SunOnline: #VAAHAKA: Ma loiybeh dhen nuvaanamey...- episode 32\nމަ ލޯތްބެއް ދެން ނުވާނަމޭ... -32\nމަރިޔަމް ހިމްނާ (ހިމީ) 25 Mar 2020, 09:24\n"އާތް" ޒަލަފްގެ އަނގައިން ނުކުތް ވޭނީ އާހާއެކު އިޔާން އަށް ވެސް ބަލާލެވުނެވެ. އޭރު އެ ޒުވާނާ ޒަލަފްގެ ބަނޑަށް ހަރާފައިވާ ވަޅި ދަމައިގަންނަމުން ދުއްވައިގަންނަނީއެވެ.\n"ޒެލް" ޒަލަފްއަށް ގޮވާލަމުން އިޔާންއަށް ވެސް ހަޅޭއްލަވައިގަނެވުނެވެ. އޭރުވެސް ދުރުގައި ބަލަހައްޓައިގެން ތިބި މީހުން ތިބީ މަންޒަރު ބަލާށެވެ. އެހީތެރިކަމުގެ އަތެއް ދިއްކޮށްލަން އެކަކުވެސް ބޭނުންނުވާ ފަދައެވެ. ފޯނުތައް ނަގައިގެން ވީޑިއޯ ކުރެވުމުން މާ ބޮޑު އުފަލެއް ލިބެނީކަމަށް ވެސް ވެދާނެއެވެ. އިންސާނިއްޔަތުގެ އެއްވެސް ކަންފުޅެއް ނެތް ފަދައެވެ. އިޔާން އައިސް ޒަލަފްގެގައިގައި ހިފެއްޓިނަމަވެސް އެއްވެސް ވަރެއްނެތް އެ ހަށިގަނޑު ވެއްޓެން މާ ގިނަ އިރެއް ނުނެގިއެވެ. މީހެއްގެ އެހީއާ މަދަދަށް އެދި އިޔާން އާދޭސްކުރިއެވެ. މިއީ އަދުގެ ހާލަތެވެ. ރޯމާ ދުވާލުވެސް ވަޅި ޖަހަނީއެވެ. ފޭރި ނަގަނީއެވެ. ސަތޭކެ ޕަރސެންޓް އިސްލާމީ މިގައުމުން ފެނިގެން މިދަނީ ކޮންފަދަ ހިތާމަވެރި މަންޒަރެއް ހެއްޔެވެ؟. ދެ\nމީހަކު ކައިރިވެލާ އިޔާންއަށް އެހީތެރިވާން އަވަސްވެގަތެވެ. އޭރު މަގުމަތީގައި ލޭގެ ކޯރެއް ދެމެމުން ދިޔައެވެ. އެކަކު އެންބިއުލެންސަށް ގުޅާލިއިރު އަނެކަކު އިޔާންއަށް އެހީވިއެވެ. މާގިނަ އިރެއްނުވެ އެންބިއުލެންސް ވެސް އަތުވެއްޖެއެވެ. އޭރުވެސް ގިނަ މީހުންގެ މަސައްކަތަކަށް ވީ ފޮޓޯ ނެގުމެވެ. ޒަލަފް އެންބިއުލެންސަށް އަރުވައިގެން ހޮސްޕިޓަލަށް ގެންދެވުނެވެ. ޒަލަފްއަށް އެމަރޖެންސީގައި ފަރުވާދެވެން ފެށުނެވެ. އިޔާން ގުޅީ އާމިރުއަށެވެ. އޭނާ ކަންތައް ވީ ގޮތް އޮޅުން ފިލުވައިދިނެވެ. އެ ގަޑީގައި އާމިރުވެސް އުޅެނީ ގޭގައެވެ. އިޔާން ފޯނު ބޭއްވީ ޑޮކްޓަރު ނުކުތުމާއެކުގައެވެ. ޒަލަފްއަށް އެމަޖެންސީކޮށް ލޭ އަޅަން ޖެހޭ ކަމަށާއި ވަގުތުން އޮޕަރޭޝަންއަކަށް ދާން ޖެހޭ ކަމަށް ޑޮކްޓަރު ލަފާދިނެވެ. އެވަގުތު ފުލުހުންވެސް ހޮސްޕިޓަލަށް އައިސް ވަނެވެ. ފުލުހުންގެ ފަހަތުން ކަހަލަ ގޮތަކަށް މީޑިއާގެ ނޫސްވެރިން ވެސް އައެވެ. އެހެންނަމަވެސް ފުލުހުންގެ ބައެއް އެމީހުންގެ ކުރި ބެއްދިއެވެ. އިންވެސްޓިގޭޝަން ޓީމުގައި ހިމެނޭ ތިން ފުލުހަކު އިޔާންގާތަށް އައިސް ހުއްޓުނެވެ. ވީ ގޮތާ ބެހޭގޮތުން ދެތިން ސުވާލެއް ކޮށްލިއެވެ. ޒަލަފްގެ ހާލަތާ ބެހޭގޮތުން ޑޮކްޓަރާ ވެސް ސުވާލުކުރިއެވެ.\nޑޮކްޓަރުން އެތެރެއަށް ވަނުމުން ފުލުހުން އިތުރު ސުވާލެއް ކޮށްލިއެވެ. އެމީހެއްގެ މޫނު އިޔާންއަށް ފެނުނުތޯ ސުވާލުކުރިއެވެ. އިޔާން ދެފަރާތަށް ބޯ ހޫރާލިއެވެ. ޝައްކުކުރެވޭ އެއްވެސް މީހަކު އެބަ ހުރިތޯ އިޔާންއާ ސުވާލުކޮށްލިއެވެ. އިޔާން ދެފަރާތަށް ބޯ ހޫރާލީ އެ ވަގުތު އެފަދަ އެއްވެސް ނަމެއް އޭނާގެ ސިކުނޑިއަށް ނައީތީއެވެ. ފުލުހުން އެތަނުގައި ތިއްބައި އާމިރުއާއެކު މުޅި އާއިލާގެ އެންމެން ވެސް އަތުވެއްޖެއެވެ. ރަޔާ ގެ ކޮނޑުގައި ހިފައްޓާލައިގެން ފަލަކް ހުރިއިރު އެ މޫނުމަތީގައި ވަނީ މާޔޫސްކަމެވެ. ކައިވެންޏަށް މަހެއްނުވެ އުޅެނިކޮށް މި ލިބުނީ ކޮންފަދަ ނުބައި ހަބަރެއްހެއްޔެވެ؟ ރަޔާގެ ލޮލުގެ ތެރެއަށް ބޮނޑިވެފައި ހުރި ކަރުނަތައް ހިފައްޓާލައިގެން ހުރެވުނީ ހޮސްޕިޓަލާ ހިސާބަށް ދެވެންދެނެވެ. އިސާހިތަކު އެ ކަރުނަތައް އޭގެ މަގާމްދޫކޮށް ފައިބައިގެންފިއެވެ. ފަލަކް ރަޔާގެ ކޮނޑުމަތީގައި އޮތް އޭނާގެ އަތުން މަޑުމަޑުން ފިރުމާލިއެވެ. ހިތްވަރު ކުރުމަށް ބުންޏެވެ. ޒައުރާ އަދި އަމްޖަދުގެ މޫނުމަތިންވެސް ފެންނަނީ ކަންބޮޑުވެފައެވެ. އަޝްރާގެ އަތުގައި ހިފައްޓާލައިގެން ޒައުރާ ހުރިއިރު އޭނާގެ ދެލޮލުން ކަރުނަ ނުހިކެއެވެ. ވާނީވެސް އެހެންތާއެވެ. އެއީ އޭނާއާއި އޭނާގެ ފިރިމީހާގެ ހަމަ އެކަނި ލޯބީގެ ނިޝާނެވެ. ޒަލަފްއަކީ އޭނާގެ ދެލޮލުގެ ނޫރެވެ. އެ ހިތުގެ ފިނިކަމެވެ.\nޒަލަފް ތިއޭޓަރަށް ގެންދެވުނެވެ. އޮޕަރޭޝަން ކުރެވުނެވެ. ޑޮކްޓަރު ނުކުމެ ދިނީ މާ އުފާވެރި ހަބަރެއް ނޫނެވެ. ޒަލަފްގެ ހާލަތު އަދިވެސް ވަރަށް ނާޒުކުކަމުގައި ބުންޏެވެ. އިތުރަށް ކުރޭވޭނޭ ހަމައެކަނި ކަމަކީ އޮބްޒަރވޭޝަންގައި ބޭއްވުން ކަމުގައި ބުންޏެވެ. ކޮންމެ މީހަކުވެސް ހެއްދެވި ފަރާތަށް ދުޢާ ކުރިއެވެ. ޒަލަފްއެކަމުން ސަލާމަތް ކޮށްދެއްވުން އެދިއެވެ.\n"ކީކުރަންތަ ދުވާލު ގަޑީގައި ވަޅި ޖެހީ... އަހަރެން ބުނިން ދޯ ރޭގަނޑު އެކަން ކުރާށޭ!" ގޭތެރޭގައި ދެކޮޅަށް ހިނގަ ހިނގާ ހުރި އަންހެން ކުއްޖާ ވާހަކަ ދެއްކީ ޒިންކު ކައިރީގައި ވަޅި ދޮންނަން ހުރި ފިރިހެންމީހާއާއެވެ. އޭނާ ހުރީ ހުސްގަޔާއެވެ. އޭރު ލައިގެން ހުރި އެއްޗެހި ކާ މޭޒުދޮށުގައި ހުރި ގޮނޑީގައި އަޅުވާލާފައި ހުއްޓެވެ.\nވަޅީގައި ހުރި ލޭތައް ސާފުކޮށް ނިމިގެން އޭނާ އެނބުރި އެ އަންހެން ކުއްޖާއަށް ބަލާލިއެވެ. އޭރު އޭނާ ގެ މޫނުމަތިން ފެންނަނީ ހިންހަމަޖެހިފައި ހުރި ކަމުގެ އަސަރުތަކެވެ.\n"އަހަރެން ހިންހަމަ ޖެހިއްޖެ... އޭނަ މަރުވުން އެއީ އަހަރެން އެންމެ ކުރަން ބޭނުންވި ކަންތައް..." އެ ފިރިހެންމީހާ ބުނެލިއެވެ.\n"މަ ބަލާލަން... ފުލުހުން އައިސް ގެއަށް ވަނީމަ" އަންހެން ކުއްޖާ ރުޅިއައިސް ބުނެލިއެވެ.\n"އަހަރެން މިކަން މިކުރީ ކޮންމެހެން ކަލޭ ބުނީމަ އެއް ނޫނޭ... އަހަރެން މާ ކުރިންވެސް އޭނާއަށް ގެއްލުމެއް ދޭން ނިންމައިގެން ހުރީ..." އެ ފިރިހެންމީހާ ބުނެލިއެވެ.\n"ކީއްވެގެންނޭ ކުއްލިއަކަށް މަ މިކޮޅަށް އައި ހަބަރު ލިބިގެން މި ގެއަށް ތިއައީ... ބިޓު ރުޅިއައީތަ؟" ފިރިހެންމީހާ އަހާލިއެވެ.\n"އަދި އެއްވާހަކަ... ކީކުރަން އޭނަގަޔަށް ވަޅި ޖަހަންބުނީ؟ އަނެއްކާ އޭނަތަ ބިޓަކީ؟" ޒުވާނާވާހަކަ ދެއްކިއެވެ.\n"އައްޗީޑި... އޭނަ ވާނެތަ މަގޭ ބިޓަކަށް... ދޮންބެ ވެސް ބޯ ހަމަޖެހޭ ކަހަލަ ވާހަކަ އެއް ދައްކަބަލަ" އަންހެން ކުއްޖާ ހީގަތެވެ.\n"ޔަޤީންތަ މިގެއަށް ފުލުހުން ނާންނާނެކަން" އަންހެން ކުއްޖާގެ އަޑުގައި ހިސާބެއްގެ ކަންބޮޑުވުމެއް ވިއެވެ.\n"އާނ..." ޒުވާނާގެ ޖަވާބު ކުރެވެ.\n"މަ ހުރިހާ ކަމެއް ކުރާނީ މި ސިކުނޑިން ވިސްނައިގެން" ޒުވާނާ ފަހުރުވެރިކަމާއެކު ބުންޏެވެ.\n"ބައިދަވޭ.... ޒަލަފްއާ ކޮން ހަސަދައެއްތަ ދޮންބެގެ އޮތީ؟" އަންހެން ކުއްޖާ ސުވާލުކޮށްލިއެވެ.\n"ހެހެ... އެއެއް ބަލާނެކަމެއް ނެތެއްނު... ބޭނުންވި ކަންތައް ވެއްޖެއެއްނު. އަޅާނުލާ" ޒުވާނާ ހިނިގަނޑެއްޖަހާލިއެވެ. އެ އަޑުގައިވި ހަމަޖެހުމުގެ ސަބަބުން އަންހެން ކުއްޖާއަށް ވެސް ކޮންމެވެސް ކަހަލަ ހަމަޖެހުމެއް ލިބުނެވެ.\nޒާނާ ފޯނުން އެފްބީއަށް ވަދެލީ ފޫހި ވާވަރުންނެވެ. އެންމެ ފުރަތަމަވެސް ހަބަރުގައި އޮތީ މާލޭގައި މީހެއްގެ ގަޔަށް ވަޅި ޖަހައިގެން އުޅޭ ހަބަރެވެ. އޭނާ އެ ހަބަރަށް މާ ޝައުގުވެރިކަމެއް ނުދީ ނިއުސްފީޑް ބަލަމުން ތިރިއަށް ސްކްރޯލް ކުރަމުން ދިޔައެވެ. ފަސްވަރަކަށް މިނިޓް ފަހެވެ. ނުދަންނަ ނަންބަރަކުން ޒާނާއަށް ގުޅިއެވެ. އޭނާ ފޯނު ނެގިއެވެ.\n"ކަލޭތަ؟ ކީކުރަން މަށައް ތިގުޅީ؟" ޒާނާ ރުޅިވެރިކަމާއެކު ވާހަކަ ދެއްކިއެވެ.\n"އަދިވެސް ވަރަށް ލޯބިވޭ..." އެކޮޅުން ބުނެލިއެވެ.\n"އަހަރެން ނުވޭ ކަލޭދެކެ ލޯތްބެއް... މިހާ ދުވަސް ވީއިރުވެސް އިންނާނެ އަންހެން ކުއްޖެއް ނުލިބިފަތަ އިރު އިރުކޮޅަކާ އަހަންނަށް އުނަގޫ ކޮށްލަ ކޮށްލާ ތި ހުންނަނީ" ޒާނާ ބުނެލިއެވެ.\n"އަހަރެން އެހާ ދުވަހު ބޭރުގަ އުޅުން އިރުވެސް ތިނަން މިހިތުން ނުފޮހެވުނޭ... ދެން އެ ޒަލަފް ފަހަތުން ދުވުން ހުއްޓާލާފަ އަހަރެންގާތަށް އާދެބަލަ... އަހަރެން އަދިވެސް ޒާނާދެކެ ވަރަށް ލޯބިވޭ... މި ހުރީ ތިޔަ އިންތިޒާރުގަ" އެކޮޅުން ބުނެލިއެވެ.\n"އަހަރެން ނޫޅެން ކޮންމެހެން ކަލޭ ކައިރިއަށް ދާކަށް" ޒާނާ ފޯނު ބާއްވަން އުޅުމާއެކު އެކޮޅުން އަދި މަޑުކޮށްލުމަށް އެދުނެވެ.\n"އެ ޒަލަފްއަށް ވެގެން އުޅެނޭ ކީއްތޯ ބަލާލަބަލަ ހަބަރުން" އެކޮޅުން އެހެން ބުނެލާފައި ފޯނު ބޭއްވިއެވެ. ޒާނާ ވިސްނާލިއެވެ. ޒަލަފްއަށް ކިހިނެތް ވީ ހެއްޔެވެ؟ އޭނާ ކުއްލިއަކަށް ހަނދާންވީ އޭނާއަށް އެފްބީއިން ފެނުނު ހަބަރު މަތިންނެވެ. ދެންމެ ގުޅި މީހާގެ ބަސްތަކުގައި ވި އިންޒާރުގެ އަސަރުން އޭނާއަށް ކޮންމެވެސް ނުބައެއް އުޅޭކަމުގައި ގަބޫލުކުރެވުނެވެ. އޭނާ އެ ހަބަރު ހުޅުވާލިއެވެ. އެއާއެކު ލިބުނީ ސިހުމެކެވެ.\n"ޒަލަފްއަށް ހަމަލާ ދިނީ އަނެއްކާ އޭނަ...." ޒާނާއަށް އަމިއްލަ ނަފްސާ ވާހަކަ ދެކެވުނެވެ.\nއޮޕަރޭޝަނަށްފަހު ޒަލަފް ވިއައިޕޫ ރޫމަކަށް ބަދަުކުރެވުނެވެ. އެ ހުރިހާ އިރު ވީއިރުވެސް އާއިލާގެ އެއްވެސް މީހަކު ހޮސްޕިޓަލުން ދުރަށް ނުދެއެވެ. ހިތާމައަކަށް ފަހު ހިތާމައެކެވެ. އިޔާން ގާތުގައި ރޫމު ބޭރުގައި މަޑުކޮށްލައިގެން ހުރި އައިރީން އިޔާންގެ އަތުގައި ހިފައްޓާލިއެވެ. ކަރުނަތައް ހިފައްޓައިގެން ހިތްވަރުކޮށްގެން ހުއްޓެއް ކަމަކު ހުދު އިޔާންގެ ހިތުގައި ވެސް އަޅާނެ ވޭން އައިރީންއަށް އެނގެއެވެ. ޒަލަފްއާ އިޔާންއާއި ދެމެދު އޮތް ބޭބެއާއި ކޮއްކޮގެ ގުޅުމަކީ އޭނާހީކުރިވރަށްވުރެ ވެސް ގާތް ގުޅުމެކެވެ.\n"އިޔާން" އައިރީން ގޮވާލިއެވެ. އިޔާން ބޯ ޖަހާލިއެވެ. އިތުރު އެއްޗެއް ނުބުނެ އެވެ.\n"އާރ ޔޫ އޯކޭ" އައިރީން މަޑުމަޑުން އެ އަތުގައި ހިފާލިއެވެ.\n"ހޫމް" އިޔާން ގެ ޖަވާބު މިފަހަރުވެސް ކުރެވެ.\n"ޒެލް އޯކޭ ވާނެ... ދުޢާ ކުރޭ" އައިރީންއަށް ވެސް މާގިނަ ވާހަކަ ތަކެއް ދައްކާކަށް ނުކެރުނެވެ. އިޔާން އައިރީންއަށް ބަލާލިއެވެ. އޭނާ އެތަނުގައި ހުރި ސޯފާތަކުން ސޯފާއެއްގައި އިށީނދެލިއެވެ. އައިރީންވެސް އިށީނެވެ. އިޔާން އޭނާގެ މޫނު ފޮރުވާލިއެވެ.\n"ޒެލްއަށް އެވަރު ކަމެއް ކުރާނީ ކާކު ބާއޭ މި ހިތަށް އަރަނީ؟" އިޔާންމަޑުމަޑުން ބުނެލިއެވެ.\n"އިންޝާ ﷲ ވަރަށް އަވަހަށް އެމީހުން ގާނޫނުގެ ކުރިމައްޗަށް ގެނެވޭނެ" އައިރީން ބުނެލިއެވެ.\nއާނ..." އިޔާން ބުނެލިއެވެ. އޭނާ ވަނީ ވަރަށް ބޮޑަށް ވަރުބަލިވެފައެވެ. ރަޔާ ކިހިނެތްތަ އެންޑް ޒެލް މަންމަ؟" އިޔާން އަހާލިއެވެ.\n"އޯކޭ... ރަޔާ ހީކުރިވަރަށް ވުރެ ހިތްވަރު ގަދަ" އައިރީން ބުނެލިއެވެ. އެމީހުން ތިއްބާ ޒައުރާއާއި އަމްޖަދުގެ އިތުރުން ފަލަކްއާއި އާމިރު ނުކުތެވެ. އެ ހަތަރު މީހުން އައިސް އިޔާންމެންގާތު މަޑުކޮށްލިއެވެ. ޒަލަފް ހޭއަރާނެ ވަކި ވަގުތެއް ބުނަން ނޭނގޭ ކަމަށް ޑޮކްޓަރު ބުނި ކަމަށާއި ޒަލަފްގެ ހާލަތު އަދިވެސް ވަރަށް ސީރިއަސްކަމަށް އާމިރު ބުނެލިއެވެ.\n"މަންމަމެން މާމަމެން ގޮވައިގެން ގެއަށް ދާންވެގެން މިދަނީ... ރަޔާމެން އެކަނި ކޮށްލާކަށް ނުވާނެ އެއްނު... އިޔާންވެސް ހިނގާ އެހަށް ދާން ގެއަށް. މިއޮށް ހުރިހާއިރު ލެއާ ތަތްތެޅިފައޮތް ގަމީހެއް ލައިގެން ތި އިނީ..." ފަލަކް ބުނެލިއެވެ.\n"އައިރީން މަޑޫކޮށްލާނީ ދޯ... އިޔާން އަށް ފެންވަރާ ހަދާލައިގެން އާދެވޭނެ އެއްނު" އާމިރުވެސް ބުނެލިއެވެ.\nއައިރީންވެސް ދެކޮޅެއް ނުހަދައެވެ. އޭނާ އިޔާން ގާތު ބުނީ ގެއަށް ގޮސްލުމަށެވެ. އޭނާ ރަޔާމެންގާތު މަޑުކޮށްލާނޭ ކަމުގައެވެ. އިޔާން އައިރީންއަށް ބަލާލާފައި ބޯ ޖަހާލިއެވެ. އޭނާ އެބަ އަންނަމޭ ބުނުމަށްފަހު ހިނިތުންވާން މަސައްކަތް ކުރިއެވެ. އައިރީން ހިތްވަރު ދިނުމުގެ ގޮތުން ބޯ ޖަހާލިއެވެ. އެންމެން ނުކުތުމާއެކު އައިރީން ވެސް ގޮސް ރަޔާމެންގެ ހަބަރެއް ބަލާލިއެވެ. އެއަށްފަހު އައިސް އަނެއްކާ މަޑުކޮށްލީ ބޭރުގައި ހުރިވެއިޓިން އޭރިއާގައި ހުރި ސޯފާގައެވެ. މާގިނަ އިރެއްނުވެ އިތުރު ދެމީހަކުވެސް އައިސް އިށީނދެލިއެވެ.\nއިޔާން ފެންވަރާ ހަދާލައިގެން އައި އިރު އައިރީން ފެންނާކަށް ނެތެވެ. އޭނާ ގޮސް ރޫމަށް ވަދެލިއެވެ. އޭރު އޭނާގެ އަތުގައި ދެ ކޮތަޅު އޮތެވެ. އައިރީންއަތަށް ދީފައި އެއީ ކާ އެއްޗެހި ކަމަށް ބުނެލިއެވެ. އައިރީން އެތަނުގައި ހުރި ކުޑަ މޭޒުމަތީގައި ތަށިބަރި ބެހެއްޓިއެވެ.\n'އަޝްރާ ބުނީ ނުކާނެކަމުގައެވެ. ރަޔާވެސް ކާ ހިޔާލެއް ނުކުރެއެވެ.\n"ކުޑަ އެތި ކޮޅެއް ކާލަންވާނެއެއްނު" އިޔާން އަޝްރާއަށް ބަލާލި އެވެ. އައިރީން ގޮސް ރަޔާގެ އަތުގައި ހިފައިގެން ގެނެއެވެ. އިޔާންއާއި އައިރީންގެ އާދޭސް ތަކާއެކު ކޮންމެވެސް ވަރަކަށް އެ ދެމީހުން ވެސް ކެއެވެ. ފުލުހުންގެ އިދާރާ އިން އިޔާންއަށް ގުޅާލީ އެވަގުތުއެވެ. ބައެއް މައުލޫމާތު ބޭނުންވާކަމަށާއި އެ މައުލޫމާތުތައް ދިނުމަށް ފުލުހުންގެ އިދާރާއަށް ހާޒިރުވުމަށް އެދުނެވެ. އިޔާން އައިރީންގާތު މަޑުކޮށްލަށް ބުނެފައި ދިޔައީ ފުލުހުންގެ އިދާރާއަށެވެ. އެކޮޅުން އެދުނު މައުލޫމާތު ދީފައި އޭނާއެނބުރިއައެވެ. އިޔާންއާއި އައިރީންއާއި ދެމީހުން ގެއަށް ދިޔައީ ހެނދުނު އަޝްރާމެން އައުމާއެކުގައެވެ. ފެންވަރާ ހަދާލައިގެން އަންނަން ރަޔާ އެމީހުންނާއެކު ދިޔަނަމަވެސް އަޝްރާ ގެންދެވޭ ގޮތެއް ނުވިއެވެ. އެއަށްވުރެ އަޝްރާ ގެ ހާލު ބޮޑެވެ. އޭނާ އެއްގޮތަކަށް ޒަލަފް ގާތުން ދުރަށް ދާކަށް ބޭނުމެއް ނުވެއެވެ. ޒަލަފް އެންމެ ފުރަތަމަ ދެލޯ ހުޅުވާލާއިރު ޒަލަފް ގާތުގައި ހުންނަން އޭނާ ބޭނުމެވެ. އިޔާންއާއި އައިރީންއާއި ދެމީހުން ގެއަށް ގޮސް ފެންވަރާ ތާޒާވެލައިގެން ސައިބުޔެވެ. އެއަށްފަހު ދެމީހުން ވެސް ގަސްތުކުރީ ނިދާލާށެވެ.\nއޭގެ ތިން ދުވަސް ފަހުން ޒަލަފް ހޭ އެރިއެވެ. އިޔާން އާއި އައިރީންއާއި ދެމީހުން ހޮސްޕިޓަލަށް ދިޔައީ އިރު އޮއްސުނު ފަހުންނެވެ. އޭރު ހޮސްޕިޓަލުގައި އިނީ ހަމައެކަނި ރަޔާއެވެ.\n"ކޮން މަލެއް ފޮޅުވަނީ" ޒަލަފްވެސް ހަމަޖެހިފައި އޮތުމާއެކު އިޔާން ދިމާކޮށްލީ ތަނަށް ވެރިވެފައި އޮތް ސީރިއަސްކަން ފޮރުވާލުމަށެވެ.\n"ޒެލް އޯކޭތަ؟" އިޔާން އަހާލިއެވެ. ޒަލަފް ބުނީ އޭނާ ރަނގަޅު ކަމުގައެވެ. އައިރީންވެސް އައިސް ރަޔާ ގާތުގައި މަޑުކޮށްލިއެވެ. ޒަލަފް ފުން ޚިޔާލަކަށް ގެއްލުނެވެ. އޭނާއަށް ހަމަލާދިން އިރު އެމީހެއްގެ މޫނު ކޮންމެވެސް ވަރަކަށް އޭނާއަށް ފެނުނެވެ. އެ މޫނު އޭނާއަށް އެނގޭ މީހަކާ ވައްތަރުވިއެވެ.\n"ޒެލް ކޮން ޚިޔާލެއްގަ؟" އިޔާން އަހާލީ ދެފަހަރަކު ވާހަކަ ދެއްކުމުން ވެސް ޒަލަފް އަށް ފަހުމް ވާ ގޮތެއް ނުވުމުން ތަންކޮޅެއް ބާރަށެވެ.\n"ނު... ނޫން" ޒަލަފް އަވަސް އަވަހަށް ބުނެލިއެވެ.\n"ދޮންބޭ... އެ މީހާގެ މޫނު ދޮންބެ އަށް ފެންނަ ގޮތެއް ނުވިތަ؟" ޒަލަފް އަހާލިއެވެ. އިޔާން ބޯ ޖަހާލިއެވެ.\n"އަހަންނަށް ދަންނަ ވައްތަރެއް އެމޫނުން ޖަހާ" ޒަލަފް ބުނެލިއެވެ.\n"ކާކު އަނެއްކާ؟" އިޔާން އަހާލިއެވެ. ޒަލަފް ބުނި ނަމަކުން އިޔާންއަށް ވެސް ދެބުމަ ހިއްލާލެވުނެވެ. އޭނާވެސް ކުޑަކޮށް ހައިރާންވިއެވެ.\n"މިރޭ ފުލުހުން އަންނާނެ ސުވާލުކުރަން... ޒެލް ޖެހޭނެ ޝައްކު ވަންޏާ ބުނަން" އިޔާން ބުނެލިއެވެ. ކުޑައިރު ކޮޅަކު ވާހަކަ ދައްކައިލަން ތިބުމަށްފަހު އިޔާން ބުނީ ކާ އެއްޗެއް ގަނެގެން އެބަ އަންނަން ކަމުގައެވެ. މިއަދު އަދި ހަވީރު ސައިނުބޯތީ ކޮންމެވެސް ވަރަކަށް ބަނޑުހައިކަމުގައެވެ. ކެންޓީނަށް އިޔާން ވަތްއިރު އައިރީން މަޑުކޮށްލީ ބޭރުގައެވެ.\nއޭނާ ފޯނާ ކުޅެން ހުރިއިރު ހުރިހާ ސަމާލުކަމެއް ވަނީ އެއަށް ދެވިފައެވެ.\n"އައިރީން" ދާދި ގާތުން މީހަކު ގޮވާލި އަޑަށް އޭނާއަށް ބަލާލެވުނެވެ. ކުރިމަތިން ފެނުނު މީހެއްގެ ސަބަބުން އޭނާގެ ދެލޯ ބޮޑުވިއެވެ. މަންޒަރުތައް ލޯ މަތީގައި ނިއުޅެން ނެގީ މަދު ސިކުންތު ކޮޅެކެވެ. މަޑުމަޑުން ފަހަތަށް ފިޔަވަޅެއް އަޅާލެވުނެވެ. ވީޑިއީއިން އޭނާއަށް ފެނުނު ފިރިހެންމީހާ ހުރީ އޭނާގެ ކުރިމަތީގައެވެ. ދެފައިން ވާގި ދޫވާހެން ހީވެ ފާރުގައި އަތް ޖައްސާލެވުނެވެ. އެމީހާގެ މޫނުމަތިން ފެންނަނީ ނުލަފާ ހިނިތުންވުމެކެވެ. އައިރީން ނެ ނޭވާ އަވަސްވިއެވެ. ވަށައިގެން ދެފަރާތަށް ބަލާލެވުނެވެ. މީހާގެ ބޮލަށް އެނބުރުން އަރާ ގޮތްވިއެވެ. މޫނުމަށްޗަށް ކުޑަކޮށް އަނދިރިވެ އަރިއަޅާލިއެވެ. ކާއެއްޗެހި ހިފައިގެން ނުކުތް އިޔާންއަށް އެ މަންޒަރު ފެނުނެވެ. އޭނާ އަވަސްއަވަހަށް ގޮސް އެ ދެމީހުންގެ ދެމެދަށް ވަނެވެ. (ނުނިމޭ)


Kudhinnaaeku dhaanvaane, Aa Maizanthah varah fakka!\nކުދިންނާއެކު ދާންވާނެ، އާ މައިޒާންތައް ވަރަށް ފައްކާ!\nމީގެ ދެ އަހަރު ކުރިން މާލޭގެ ހާލަތު އޮތް ގޮތް ބަލަން ހިނގާށެވެ. މެންދުރުގެ ގަދަ އަވި ނިއްވާލުމުން އާއިލާއާއި އެކު މަޖާކޮށްލައި ހިތް ފަސޭހަ ވަގުތުކޮޅެއް ހޭދަކޮށްލަން ދާން އޮންނާނީ މައިގަނޑު ތިން ދިމާއެކެވެ. އެއް ކަމަކީ ހެންވޭރު ކޮޅުގައި އޮތް އާ ކަމެއް ނެތް އާޓިފިޝަލް ބީޗަށް ވަނުމެވެ. ނޫނީ ސައިކަލުގައި ބުރެއް ޖަހަން ނިކުތުމެވެ. ދެން ދާން ޖެހޭނީ އެއްގޯސްވެފައިވާ ކުޑަކުދިންގެ ބަގީޗާއަށެވެ. ބައި ބޯވެފައިވާ މާލޭގައި އެންމެނަށް ވެސް އޮތީ މި ގޮތެވެ. މާލޭގެ އިޖްތިމާއީ ވެށި ބަދަލުވެފައިވާ ގޮތުން ހިތް ފަސޭހަ ކަމާއެކު ނޭވާލާ އަރާމުކޮށްލަން މަޑުކޮށްލާނެ ގޮތެއް އޮތީ ނެތިފަ އެވެ. އޭގެ ސަބަބުން އިޖުތިމާއީ ދާގަނޑުގެ ތެރެއަށް އިތުރުވާ މައްސަލަތައް މަޑުމަޑުން މަޑުން ދަނީ ބޮޑުވަމުންނެވެ.\nމިހާރު ހިސާބަކަށް ތަފާތު ވެއްޖެ އެވެ. އިޖްތިމާއީ ގުޅުން ބަދަހިކޮށްލައި ވާހަކަ ދައްކާލައި ހިތް އުފާކޮށްލަން ކުދިން ގޮވައިގެން ވަންނާނެ މައިޒާންތައް މިހާރު މާލެއަށް ވަނީ އިތުރު ކުރެވިފަ އެވެ. މާލޭގެ އެކި ސަރަހައްދުތަކުގައި މިހާރު ޕާކުތައް އެބަހުއްޓެވެ. ކުދިން ގޮވައިގެން ދާނެ ޗޮއިސް އެބައޮތެވެ. މިދިޔަ ހަފްތާ ތެރޭގައިވެސް ވަނީ މާލޭގައި ތަފާތު އާ ތިން ޕާކެއް އާންމުނަށް ހުޅުވާލާފަ އެވެ.\n"ވަރަށް އުފާވެއްޖެ. ހަގީގަތުގައި މިކަހަލަ ޕާކުތައް އައިމަ ކުދިން ގޮވައިގެން ބޭރަށް ވެސް ނިކުމެލާ ހިތްވޭ މިހާރު، އެހެން ނޫން ނަމަ އެ ކުދިން ގެންގުޅެން ޖެހޭނީ އަބަދު ގޭ ތެރޭގައި. މިހާރު މި ޕާކަށް ގެނެސް ކުޅެން ދޫކޮށްލީމަ އެ ކުދިން ތިބެނީ އުފަލުން އަބަދު އެއްތަނަކަށް ގޮވައިގެން ދާންޖެހޭތީ ކުދިން ވާ ފޫހިވެސް ކުޑަވެއްޖެ،" މިދިޔަ ހަފްތާގައި މާލޭ ކާނިވާ ސަރަހައްދުގައި އަލަށް ހެދި އިސްކަންދަރު މައިޒާނުގައި ކުޑަ ދަރިފުޅާއެކު އިން މަންމައަކު ބުންޏެވެ.\nމާލޭގެ ހުސް ބިންތައް ހިތް ފަސޭހަ މައިޒާންތަކުގެ ގޮތުގައި ތަރައްގީ ކުރަން ސަރުކާރުން ކުރާ މަސައްކަތުގެ ތެރެއިން ހައުސިން މިނިސްޓްރީއިން އަލަށް ހުޅުވީ އިސްކަންދަރު މައިޒާނާއެކު ދެން ހުޅުވައިލީ ރެހެންދި މައިޒާނައި ހިއްތަން މައިޒާނެވެ. އެ މައިޒާންތައް ހުޅުވި ދުވަހު އާއިލާތައް ވަދެ ޕާކުތައް ފުރާލި އެވެ. އެ މަންޒަރުން އެފަދަ ތަފާތު މައިޒާންތަކަށް އާއިލާއް ބޭނުންވެފައިވާ ކަން އެނގޭވަރުވި އެވެ.\nތުއްތުކުދިންގެ ހިތް އެންމެ ބޮޑަށް ދަމައިގަތް އެއްތަނަކީ އިސްކަންދަރު މައިޒާނަށެވެ. އެތަނުގައި ހުއްޓިލައިގެން ހުންނަ އިރު ފެންނަނީ ވަރަށް ވެސް އުފާވެރި މަންޒަރެކެވެ. އެތަނަށް ވަދެ ދުއްވައިގަންނަ ކުދިންނަށް އެންމެ ކަމުދަނީ "މޯލްޑިވިއަން" ފްލައިޓްގެ ސިފައިގައި ދޫކޮށްލާފައިވާ އަދި ދެންމެ ދެންމެ އުދުއްސައިގެންފާނެ ހެން ހީވާ ކުދި ސަވާރީތަކެވެ. އެއަށް އަރާ ދުއްވާލުން އެކުދިންނަށް ވަނީ ވަރަށް އުފާވާ އަދި އެހާ މަޖާކަމަކަށެވެ. އޭގައި އެކުދިން އެހެން ދުނިޔެއަކަށް ގެންގޮސްދޭހެން ހީވެ އެވެ.\n"އަޅުގަނޑުގެ ދަރިފުޅު މި ކުދި ފްލައިޓުތަކުން ފައިބާކަށް ވެސް ބޭނުމެއް ނުވޭ. އެހެންނުވާނީ މީގެ ކުރިން މާލެއިން މިކަހަލަ އެއްޗެހި ނުފެންނާތީ. ވަރަށް ކަމުދޭ މިތަން އަދި މި އާދެވުނީ އަލަށް ހުޅުވި ތިން ޕާކުން އެއް ޕާކަށް،" އެހެން މަންމައަކު އިސްކަންދަރު މައިޒާނުގައި މަޑު ކޮށްލައިގެން ހުރެ ބުންޏެވެ.\nކާނިވާ ސަރަހައްދުގެ އިސްކަންދަރު މައިޒާނަކީ އައިލެންޑް އޭވިއޭޝަނުން ފަންޑު ކޮށްގެން ހައުސިން މިނިސްޓްރީގެ މުވައްޒަފުން ތަރައްގީ ކުރި ވެއްޓެކެވެ.\nހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި ގޮތުގައި އެއީ ކުޑަކުދިންނާއި އާއިލާތަކާއި ޒުވާނުންގެ އިތުރުން އެކި އުމުރު ފުރާތަކުގެ ހުރިހާ ފަރާތްތަކަށް ދުޅަހެޔޮކަމާއި ފާގަތިކަން ގެނެސްދިނުމަށްޓަކައި ކުރިއަށް ގެންދަވާ ތަފާތު ގިނަގުނަ މަޝްރޫއުތަކުގެ ތެރެއަށް އިތުރުވެގެންދިޔަ ބޮޅެކެވެ. އޭގެ ފައިދާ މާލެގެ އިޖުތިމާއީ ވެއްޓަށް ކުރާނެ ކަމަށް މިނިސްޓަރު ދެކެ ވަޑައިގަންނަވަ އެވެ.\n"މި ހުޅުވި ޕާކްތަކަކީ ރައްޔިތުންނަށް ފަސޭހަތަކަކާއި ހިތްހަމަޖެހުމެއް ހޯދައިދޭނެ މާހައުލުތައް މާލެއަށް ހެޔޮ ބަދަލުތައް ގެންނަން އަޅުގަނޑުމެން ކުރިން ވެސް ވާނީ ގިނަ ޕާކުތައް ހުޅުވާފައި. އަދި ބައެއް ހަނިމަގު ހިނގާފައި އުޅޭގޮތަށް ވެސް ބަދަލުކޮށްފައި. މިއީ މާލޭގެ ހާލަތު ރަނގަޅު ކުރުމަށް ރައީސް [ޔާމީން] އިސްނަންގަވައިގެން ކުރިޔަށް ގެންދާ މަސައްކަތެއް،" މިނިސްޓަރު ވިދާޅުވި އެވެ.\nމާލޭގައި އަލަށް ހުޅުވި ތިން ޕާކުގައި ފާހަގަކޮށްލެވޭ ތަފާތެއް ވެއެވެ. މި ތިން ޕާކަކީ ވެސް އެންމެނަށް ހުޅުވިފައިވާ އެކަމަކު ތަފާތު ބޭނުމުގައި ހެދި ތަންތަނެވެ.\nމޯލްޑިވްސް ރޯޑް ޑިވަލޮޕްމަންޓް ކޯޕަރޭޝަން (އެމްއާރްޑީސީ) އިން މަޝްހޫރު ސޯސަންގޭގައި ތަރައްގީ ކުރި ރެހެންދި މައިޒާނަކީ ކޮލެޖުގެ ތަކުގައި ކިޔަވާ ދަރިވަރުންނަށާއި ޒުވާނުންނަށް ހާއްސަކޮށްފައިވާ ހިތްގައިމު މާހައުލެކެވެ. ޒުވާން ކުދިން އެ މައިޒާނުގެ ބޭނުން ހިފަން ވަނީ ފަށާފަ އެވެ. އެއީ ވެސް ހިތަށް ފަސޭހަކަށް ގެނެސްދޭ މަންޒަރެކެވެ. ކިޔަވާ ކުދިންނަށް މިފަދަ މާހައުލެއް ކޮންމެހެނެ ބޭނުމެވެ.\nރެހެންދި މައިޒާނަށް ވަދެ އެތަނަށް ބަލައިލާއިރު ގިނައިން ހުރީ އިށީންދެލައިގެން ތިބެން ހަދާފައި ހުރި ބެންޗުތަކާއި ފަސޭހަ ޖޯލިތަކެވެ. އޭގެ އިތުރުން ކޮލެޖުތަކުގެ ކުދިން ގްރޫޕް ވެލައިގެން ތިބެވޭ ގޮތަށް އެ މައިޒާނުގެ މެދުގައި ހާއްސަ ހިޔަލެއް ހަދާފައި ވެއެވެ. އެތަނަށް ވަދެ އިން އެއްކުޖަކު ބުނީ އެއީ "އެއީ ވަރަށް ބޭނުންތެރި ކަމެއް" ކަމަށެވެ.\n"މިވަގުތު މިއައީ މިތާ ކައިރީ އަޅުގަނޑުގެ ގެ ހުންނާތީ ހަމަ މިތާނގައި މަޑުކޮށްލަން. ކާފަދަރި ގޮވައިގެން މިތާ މަޑުކޮށްލީމާ އެކުއްޖާވެސް ވަރަށް ހިތް ހަމަޖެހޭ. މިކަހަލަ ޕާކުތައް އަދިވެސް ގިނަ ކުރަން ޖެހޭނެ،" ރެހެންދި މައިޒާނުގައި ހުރި އެހެން މީހަކު ބުންޏެވެ.\nދެން އޮތީ ހިއްތަން މައިޒާނެވެ. މިއީ އަމީނިއްޔާ އާއި އިސްކަންދަރު ސްކޫލުގެ އިތުރުން އަރަބިއްޔާ ސްކޫލުގެ ދަރިވަރުން ސްކޫލު ނިމުމުން އެތަނަށް ކުދިން ބަލާ ދާ ބެލެނިވެރިންނަށް ހާއްސަތަނެކެވެ.\nހައުސިން މިނިސްޓްރީއިން ބުނި ގޮތުގައި އެ ސަރަހައްދުގައި ގިނަ ސްކޫލުތަކެއް ހުރެފައި ބެލެނިވެރިންނަށް އަރާމުގައި ތިބެވޭ ގޮތަށް އެ މައިޒާން ތަރައްގީ ކުރުމުން ސްކޫލް ގަޑިތަކުގައި ވަރަށް ބޮޑު ފަސޭހައެއް ވެގެންދާނެ އެވެ.\nހިއްތަން މައިޒާނަށް ވަދެ ބަލާލުމުން ވެސް އެކަން އެނގެ އެވެ. ދާރުލް އާސާރު ކައިރީ ހުންނަ ބޮޑު ނިކަގަސް ވަށައި ދަމާލާފައި ވަނީ ބެންޗު ބަރި ހަމަ އެއީ ވަރަށް ހަބޭސް ތަނެކެވެ. ފެހި ވިނަ ހައްދާލާފައި އޮންނަ އެ މައިޒާނުގައި ވެސް ގިނަ އަދަދެއްގެ މީހުނަށް ތިބެވެ އެވެ. މިއީ ސްކޫލް ދޮަށަށް ދާ ބެލެނިވެރިންނަށް ވަރަށް ފަހި ތަނެކެވެ. އިޖުތިމާއީ ގުޅުންތައް ވަރަށް ބޮޑަށް އާލާ ކޮށްދޭނެ ތަނަކަށްވާނެ އެވެ.\n"މިހުރީ މިތާ ކައިރި ފިހާރައެއް ހުޅުވާލަންދެން މަޑުކޮށްލައިގެން. ވަރަށް ފަސޭހަ މިތަން މިގޮތަށް ބަދަލުވެގެން ދިއުމުން ސްކޫލު ނިމެންދެން ވެސް މިހެން މަޑުކޮށްލާކަށް މިތަން ފޫއްސެއް ނޫން. ރަހުމަތްތެރިންނާ ބައްދަލުވެ ވާހަކަ ދައްކާލަން ވެސް މަޑުކޮށްލަން އެންމެ ރަނގަޅު މިތަން" ހިއްތަން މައިޒާނުގައި ހުރި މީހަކު ބުންޏެވެ.\nމާލޭގައި ހުޅުވަމުންދާ ގިނަ ޕާކްތަކާއި މައިޒާންތަކުގެ ތެރެއަށް އާ ތިން މައިޒާން ހުޅުވައިލުމަކީ މާލޭގައި ދިރިއުޅޭ މީހުންގެ ހާސްކަމަށް ލިބުނު ވަރަށް ބޮޑު ލުޔެކެވެ. ބައެއް ސަބަބުތައް ހުރެގެން މީހަކު ފާޑެއް ކިޔަސް މިއީ އިޖުތިމާއީ ވެއްޓަށް އައި ތަރައްގީއެކެވެ. މި ޕާކްތައް ހަރުދާނާ އުސޫލެއްގެ ތެރެއިން ފަރުވާ ކުޑަކޮށް ނުލައި ބަލަހައްޓައިފިނަމަ އަދި އިތުރު ހިދުމަތްތައް އެތަން ތަނަށް ގެންގޮސްފިނަމަ އޭގެ ފައިދާ މުޖުތަމައިގެ ތެރެއިން ފެންނާނެ އެވެ. އޭރުން މީގެ ދެ އަހަރު ކުރިން މާލޭގެ އިޖުތިމާއީ ވެށީގައި މީހުނާއި ކުދިންނާއި އާއިލާތައް ބޯ ހާސްވެގެން އުޅުނު އުޅުމަށް ކޮންމެވެސް ވަރެއްގެ ހެޔޮ ބަދަލެއް ގެނެވޭނެ އެވެ.


Kapilge vaahaka kiyaidhey biopic iulaan koffi | Mihaaru\nކަޕިލްގެ ވާހަކަ ކިޔައިދޭ ބަޔޮޕިކް އިއުލާންކޮށްފި\n15 ޖެނުއަރީ 2022 - 07:03\nއިންޑިއާގެ މަޝްހޫރު ކޮމީޑިއަން ކަޕިލް ޝަރުމާގެ ބަޔޮގްރެފިކަލް ޑްރާމާއެއް "ފަންކާރް" ގެ ނަމުގައި ހަދަން އިއުލާންކޮށްފި އެވެ.\nއެތައް ފިލްމެއް ޕްރޮޑިއުސްކޮށްފައިވާ ޕްރޮޑިއުސަރު މަހާވީރު ޖެއިން އާއި އިންޑިއާގެ އެންމެ ވަރުގަދަ އެއް ފިލްމު ކުންފުނި ކަމަށްވާ ލައިކާ ޕްރޮޑަކްޝަން ގުޅިގެން ހަދަން ނިންމާފައިވާ ފިލްމުގެ ޑައިރެކްޓަރަކީ "ފުކްރޭ" ފިލްމު ސީރީޒްގެ ޑައިރެކްޓަރު މުރިގްދީޕް ސިންގް ލާމްބާ އެވެ.\nނަމަވެސް "ފަންކާރް" ގައި ކަޕިލްގެ ރޯލު ކުޅޭނެ އެކްޓަރަކާ ބެހޭ އެއްވެސް ތަފުސީލެއް އަދި ނުދެ އެވެ.\nމަހާވީރު ބުނި ގޮތުގައި އިންޑިއާގެ މިހާރުގެ އެންމެ ކާމިޔާބު އަދިި ހުނަރުވެރި ފިރިހެން ކޮމީޑިއަންގެ ވާހަކަ ފިލްމެއްގެ ގޮތުގައި ބޮޑު ސްކްރީނަށް ގެނެސްދިނުމަކީ ވަރަށް ވެސް ހާއްސަ ކަމެކެވެ.\n"އޭނާ އަކީ އެތައް ބަޔަކު އުފާކޮށްދިނުމުގައި އަރާހުރި ފަންނާނެ. ކަޕިލް އަކީ އެތައް ބަޔަކު ލޯބިވާ އަދި ވަރަށް ގިނަ ބަޔަކަށް އިންސްޕިރޭޝަނެއް ވެސް މެ،" އޭނާ ބުންޏެވެ. "އެހެންވީމަ ކަޕިލްގެ ބަޔޮގްރެފިކަލް ޑްރާމާއެއް ގެނެސްދިނުމަކީ ލިބޭ ވަރަށް ބޮޑު ޝަރަފެއް ވެސް މެ."\nސޮނީ ޓީވީން ކުރިން ގެނެސްދިން "ކޮމެޑީ ސާކަސް" އިން އާންމުންގެ ސަމާލުކަން ހޯދި ކަޕިލް އަކީ މި ފަހުން އިންޑިއާގެ ކޮމީޑިއަނުންގެ ތެރެއިން ކުޑަ ދުވަސްކޮޅެއްގެ ތެރޭގައި އެންމެ ބޮޑު ކުރިއެރުމެއް ހޯދި ފަންނާނެވެ. އޭގެ ހެއްކަކީ އޭނާގެ ނަމުގައި ޝޯއެއް ގެނެސްދިނުމެވެ. ކުރިން ކަލާޒް އިން ގެނެސްދިން އެ ޝޯ މިހާރު ސޮނީން ގެނެސްދެނީ "ދަ ކަޕިލް ޝަރުމާ ޝޯ" ގެ ނަމުގަ އެވެ.\nދެ ކުދިންގެ ބައްޕަ ކަޕިލް، 42، އަކީ މިހާރު ޕްރޮޑިއުސަރެއް އަދި އެކްޓަރެއް ވެސް މެ އެވެ. އޭނާ ދެ ފިލްމެއް ކުޅެފައިވެ އެވެ. އެއީ 2015 ގެ "ކިސް ކިސް ކޯ ޕިޔާރު ކަރޫ" އާއި އަމިއްލަ އަށް ޕްރޮޑިއުސްކުރި 2017 ގެ "ފިރަންގީ" އެވެ.\nކަޕިލް އަކީ އިންޑިއާގެ އެންމެ މަޝްހޫރު ފިލްމީ ތަރިންހާ މަގުބޫލު މީހެކެވެ. އޭނާގެ ޝޯއެއް ނެޓްފްލިކްސް އިން "ކަޕިލް ޝަރުމާ: އައި އޭމް ނޮޓް ޑަން ޔެޓް" ގެ ނަމުގައި މި މަހުގެ 28 ގައި ޕްރީމިއާކުރާނެ އެވެ.\nKapilge Netflix showge premier mi mahu\nބޮލީވުޑް ސެލެބްރިޓީން ބޮލީވުޑް ފިލްމު


މޭޔަރު ވޯޓު ދޭގޮތަށް އޮތީ އެއްވަރުވުމުން ގޮތްނިންމާ ވޯޓް – ވޯޓު ނުދޭ ގޮތަކަށް ގަވާއިދު ފާސްކޮށްފައެއް ނުވޭ – Mikal News\nމޭޔަރު ވޯޓު ދޭގޮތަށް އޮތީ އެއްވަރުވުމުން ގޮތްނިންމާ ވޯޓް – ވޯޓު ނުދޭ ގޮތަކަށް ގަވާއިދު ފާސްކޮށްފައެއް ނުވޭ\nރައްޔިތުންނަށް ބަލއިނުގަނެވުނު6މ\nފުވައްމުލައް ސިޓީ ކައުންސިލްގެ4ވަނަ ދައުރުގެ ހިންގާ ގަވާއިދަށް ބަދަލުގެނެސް އެ ކައުންސިލުގެ މޭޔަރަށް ވޯޓުގައި ބައިވެރިނުވެވޭ ގޮތަށް ހިންގާ ގަވާއިދު ބަދަލުކޮށްފައިވާ ކަމަށް ދެކެވޭ ވާހަކަ ފުވައްމުލައް ސިޓީ ކައުންސިލުން ދޮގުކުރެއެވެ. އަދި އެކައުންސިލްގެ ނިންމުމުން ވެސް އެކަން އެނގެއެވެ.\nމި ދައުރުގެ ހިންގާ ގާވާއިދު މިހާރު ފާސްކޮށް ނިމިފައިވާ ކަމަށް މޭޔަރު އިސްމާއިލު ރަފީގު ރޭ ބޭއްވި ނޫސް ކޮންފަރެންސްގައި ވިދާޅުވެފައި ވެއެވެ. އަދި މިއަދު އާއްމު ކުރެވުނު އެ ކައުންސިލްގެ4ވަނަ ދައުރުގެ2ވަނަ އާއްމު ޖަލްސާގައި ނިމުނު ކަންތައްތަކަށް ބަލާއިރު އެޖަލްސާގައި ފާސްކޮށް ފައިވަނީ ކައުންސިލްގެ4ވަނަ ދައުރުގެ ހިންގާ ގަވާއިދެވެ.\nމި ގަވާއިދަށް2އިސްލާހެއް ހުށަހެޅިފައި ވެއެވެ. ފުރަތަމަ އިސްލާހަކީ ހިންގާ ގަވާއިދުގެ 43 ވަނަ މާއްދާ، ރިޔާސަތުން ވޯޓުގައި ބައިވެރިވުމާއި މެދު ގޮތެއް ނިންމުމުގެ މައްސަލައެވެ. ދެވަނަ އިސްލާހަކީ 54 ވަނަ މާއްދާގެ ރ.، ކައުންސިލް މެމްބަރުންގެ ހާޒިރީ ރެކޯޑު ބެލެހެއްޓުމާއި ގުޅޭ ގޮތުންނެވެ.\nކުރީގެ3މެމްބަރުންގެ ސިޓީ ކައުންސިލްގެ ހިންގާ ގަވާއިދުގައި އޮތީ “ރިޔާސަތުން ވޯޓުގައި ބައިވެރިވާން ވާނެއެވެ.” މިހެންނެވެ. އައު ހިންގާ ގަވާއިދަށް ޑެޕިއުޓީ މޭޔަރު މުހައްމަދު ފިކުރީ ހުށަހެޅުއްވި ގޮތަކީ ކައުންސިލުން ކަމެއް ނިންމުމުގައި ރިޔާސަތަށް ވޯޓުގައި ބައިވެރިވެވޭނީ ވޯޓް އެއްވަރުވާ ހާލަތުގައި ކަމަށެވެ.\nމި ހުށަހެޅުން ކައުންސިލް6މެމްބަރުންގެ ވޯޓާއެކު ވަނީ ފާސްވެފައެވެ.\nފުވައްމުލައް ސިޓީ ކައުންސިލްގެ ނިންމުން،6މެމްބަރުންގެ ވޯޓާއެކު ފާސްވި.\nނަމަވެސް ފުވައްމުލައް ސިޓީގެ ބައެއް ރައްޔިތުން ގަބޫލުކުރަނީ އެއީ އެންމެ ރަނގަޅު ނިންމުމެއް ނޫންކަމަށެވެ. އެމީހުން ގަބޫލުކުރާ ގޮތުގައި މޭޔަރަށް ވޯޓުގެ ފުރަތަމަ ބުރުގައި ބައިވެރިވެވެން ޖެހޭނެއެވެ. އަދި އެނިންމުމަށް ފާޑުކިޔާ ފަރާތްތަކުން ބުނަމުން އަންނަނީ މޭޔަރަކީ މުޅިރަށުން ހޮވާފައި ހުރި މީހެއްކަމުން މޭޔަރުގެ ބަސް އަދި ވޯޓު ކޮންމެ ނިންމުމެއްގައި ވެސް އޮންނަން ޖެހޭނެ ކަމަށެވެ.\nމިގޮތަށް ވާކާލާތުކުރި މީހުން ގާނޫނީ ހުއްޖަތެއްގެ ގޮތުގައި ސޯޝަލް މީޑިއާގައި ހާމަކުރަމުން އައީ “ސަންސެޓް’ ގާނޫނުގެ ދަށުން ކުރީގެ ކައުންސިލްގެ ރަސްމީ މުއްދަތު ހަމަވެ، ވޯޓުލުން ލަސްކުރުމާއި ގުޅިގެން އެކައުންސިލްގެ މުއްދަތު ދިގުކޮށް އެމުއްދަތުގައި “އިންޓަރިމް” ކައުންސިލުން އަމަލުކުރަން ޖެހޭ ގޮތުގެ އުސޫލެކެވެ. ނަމަވެސް އެއުސޫލު ވަނީ މިހާރު ބާތިލުވެފައެވެ.\nދެން އޮތީ ކައުންސިލް މެމްބަރުން އެނިންމީ ގާނޫނާއި ޚިލާފު ނިންމުމެކޭ ބުނެވޭނެ ތޯއެވެ؟ އެފަދަ އެއްވެސް އުސޫލެއް އަދި އެކުލަވާލާފައެއް ނެތެވެ. ވުމާއެކު އެއީ ގާނޫނާއި އުސޫލުތަކާއި ޚިލާފު ނިންމުމެކޭ ބުނެވޭކަށް ޖާގައެއް ނެތެވެ. އަދި އެއީ ޑިމޮކްރެޓިކް އެހެން ބައެއް ގައުމުތަކުގައި ވެސް ކަންކުރާ އުސޫލެކެވެ. އަދި ރާއްޖޭގެ ގިނަބަޔަކު ގަބޫލުކުރާ ކަސްޓަމަރީ ލޯ އެކޭ ވެސް ބުނެވިދާނެއެވެ.\nރާއްޖޭގެ ގިނަ ބަޔަކު ގަބޫލުރާ ގޮތުގައި ހުށެހެޅޭ ކަމެއްގައި އެޖަލްސާއަށް ޖަލްސާގެ ރިޔާސަތުން ވޯޓު ދޭނީ ވޯޓު އެއްވަރުވުމުން ޑިސައިޑިން ވޯޓެކެވެ. އެހެން ޙާލަތްތަކުގައި ރައީސް ނުވަތަ ރިޔާސަތުން ވޯޓެއް ނުލާނެއެވެ.\nނަމަވެސް މިފަހަރުގެ މޭޔަރު ހޮވާފައިވަނީ މުޅި ރަށުގެ ރައްޔިތުންގެ ވޯޓުން ކަމަށްވާއިރު ސޯޝަލް މީޑިއާގައި ގިނަބަޔަކު ބޭނުންވާކަމަށް ޚިޔާލު ފާޅުކޮށްފައިވަނީ މޭޔަރަށް ކޮންމެ ކަމެއްގައިވެސް ވޯޓު ލެވޭ ގޮތަށް އޮތުމަށެވެ. އެގޮތުން އެމީހުން މިސާލު ދައްކަނީ ކައުންސިލްގެ ފުރަތަމަ ބައްދަލުވުމުގައި ޑެޕިއުޓީ މޭޔަރު ހޮވުމުގެ ވޯޓުގައި މޭޔަރަށް ވޯޓުލެވުނު ކަމެވެ. އެކަމަކު އެޖަލްސާގެ ހާލަތާއި ކައުންސިލްގެ އެހެން ޖަލްސާތަކުގެ ހާލަތު ތަފާތެވެ. އަދި މޭޔަރަށް ލިބިފައިވާ ބާރުތައް ވެސް އިތުރެވެ.\nވޯޓު އެއްވަރު ނުވަތަ ޓައިވުމުން އެއީ ފަސްނުވާ ކަމެއްގެ ގޮތުގައި ވެސް ނިންމާ\nދުނިޔޭގެ އެކި ގައުމުތަކުގައި މިކަން އޮންނަނީ އެކިގޮތްތަށެވެ. ބައެއް ގައުމުތަކުގައި އެއްވަރުވުމުން މޭޔަރު ޑިސައިޑިން ވޯޓު އެކަނި ދޭއިރު ބައެއް ގައުމުތަކުގައި މޭޔަރު ފުރަތަމަ ބުރުގައި ވޯޓު ލާފައި އެއްވަރުވެއްޖެނަމަ ދެވަނަ ވޯޓެއްގެ ގޮތުގައި ޑިސައިޑިން ވޯޓު ވެސް ލައެވެ. އަދި ބައެއް ގައުމުތަކުގައި މޭޔަރު ވޯޓުލަނީ އެހެން މެމްބަރުންނެކޭ އެއްގޮތަށް ފުރަތަމަ ބުރުގައި އެކަންޏެވެ. އެގޮތުން އެއްވަރުވެއްޖެނަމަ އެކަމެއް ފާހެއް ނުވާނެއެވެ.\nވުމާއެކު ރާއްޖެގެ އެލްޖީއޭއިން އެކަމަށް ވަކި އުސޫލެއް ހަދަައި އަމަލުކުރަން ފަށަންދެން މިހާރުގެ ކައުންސިލްގެ އެނިންމުމަކީ ގާނޫނީ ބާރުލިބޭ ސައްހަ ނިންމުމެކެވެ. އެ ނިންމުމުގައި ގާނޫނީ ބުރަދަން އެބަހުއްޓެވެ. ސުލޫކީ ގޮތުންވެސް އެކަމުގައި މައްސަލައެއް އޮތްކަމަށް ނުބެލެވެއެވެ. އެއީ ރާއްޖެގައި އަމަލުކުރަމުން އަންނަ އުސޫލަކަށް ވާތީއެވެ.\nނަމަވެސް މިކަލްނޫހާއި ވާހަކަ ދެއްކި ކައުންސިލް މެމްބަރަކު ވިދަޅުވީ ރައްޔިތުންގެ ކަންބޮޑުވުން އެ ދެ ނިންމުމާއި ގުޅިގެން ހުރުމުން، ރައްޔިތުންގެ ބަސް އަޑުއައި އެކަންތައް ރައްޔިތުން އެދޭ ގޮތަށް ބަދަލުކުރާނެ ކަމަށެވެ.\nއެމެރިކާގެ މޭޔަ އަދި ކައުންސިލާސް ހޭންޑްބުކު އިން ނަގާފައި\nގުޅުންހުރި މައުލޫތައް:ފުވައްމުލައް ސިޓީ ކައުންސިލް


Presidents Cup:3evvaru, mifaharu natheejaa neren jehey match akah! | Mihaaru\nޔުނައިޓެޑް ވިކްޓަރީގެ އަންދްރޭ (ވ) ކައިރިން އީގަލްސްގެ ނައުފަލް ބޯޅަ ހޯދަން މަސައްކަތް ކުރަނީ.-- ފޮޓޯ: ނިޝާން އަލީ/ މިހާރު\n24 ނޮވެމްބަރ 2016 - 09:54\nކްލަބް އީގަލްސް އަކީ މުޅި ސީޒަނަށް ބަލާއިރު ގިނަ މެޗުތަކުގައި ރަނގަޅު ކުޅުމެއް ދެއްކި ޓީމެކެވެ. މި އަހަރު ފުރަތަމަ ޑިވިޝަންގައި އީގަލްސް އަށް ބަލިނުކުރެވި އޮތީ ދެ ޓީމެކެވެ. އެއީ ލީގުގެ ޗެމްޕިއަން މާޒިޔާ އާއި މި ފަހަރު އަލަށް ފުރަތަމަ ޑިވިޝަންގައި ވާދަކުރާ ޔުނައިޓެޑް ވިކްޓަރީ އެވެ. އީގަލްސް އާއި ޔުނައިޓެޑް ވިކްޓަރީ މި ފަހަރުގެ އުރީދޫ ދިވެހި ޕްރިމިއާ ލީގުގައި ކުޅުނު ތިން މެޗު ވެސް ނިމުނީ އެއްވަރުވެގެންނެވެ. އެހެން ނަމަވެސް މިރޭ ޕްރެޒިޑެންޓަސް ކަޕްގެ ސެމީ ފައިނަލުގައި މި ދެ ޓީމު ބައްދަލުކުރާއިރު، މިއީ ޔަގީނުން ވެސް ނަތީޖާ ނެރެންޖެހޭ މެޗެކެވެ.\nމި ފަހަރުގެ ސީޒަން އީގަލްސް އިން ފެށީ ވަރަށް ރަނގަޅަށެވެ. ލީގުގައި ފުރަތަމަ ކުޅުނު 13 މެޗު އެ ޓީމުން ނިންމާލީ ބަލި ނުވެ އެވެ. އެ ޓީމު ފުރަތަމަ ފަހަރަށް ބަލިވީ ލީގުގެ ދެ ވަނަ ބުރުގެ ފަހު މެޗުން މާޒިޔާ އަތުންނެވެ. ދެން ބަލިވީ ދެ މެޗުންނެވެ. އެއީ ލީގުގެ ފަހު ބުރުގައި މާޒިޔާ އާއި ވިކްޓަރީ އަތުންނެވެ. އީގަލްސް އަށް މައްސަލަ ދިމާވާން ފެށީ އެ ޓީމުގެ އެންމެ އިތުބާރު ޑިފެންޑަރު އަހުމަދު ނުއުމާން (ހެލްމެޓް) އަށް އަނިޔާވި ހިސާބުންނެވެ.\nލީގު ގެއްލުމަށް ފަހު އީގަލްސް އަށް ދެން ކުރިމަތިވި އެންމެ ބޮޑު މައްސަލަ އަކީ އެފްއޭ ކަޕުގެ ކުއާޓާ ފައިނަލުން ބަލިވެ މުބާރާތް ނިންމާލަން ޖެހުމެވެ. އެފްއޭ ކަޕާއި ލީގުގައި ދިމާވި މައްސަލަތައް ފަހަތަށް ޖައްސާލުމަށް ފަހު އީގަލްސް އިން ޕްރެޒިޑެންޓްސް ކަޕަށް ނުކުތީ ވަރަށް ފޯމުގަ އެވެ. އެ ޓީމު ސެމީން ޖާގަ ހޯދީ ގްރޫޕް ސްޓޭޖުގައި ކުޅުނު ދެ މެޗުން ވެސް މޮޅުވެގެންނެވެ. ފުރަތަމަ މެޗުން ނިއު އަތުން 3-0 އިން މޮޅުވިއިރު، ދެ ވަނަ މެޗުން ޓީސީ އަތުން މޮޅުވީ 2-1 އިންނެވެ.\nއީގަލްސްގެ މުއްކި އާއި ނިއުގެ ހޮކޭ (ވ) ބޯޅައަށް މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nމި އަހަރުގެ ފައިނަލުގެ ފުރަތަމަ ޖާގަ ހޯދުމަށް އީގަލްސް މިރޭ ޔުނައިޓެޑް ވިކްޓަރީއާ ދެކޮޅަށް ނުކުންނައިރު، އެ ޓީމަށް ދިމާވެފައިވާ އެންމެ ބޮޑު މައްސަލަ އަކީ ސަސްޕެންޝަންގެ ސަބަބުން އުއްމީދީ މިޑްފީލްޑަރު އިބްރާހިމް މުބީން (މުއްކި) އަށް ސީޒަން ނިމިފައިވުމެވެ. މުއްކި އަށް ސީޒަން ނިމުނީ އެންމެ ފަހުން ޓީސީއާ ދެކޮޅަށް އީގަލްސް ކުޅުނު މެޗުގެ ފަހު ވަގުތު ދެ ވަނަ ރީނދޫ ކާޑާ އެކު ރަތް ކާޑު ދެއްކުމުންނެވެ.\nމުއްކި އަކީ މި އަހަރު އީގަލްސް އަށް ތަފާތު މޮޅު ކުޅުމެއް ދައްކަމުން އަންނަ ކުޅުންތެރިޔެކެވެ. މި މުބާރާތުގައި އީގަލްސް އިން ކުޅުނު ދެ މެޗުގައި ވެސް މުއްކި ވަނީ ލަނޑު ޖަހައިފަ އެވެ. މި ވަގުތު މުއްކި ހުރި ފޯމަށް ބަލާއިރު އޭނާ ނެތްތަން އީގަލްސް އިން ދެއްކުން އެކަށީގެންވެ އެވެ.\nޔުނައިޓެޑް ވިކްޓަރީ މި ފަހަރު ފުރަތަމަ ޑިވިޝަނަށް އައީ ދެ ވަނަ ޑިވިޝަންގެ ޗެމްޕިއަން ޓީމުގެ ގޮތުގަ އެވެ. އަލަށް ފުރަތަމަ ޑިވިޝަންގައި ވާދަކުރި ނަމަވެސް ލީގުގެ ގަދަ ހަތަރެއްގައި ހިމެނި އެފްއޭ ކަޕްގެ ހަތަރު ވަނަ ހޯދައި އެ ޓީމުން ވަނީ ފެންވަރު ސާބިތުކޮށްދީފަ އެވެ. މި ފަހަރުގެ ފުރަތަމަ ޑިވިޝަންގައި ވާދަކުރާ އަށް ކްލަބްގެ ތެރެއިން ޔުނައިޓެޑް ވިކްޓަރީ އަށް ބަލިނުކުރެވެނީ ނިއު އާއި އީގަލްސް އެވެ. އެ ޓީމުން ވަނީ ދެން އޮތް ފަސް ޓީމު ބަލިކޮށްފަ އެވެ. އެ ޓީމުން ނެރުނު އެންމެ ރަނގަޅު ނަތީޖާ އަކީ އެފްއޭ ކަޕް ކުއާޓާ ފައިނަލްގައި ޕެނަލްޓީ ޖަހައިގެން މާޒިޔާ އަތުން ހޯދި މޮޅެވެ.\nސެމީ ފައިނަލަށް ތައްޔާރުވުމުގެ ގޮތުން ޔުނައިޓެޑް ވިކްޓަރީ އިން މި މުބާރާތުގައި އެންމެ ފަހުން ކުޅުނު މެޗުގައި ކުޅުނީ ޓީމުގެ މުހިއްމު ބިދޭސީ ކުޅުންތެރިން ނުލަ އެވެ. އެ މެޗުން މާޒިޔާ އަތުން އެ ޓީމު ބަލިވީ 8-0 އިންނެވެ. މިއީ މި އަހަރު ފެނިގެންދިޔަ އެންމެ ތަފާތު ބޮޑު ނަތީޖާ އެވެ.\nމިރޭ އީގަލްސްއާ ދެކޮޅަށް ކުޅޭ މެޗަށް ނުކުންނައިރު، މިއީ މި އަހަރު ފައިނަލެއްގައި ކުޅުމަށް މި ދެ ޓީމަށް ލިބޭނެ ފަހު މުބާރާތެވެ. ކުރިން ކުޅުނު ތިން މެޗުން އެއްވަރުވެފައިވީ ނަމަވެސް މިއީ ނަތީޖާ ނެރެންޖެހޭ މެޗެކެވެ.\nޔ. ވިކްޓަރީ ބަލިކޮށް އީގަލްސް ފައިނަލަށް


Firumaaladheyshey, Episode 25\n12 ޖުލައި 20183ކޮމެންޓް\nމުޅިއުމުރު އެދަރިއެއްގެ ހައްގުގައި ގުރުބާންކޮށްލުމަށް އަޒުމުކަނޑައަޅައިގެން ދިރިއުޅުމުގެ ހަނގުރާމައާއި ގައިސަރު ކުރިމަތިލީ މާބޮޑެތި އުއްމީދުތަކެއް އޮވެގެން ނޫނެވެ. ނަމަވެސް ޔާދުއަށްޓަކައި ކޮންމެ ނޭވާއެއްވެސް ގުރުބާންކޮށްލާނެކަމުގެ ޔަގީންކަން ގައިސަރުގެ ހިތުގައި އަބަދުވެސް އޮވެއެވެ. އެހެންމީހުން ފަޚްރުވެރިވާނެ 'މީހެއް'ގެ ގޮތުގައި ޔާދުގެ ހަޔާތުގެ ދަތުރު އަމާންވުމަކީ ގައިސަރުގެ ހިތުގެ އެދުމެވެ. މަތީ ތަޢުލީމަށް، ޔާދު ތައްޔާރުވާން ޖެހުނުއިރު މަންނާނުވަނީ، އެދެމައިންގެ ހަޔާތާއި އަލްވަދާޢުކިޔައިފައެވެ. ފިރިމީހާ ނިޔަވުމާއެކު ދިރިއުޅުން އެފުށްމިފުށަށް ޖެހިގެން ދިޔަވަގުތު ކުރެވުނު ހިތްވަރު، ގައިސަރުގެ ހަނދާނުން ދުވަހަކުވެސް ފިލައިގެން ނުދިއުމަކީ އޭނާގެ ދުޢާއެކެވެ. ޝުކުރުގެ ކަރުނަ ގައިސަރުގެ ލޮލުން މިއަދު ވިދާލަނީ ޔާދުއަށްޓަކައި މަންނާނުކުރި އުއްމީދު، ގައިސަރަށް ހަގީގަތަކަށް ހަދައިދެވިއްޖެކަމުގެ ފުރިހަމަ އިހުސާސް ކުރެވޭތީއެވެ.\n"ބައްޕަގެ ދަރިފުޅު ބައްޕައަށް މަޢާފުކޮށްދީ.. ސޮރީ މައި ލަވް! މާމާއާއި ދަރިފުޅު ދުރުކޮށްގެން ވަރަށް ދުވަހު ބައްޕައަށް ގެންގުޅެވިއްޖެ.. މާޒީގެ ތެރެއިން އެދުވަސްތައް ބައްޕައަށް ހޯދައިނުދެވޭނެ.. އެއީ ވާނެކަމެއްނޫން! އެކަމަކު އިންޝާﷲ ދެން ދުވަހަކުވެސް އެވަރުގެ ކަމެއް ބައްޕަ ނުކުރާނަން.. މާމައަކީ ދަރިފުޅާއި ބައްޕައަށްޓަކައި މާތްﷲ މިދުނިޔޭގައި ލެއްވި އަގުހުރި ނިޢުމަތެއް.." އާންޔާގެ ގައިގައި ބައްދާލަމުން ޔާދު ބުނެލީ އަސަރުން ފުރިފައިވާ ބަލައިލުމަކުން މަންމައަށް ބަލައިލަމުންނެވެ.\nޔާދުގެ ތުރުތުރުއަޅަމުންދިޔަ އަޑުގެ އިހުސާސްތައް މަންމަގެ ހިތުގެ އެންމެ ހިމަ ނާރާއި ހަމައަށްވެސް ވާސިލްވެއްޖެއެވެ. އުފަލުގެ ކޮޅެއް ނެތެވެ. އޯގާތެރި ދަރިއެއްގެ، މާތް އަޚްލާގާއި ކިޔަމަންތެރިކަމަށްވުރެން ވަކިންބޮޑު ރަޙްމަތެއް، މިދުނިޔޭގައި މަޔަކު އެދޭނެ ހެއްޔެވެ؟ ޝުކުރުގެ ހަމްދެއްގެ މިންވަރުން މިވަގުތަށް ގައިސަރު ފުއްދާލިޔަސް، އެއުފާވެރިކަމާއި އެ ގާތްކަން މުޅި އުމުރަށް ލެހެއްޓެވުން އެދި ރެއާއި ދުވާލުން އެތައް ފަހަރަކު، ﷲގެ ހަޒުރަތުގައި ގައިސަރު ދަންނަވާނެތެވެ.\nމާޔާ ގެއިން ނިކުމެ ސައިކަލަށް އެރީއްސުރެންވެސް އީތަން އެއްޗެއް ނުބުނެއެވެ. ދުއްވުނު އެންމެ ބާރުމިނެއްގައި އައިސް، ގޭދޮރުމައްޗަށް މަޑުކޮށްލިއެވެ. ފައިބާންވީކަން އެގުމުން މާޔާ ފޭބިއެވެ. އީތަންގެ މޫޑްހުރިގޮތް، އިތުރަށް ސުވާލުކޮށް އޮޅުން ފިލުވާކަށް ނުޖެހެއެވެ. ހިނިތުންވެފައި އެންމެ ފަހަރަކުވެސް މާޔާގެ މޫނަށް މިރޭ އީތަން ބަލައިނުލިއެވެ.\n"ވަންނާން ވީތަ؟" މާޔާއަށް އަހައިލެވުނެވެ.\nދުވަހެއްގައިވެސް އީތަންގެ ހިޔާވައްސެއްގެ އޮޅި ގިރާކޮށްފައި ނުވާތީ، މާޔާއަށް ސުވާލުކުރެވުނީ ހިތް ނުތަނަވަސް ވެފައިވީތީއެވެ. މަންމައާއި ބައްޕަ ގޭގައި މާލޭގައި ނެތްކަން މާޔާއަށްވެސް އިނގެއެވެ. ނަމަވެސް ގޭގައި އެކިމަސައްކަތްތައް ކުރުމަށް ގެންގުޅޭ ބިދޭސީން އުޅޭނެއެވެ. އެއިން ކޮންމެ މީހާކާއިމެދުގައިވެސް މިއަދު މާޔާ ކަންތައްބޮޑުވެއެވެ. އަތުގައި ހިފައި ދަމަމުންކަހަލަ ގޮތަކަށް މާޔާ ގޮވައިގެން އީތަން އެދަނީ ކޮޓަރިއާއި ދިމާއަށެވެ. މާޔާ ކުރިސުވާލަށް އީތަންގެ ޖަވާބެއް ލިބުން އެއްކިބައިކޮށްފައި މޫނަށް ބަލައިވެސް ނުލިއެވެ.\nއަތުގައި ހިފައިގެން އެތެރެއަށް ވަނުމަށް އީތަން ތައްޔާރުވި ވަގުތު، މާޔާގެ ހަރަކާތްތައް ލަސްކުރީ ގަސްތުގައެވެ. ހަމައެވަގުތު ކުރިއަށްވުރެން ބާރަށް މާޔާގެ އަތުގައި އީތަން ހިފާލާފައި ކުރިއަށް ލުއްކިއެއް ޖެހިއެވެ. ބުނާނެ އެއްޗެއްވެސް ނޭގި މާޔާއަށް ބަލައިލެވުނީ އީތަންއަށެވެ. ގަހަކުން ވެއްޓުނު ހިކިފަތެއް، ބާރު ވައިރޯޅިއަކާއެކު ގެންދާފަދައިން އީތަންގެ ބާރުގައި މާޔާ ގެންދިޔައެވެ. ކިޔަމަންތެރިކަން ނޫން އެހެން އެއްވެސް ސިފައެއް މިވަގުތު މާޔާގެ ކިބައިގައި ނެތެވެ. ބޮޑު ގެއެއްގެ ތެރެއިން ގެންގޮސް، ކޮޓަރިއެއްގެ ދޮރު ހުޅުވައިލުމާއި ހަމައަށްވެސް އީތަން ނޫން އެހެން އެއްވެސް އެއްޗެއް މާޔާގެ ނަޒަރުން ފާހަގަނުކުރެވުނެވެ. ކޮޓަރިއަށް ވައްދާފައި ދޮރުލެއްޕިއެވެ. މާޔާއަށް ވަށައިގެން ބަލައިލެވުނީ ކޮޓަރީގެ ތެރެއަށެވެ. ބޮޑުވެފައި، ފުރިހަމަ ތަނެކެވެ. ކޮޓަރީގެ ސާފުތާހިރުކަން ހިތައް ހަމަޖެހުން ގެނުވިއެވެ.\n"ޔޫ އާރ މައިން" މާޔާގެ ގައިގައި އީތަން ބައްދާލީ މާ ބާރަށެވެ.\nދައުރުވަމުންދިޔަ ނޭވާވެސް ހުއްޓުނުހެން ހީވިއެވެ. އަމިއްލަ ބާރެއްނެތި އެހެންމީހެއްގެ އިޚްތިޔާރަށް ތިމާމީހާގެ އަމިއްލަ ނަފުސު ހުށަހަޅާން ޖެހުނުވަގުތެއް މިނޫނީ މާޔާގެ ހަޔާތުގައި އަދި ކުރިމަތިނުވެއެވެ. އީތަންގެ ހިތުގައި ހިނގަނީ ކޮންފަދަ އިހުސާސްތަކެއްކަން ނުވަތަ އެވަގުތު އެހުރީ ކޮންފަދަ ޚިޔާލެއްގައިކަމެއް ހިތައް ގެންނާންވެސް މާޔާ ނުކުޅެދުނެވެ. ލޯބިވެރިޔާގެ ލޮލުގެ ރިހުން މާޔާގެ ހިތް މަޑުމޮޅިކޮށްލިއެވެ. ނޫނެކޭ ބުނާންޖެހޭވަރުގެކަމެއް އީތަން ހުށަނާޅާނެކަން މާޔާއަށް ޔަގީންވެއެވެ. އަދަމުންދިޔަ އަލިފާނުގެ ބާރުދެރަކުރުމަށް ފެން އެޅުން މުހިއްމުކަން ދެނެގަންނާން މާޔާގެ ބުއްދިވެރި ސިކުނޑި ފުދެއެވެ.\nއޮފީހުގައި ގިނަވަގުތު ހޭދަކުރުމަކީ އެލީއަށް މިވަގުތަށް އެންމެ ރަގަޅު ގޮތްކަމަށް ދީނާ ބުނެދިނެވެ. ގެއަށް ދިއުމުން ބޮލަށް އުނދަގޫވަނީނަމަ، އެކުވެރިންނާއިއެކު މިހާރަށްވުރެން ގިނަ ވަގުތު އެލީހޭދަކުރާންޖެހޭކަމަށް އޭނާއަށްވެސް ގަބޫލުކުރެވިއްޖެއެވެ.\n"އަހަންނަކަށްނޭގެ މިހާރު ޔާދުއަށް ވެފައި ހުންނަ ގޮތެއްވެސް.. އަހަރެން ވަރަށް މަސައްކަތްކޮށްފިން އޭނަ ބަދަލުކުރެވޭތޯ.. އެކަމަކު މިހާރު މަށަށް ހީވަނީ..." ވަރަށް ލަސްލަހުން ފުރިހަމަކުރާން މަސައްކަތްކުރި ޖުމުލަ، އެލީއަށް ފުރިހަމައެއް ނުކުރެވުނެވެ. ދައްކަންބޭނުން ކޮންމެ ވާހަކައެއް އަޑުއަހާނެކަމުގެ ޔަގީންޔަން ދީނާގެ ފަރާތުން އެލީއަށް ލިބުނެވެ.\n"އަހަރެންދެކެ ޔާދު މިހާރު ލޯތްބެއްނުވޭ.. އަހަރެން ބުނާއެއްގޮތެއްވެސް ނުހަދާ.. އަހަންނަކަށް ވަގުތެއްވެސް ނުދޭ.." ވަރަށް ދެރަވެލާފައި އެލީ ބުންޏެވެ. އެލީ ގަބޫލުކުރާގޮތުގައި ދިރިއުޅުމައިގެން ކުރިއަށްދާންވީ މިސްރާބު، ބުނެދިނުމުގައި ދީނާއަކީ ކުޅަދާނަ މާހިރެކެވެ.\n"އިތުރަށް އެންމެ ގަޑިއެއްގެއިރު.. " ވަރަށް ދެރަވެލާފައި އީތަން ބުންޏެވެ. އެނދުގެ ހެޑްބޯޑްގައި ބުރަކަށި ޖައްސާލައިގެން މާޔާ އިނީ، އޭނާގެ އުނގުގައި އީތަން ބޯއަޅާލައިގެން އޮތް ގޮތް ހިތުގައި ތަސްވީރު ކުރުމަށެވެ.\n"ގޮއްސައި އަންނަނީ ކޮން އިރަކުން..؟" އީތަންގެ ބޮލުގައި ފިރުމާލަމުން މާޔާ ސުވާލުކޮށްލިއެވެ. ލޯބިގޮތަކަށް އީތަންގެ އިސްތަށިގަނޑާއި ކުޅެލަމުން މާޔާ ވާހަކަދެއްކިއެވެ. ހިތުގެ އިހުސާސްތައް މޫނުމަތީން ފާޅުވިޔަނުދިނުމަށް މާޔާ މަސައްކަތްކުރިއެވެ.\n"ނޭގެ.. އެއްގޮތަކަށްވެސް ނޭގެ.." ނާއުންމީދުން ފުރިފައިވި ބުނެލުމެކެވެ.\nހަށިފުރާ ނޭވާއެއް ދޫކޮށްލެވުނީ މާޔާއަށެވެ. ހަގީގަތް ގަބޫލުކުރާން ހިތް މަޖުބޫރުކުރެއެވެ. އީތަން އެދަނީ ވަރަށް ދުރަށެވެ. ނަމަވެސް ދުނިޔެވީ ތަރައްގީއާއި ތަހުޒީބުގެ ގޮތުން ބަލާއިރު، ދުރެއްނޫނެވެ. ދުނިޔޭގެ ކޮންމެ ބައްރެއްގައި ހުއްޓަސް ވަރަށް ގާތެވެ. ތަފާތަކީ ހާލަތާއި ވަގުތެވެ. ފުރައިގެން ދިއުމަށްފަހު، އީތަންގެ ހާލަތަކީ ކޮބައިކަމެއް، ކަންކަން ވެދާނެގޮތެއް މާޔާގެ ހިތައްވެސް ނުގެނެވެއެވެ.\n"ސޭ ސަމްތިންގ މައިލަވް" އީތަން ބުނެލިއެވެ. މާޔާގެ ލޮލުގެ އެސްފިޔަތައް ތަންކޮޅެއް އަވަސްއަވަހަށް ހަރަކާތްކޮށްލިއެވެ. އިހުސާސްތައް ބައިވަރެވެ. ސުވާލުތައް ފުނިޖެހިފައެވެ. ޝަކުވާތައް ކޮޅުން ނުލައެވެ.\n"ކީކޭ ބުނަންވީ؟" ހަގީގަތުގައިވެސް ކުރިއަށްދާންވީ މަގު މާޔާއަށް އޮޅުންބޮޅުންވެއްޖެއެވެ. މާޔާގެ އުނގުގައި އޮށޯވެ އޮތް އީތަންގެ ގައިގައި އުނދަގުލުން ނަމަވެސް ބައްދާލިއެވެ. ގާތްވެލާފައި ލޯބިކޮށްލިއެވެ. ނުތަނަވަސްކަން ދުރުކުރާން މާޔާ މަސައްކަތްކުރަނީކަން އީތަންއަށްވެސް އެނގެއެވެ.\n"ބުނަން އޮތީ އެންމެ އެއްޗެއް.. އެއީ ކަންތައް ވާނެގޮތެއް ނޭގޭތީ! ކޮންމެ ޒަމާނަކުން އީތަން އަޔަސް، އަހަރެންގެ ހަޔާތުގެ ދޮރު އީތަންއަށްޓަކައި ހުންނާނީ ހުޅުވާފައި.. ދޮރުގައި ޓަކި ދިނުމެއްނެތި އީތަންއަށް އެތެރެއަށް ވަދެވޭނެ!" އީތަންއަށް އެއްޗެއް ވިސްނިދާނެކަމަށް، މާޔާ ބުނެލިއެވެ.\n"ހީކުރީތަ، މާޔާ ދޫކޮށްލާނެކަމަށް؟ ދުވަހަކުވެސް އެކަން ނުވާނެ.. ދުރަށް ލިޔަސް، ސަލާމްވެސް ޖަހާނަން" އީތަން ބުނެލިއެވެ.\n"އަހަރެންގެ ހަޔާތުން އީތަންއަށް ދިނީ 'ވަން ވޭ ޓިކެޓްއެއް' އެއަށް ޚިޔާނަތްތެރިނުވާނެކަމަށް އުއްމީދުކުރަން.. އަބަދުވެސް ވަރަށް ގާތުގައި ވެދޭނަން.. ތިނޫން މީހަކަށް މިހިތަކުން ދުވަހަކުވެސް ޖާގައެއް ނުލިބޭނެ.. އެކަނިހާލަށް ހުރެ، އުމުރު ހުސްކޮށްލަންޖެހުނަސް އެހެން ފިރިހެނަކުދެކެ ލޯބި ނުވެވޭނެ.. މަޖުބޫރުވިޔަސް، މިހަޔާތަށް އެހެން މީހަކު ނުގެންނާނަން" އަސަރާއެކު މާޔާ ވާހަކަދެއްކިއެވެ. އަޒުމުގައި ސާބިތުކަންވިއެވެ.\n"މާޔާގެ ހިތުގައި ކޯންޗެއް އޮވެގެން، ތިކަހަލަ ވާހަކަ ތިދައްކަނީ؟" އީތަން ހިތްހަމަ ނުޖެހުނެވެ.\n"ހިތުގައި އޮތް އެއްޗެއް ބުނާކަށް ފަސޭހައެއް ނޫން.. އެކަމަކު އިހުސާސްވަނީ، އީތަން ގެއްލިދާނެކަމުގެ ބިރު" ވަރަށް ސާފުކޮށް މާޔާ ބުނެލިއެވެ.\n"އަހަރެންގެ ހިތް ނަގާފައި ކުދިކުދި ކޮށްލިޔަސް، މާޔާ ނޫން އެހެން އިންސާނެއްގެ ތަސްވީރު އޭގާއި ނުވާނެ.. އެހެންމީހަކަށް އެއިން އެތިފުކެއްގެ ތެރެއަށް ވަނުމަށްވެސް އަހަރެން ހުއްދަނުދޭނަން.. މާޔާއާއި ނުލައި ނޫޅެވޭނެ.. ހެޔޮނުވާނެ މަގޭ ޕްރިންސެސް! އަހަންނަށް އިތުބާރުކޮށްބަލަ!.. އަހަރެން މިވާ ލޯބި ގަބޫލުކޮށްބަލަ" އާދޭސްކުރަންވެސް މިއަދު އީތަން ތައްޔާރެވެ.\n"އަހަރެން ފުރައިގެން މިދަނީ މާޔާގެ އަމާނާތެއްގެ ގޮތުގައި، އެނބުރި އަންނާނީވެސް މާޔާގެ މީހެއްގެ ގޮތުގައި.. އެކަމަކު ތަފާތަކީ މިހާރުގެ އީތަންއަށްވުރެން، ފަހުގެ އީތަން ރަހުމުކުޑަވެދާނެކަން" އިންޒާރުގެ ރާގުގައި އީތަން ބުނެލީ ހިތްހަމަނުޖެހުމާއެކުއެވެ. ފުރަންދާން ދާދި ގާތްވިއިރުވެސް މާޔާގެ އަތުގެ ތެރެއިން އީތަން ނުނިކުތެވެ.\nސަވާނާގެ އަތްމަތި ހަލުވިކޮށްލާފައިވަނީ ތަފާތު ބާވަތްތައް ސުފުރާމައްޗަށް އިތުރުކޮށްލެވޭތޯއެވެ. ކައްކާނެ މީހަކު ގޭގައި ގެންގުޅުނަސް، މިރޭ އޭނާއަށްވަނީ ޗުއްޓީ ދީފައެވެ. ހުރިހާ އެއްޗެއް ކައްކަން ބޭނުމީ ސަވާނާގެ އަމިއްލަ އަތުންނެވެ.\n"ތިހައި ބައިވަރު ނުކެއްކިޔަސް، ރަނގަޅުވާނެ.. ކާންވެސް މިރޭ ތިބޭނީ އަހަރުމެން ހަތަރުމީހުން.. ބައްޕަވެސް މިރޭ މިކޮޅަކަށް ނާންނާނެ.. ދަރިފުޅު ތަންކޮޅެއް އަވަހަށް ތިކަން ނިންމާލާފައި ދޭބަލަ ފެންވަރައިގެން އީތަން ބަލައި" ގިޔާދާގެ ހިނިތުންވުން އޭނާގެ އުފާވެރިކަން ހާމަކޮށްދިނެވެ.\n"ދާނެ ދޯ މަންމާ..! މިވަގުތަށްޓަކައި ހާދަ އިންތިޒާރެއް ކޮށްފީމޭ.. ފްލައިޓް ޖެއްސުމުގެ ކުރިން އަހަރެން ދާނަން.. ވަރަށް އުފާވެރި ރެއެއްމިއީ.." ލަދުރަކި ހިނިތުންވުމެއް ސަވާނާގެ ތުންފަތްމަތީން ދަތުރުކޮށްލިއެވެ.\nފްލައިޓްޖެއްސުމާއެކު އީތަންގެ މެއަށް ފިނިވިއެވެ. ޖީންސްގެ ޖީބުން ފޯނު ނެގުމަށްފަހު، ސިމް ބަދަލުކޮށްލިއެވެ. ހަމައެހިނދުގައި ހަރަކާތް އަވަސްކޮށްލާފައި ސިމް ނަގައިފިއެވެ. ފޯނުވެސް އޯފްކޮށްލިއެވެ.\n-- ނުނިމޭ -\nއީތަންއަށް މަޖުބޫރުކުރަނީތަ ސަވާނާއާ އިންނަން. އެކަމުދެން މާޔާ އަށް ވެސް އީތަންއަށްވެސް ހާދަދެރަގޮތެކޭ. ލޯބިވާ ދެމީހުން އެކަކު އަނެކަކާ އެކު ނޫޅެވުމަކީ ލިބޭނެ އެންމެ ބޮޑު ވޭން. އެހެން ނުހަދައްޗޭ\nއަޅެ ތިއުޅެނީ މާޔާއާ އީތަންއަށް ކިހިނެއް ހަދަން.. ދެރަގޮތެއް ނުހަދައްޗޭ ޕްލީޒް


Emme fahun Henbadhoo in, Feevakah Generator Gendan Ehbasvejje\nޖުލައި މަހު ކަރަންޓު މައްސަލަ ބޮޑުވެ ހެނބަދޫ ރައްޔިތުން މުޒާހަރާ ކުރަނީ.-- ފޮޓޯ: ރާއްޖެއެމްވީ\n10 ޑިސެންބަރ 2018 1 ކޮމެންޓް\nއެންމެ ފަހުން ހެނބަދޫން، ފީވަކަށް ޖަނަރޭޓަރު ގެންދަން އެއްބަސްވެއްޖެ\nށ. ފީވަކަށް ކަރަންޓުގެ މައްސަލަ ބޮޑުވެ، ނ. ހެނބަދޫން އެރަށަށް ޖަނަރޭޓަރެއް ގެންދަން ފެނަކައިން މަސައްކަތް ކުރަމުންދާތީ އެކަމަށް ހެނބަދޫ ރައްޔިތުން ކަންބޮޑުވުން ފާޅުކުރި ނަމަވެސް އެ ރަށު ކައުންސިލުން އެކަމަށް އެއްބަސްވެއްޖެ އެވެ.\nއާބާދީގައި 757 މީހުން ދިރިއުޅެމުން އަންނަ ހެނބަދޫއަށް ކަރަންޓު ފޯރުކޮށްދެމުން އަންނަނީ 128 ކިލޯވޯޓާއި 100 ކިލޯވޯޓުގެ ޖަނަރޭޓަރު ބޭނުން ކޮށްގެން ނެވެ. އެކަމަކު، ސޯލާ ޕްރޮޖެކްޓުގެ ދަށުން ދާދިފަހުން ހެނބަދޫއަށް ތިން ޖަނަރޭޓަރު ގެންގޮސްފައިވާއިރު އެރަށު އާ އިންޖީނު ގޭގެ މަސައްކަތް އަދި ނިމިފައި ނުވާތީ އެ ތިން ޖަނަރޭޓަރުގެ ބޭނުން ނުކޮށް ހުރީ ބަހައްޓާފަ އެވެ.\nމިދުވަސްކޮޅު ކަރަންޓުގެ މައްސަލަ ހެނބަދޫއަށް ކުރިމަތި ނުވި ނަމަވެސް މީގެކުރިން އެރަށަކީ ވެސް ކަރަންޓުގެ މައްސަލަ ބޮޑު ރަށެ ކެވެ. ސީއެންއެމްއާ ވާހަކަ ދައްކަވަމުން އެރަށު ކައުންސިލުގެ ނައިބް ރައީސް ހުސެއިން އަބޫބަކުރު ވިދާޅުވީ، މީގެ ދެ ތިން ދުވަސް ކުރިން ފީވަކަހަށް ގެންދަން މަސައްކަތް ކޮށްފައި ވަނީ އެރަށަށް އަލަށް ގެނެސްފައިވާ 160 ކިލޯވޯޓުގެ ޖަނަރޭޓަރު ކަމަ ށެވެ.\nރައްޔިތުން ނުރުހުންވުމުން، މިހާތަނަށް އެ ޖަނަރޭޓަރު ފީވަކަށް ގެންދަން ފެނަކައިން ކުރި މަސައްކަތް ވަނީ ކާމިޔާބު ނުވެފަ އެވެ. ނަމަވެސް މިއަދު ހެނބަދޫ ކައުންސިލުން ބޭއްވި ބައްދަލުވުމުގެ އިއްތިފާގުން ނިންމާފައިވަނީ، ދައުލަތުން ބޭނުންވެއްޖެ ނަމަ އެ ޖަނަރޭޓަރު، ދައުލަތުން ބޭނުންވާ ތަނަކަށް ގެންދިއުމަކީ ކައުންސިލަށް އަދި ރައްޔިތުންނަށް ވެސް ގާނޫނީ ގޮތުން ހުއްޓުވޭނެ ކަމެއް ނޫން ކަމަށެވެ.\n"ދައުލަތުގެ މުދާ އެއްތަނުން އަނެއްތަނަށް ބަދަލުކުރުމާ ބެހޭ އުސޫލުތަކާއި ހަމަތަކުގެ މަތިން އެ ޖަނަރޭޓަރު ބަދަލުކުރުމާ މެދު ހެނބަދޫ ކައުންސިލްގެ އިއުތިރާޒެއް ނެތްކަމަށް ހެނބަދޫ ކައުންސިލްގެ އިއްތިފާގުން ފާސްކޮށްފީމެވެ.،" އެ ރަށު ކައުންސިލުން މިއަދު ނިންމި ނިންމުމުގައި ބުނެފައި ވެއެވެ.\nއެހެން ނިންމި ނަމަވެސް، އެ ރަށުގެ ރައްޔިތުން އެދޭ ގޮތަށް، އެ އިންޖީނު ހެނބަދޫގައި ބަހައްޓައި ދިނުމަށް ކައުންސިލުން ރައީސް އިބްރާހިމް މުހައްމަދު ސާލިހުގެ އަރިހުން އެދޭ ކަމަށް ވެސް އެ ނިންމުމުގައި ވެއެވެ.\nވަކަށް ޖަނަރޭޓަރު ގެންދަން އެރަށު ރައްޔިތުން ބޭނުން ނުވަނީ މީގެ ކުރިން ކަން ހިނގާފައިވާ ގޮތުން ކަމަށް ވެއެވެ.\n"އެންމެ ބޮޑަށް ކަރަންޓު މައްސަލަ ދިމާވާއިރު ނުހުރޭ ދެން އާއްމުންނަށް ކަރަންޓު ދެވޭނެ ގޮތެއް. އެހެންވެ، ރައްޔިތުން ބޭނުން ނުރުހުން ވެގެން އެއުޅެނީ." ކައުންސިލުގެ ނައިބް ރައީސް ވިދާޅުވިއެވެ.\nއޭނާ ވިދާޅުވީ، އެ މައްސަލައާ ގުޅިގެން ރައީސް އިބްރާހިމް މުހައްމަދު ސޯލިހުގެ މަންދޫބެއްގެ ގޮތުގައި ރައީސް އޮފީހުގެ މިނިސްޓަރު އަހުމަދު ސަމީރު އެ ރަށަށް ވަޑައިގެން ރައްޔިތުންނާއި ބައްދަލު ކުރައްވާފައިވާ ކަމަށެވެ.\n"ވަރަށް ނަސޭހަތްތެރިވި ރައްޔިތުންނާއި، އެކަމަކު ރައްޔިތުން ދޫކުރާ ގޮތަކަށް ނޫން ތިބީ،" ހުސެއިން ވިދާޅުވި އެވެ.\nކަރަންޓު ކެނޑޭ މައްސަލަ ބޮޑުވެ، މިދިޔަ ޖުލައި މަހުގެ ތެރޭގައި ހެނބަދޫ ރައްޔިތުން ވަނީ މުޒާހަރާ ވެސް ކޮށްފަ އެވެ.\nށ. ފީވައް ނ.ހެނބަދޫ ކަރަންޓް އަހުމަދު ސަމީރު ފެނަކަ\nގެންދާނަން ހެނބަދޫ ކުދިން ފިއްތާލާ😏


މިސްކިތުގެ ޖަމާއަތް މަނާކޮށްފައި ވަނިކޮށް ތިންފޫޓުން މީހުން ތިބެ ހުކުރުކޮށްފި – Dhen.mv\nމިސްކިތުގެ ޖަމާއަތް މަނާކޮށްފައި ވަނިކޮށް ތިންފޫޓުން މީހުން ތިބެ ހުކުރުކޮށްފި\nMarch 20, 2020 - 10:28 pm\nދުނިޔޭގެ ކަންކޮޅުތަކުގައި ހަލުވިކަމާއެކު ފެތުރެމުން އަންނަ ކޮރޯނާ ވައިރަހުން ރައްކާތެރިވުމުގެ ގޮތުން އިންޑޮނޭޝިޔާގައި ވެސް ޖަމާޢަތުގައި ނަމާދުކުރުން މަނާކޮށްފައި ވަނިކޮށް އެގައުމުގެ ބައެއް މިސްކިތްތަކުގައި މިއަދުގެ ހުކުރު ނަމާދު ކޮށްފިއެވެ.\nމީޑިއާ ރިޕޯޓްތައް ބުނާ ގޮތުގައި މިއަދު ހުކުރު ނަމާދު ކުރި އެއް މިސްކިތަކީ އިރުމަތީ ޖާވާގެ ސުރަބަޔާގެ މިސްކިތެކެވެ. އެ މިސްކިތުގައި މީހުން ނަމާދު ކުރީ ދެމީހުންގެ ދޭތެރޭގަައި ތިން ފޫޓްގެ ދުރުމިނެއް ބަހައްޓަައިގެން އަދި އެންމެން ވެސް މާސްކް އަޅާ ނޭފަތާއި އަނގަ ނިވާކޮށްގެން ކަމަށް މީޑިއާތައް ބުނެއެވެ.\nމިއަދު ހުކުރު ނަމާދު ކުރި އެއް މިސްކިތުގެ އިމާމު މީޑިއާގައި ބުނެފައިވަނީ ހާލަތާއި މެދު ކަންބޮޑުވާ ކަމަށާއި އެހެން ނަމަވެސް މިސްކިތް އިތުރަށް ސާފުކޮށް ރައްކާތެރިކަމުގެ ވަސީލަތްތަަކާއެކު ނަމާދު ކުރުމަަށް ނިންމީ ކަމަށެވެ.\nބަލިމަޑުކަމެއް ފެތުރި ، ޖަމާއަތުގައި ނަމާދު ކުރުމަކީ ވެސް އެބައްޔެއް އިތުރަށް ފެތުރިދާނެ ކަމެއް ކަމަަށް ބެލެވޭނަމަ ޖަމާއަތުގައި ނަމާދުކުރުން ހުއްޓާލެވިދާނެ ކަމަށް ދީނީ އިލްމްވެރިން ވިދާޅުވެފައިވެއެވެ.\nކޮރޯނާ ވައިރަސް ނުވަތަ ކޮވިޑް19 އަށް އިންޑޮނޭޝިއާ އިން މިހާތަނަަށް 369 މީހުން ފައްސިވެފައިވާއިރު އެބަލީގައި 32 މީހުން މަރުވެފައިވެއެވެ.


Loan ah ithuruvaa faisaa Kandandhen China ge vaahaka dhakkaanan: Raees Nasheed\nރައީސް ނަޝީދު: މިއަދު މަޖިލީހުގައި ނޫސްވެރިންނަށް މައުލޫމާތު ދެއްވަނީ.\n5 ސެޕްޓެމްބަރ 20192ކޮމެންޓް\nލޯނަށް އިތުރުވާ ފައިސަ ކަނޑަންދެން ޗައިނާގެ ވާހަކަ ދައްކާނަން: ރައީސް ނަޝީދު\nޗައިނާ އިން ރާއްޖެ އަށް ދީފައިވާ ލޯނުތައް، އެ ލޯނުތައް ނަގައިގެން ހިންގި މަޝްރޫއުތަކަށް ހަރަދުވީ ވަރަށްވުރެ އިތުރުވާ ކަމަށާއި އެ އިތުރުވާބައި ކަނޑަންދެން އެ ވާހަކަ ދައްކަވާނެ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nމަޖިލީހުގައި ނޫސްވެރިންނާ ބައްދަލުކޮށް ރައީސް ނަޝީދު ވިދާޅުވީ އެ މަނިކުފާނާ ޗައިނާ އާ ދެމެދު އެއްވެސް މައްސަލައެއް ނެތް ކަމަށެވެ. ނަމަވެސް ޗައިނާ އިން ގައުމުތަކަށް ލޯނުދޭ އުސޫލު ކަމުނުދާކަމަށާއި، އެ ވާހަކަ ނުދައްކާނަމަ ރާއްޖޭގެ އިތުރުން ދުނިޔޭގެ އެހެން ގައުމުތަކަށް ވެސް ބޮޑެތި ގެއްލުންތައް ވާނެ ކަމަށް ރައީސް ނަޝީދު ވިދާޅުވި އެވެ.\nއެގޮތުން ރާއްޖޭން 2021 ވަނަ އަހަރުން ފެށިގެން ޗައިނާ އަށް ބޮޑެތި އަދަދުތަކުން ފައިސާ އަނބުރާ ދައްކަން ޖެހޭނެ ކަމަށް ވެސް ރައީސް ނަޝީދު ވިދާޅުވި އެވެ. ނަމަވެސް އެ ލޯނުތައް ނަގައިގެން ހިންގާފައިވާ ޕްރޮޖެކްޓްތަކުން އެދެވޭ މާލީ މަންފާއެއް ނުލިބޭތީ އެކަން ވަރަށް ދަތިވާނެ ކަމަށް ރައީސް ނަޝީދު ވިދާޅުވި އެވެ.\nރައީސް ނަޝީދު ވިދާޅުވީ ޕްރޮޖެކްޓްތަކަށް ހަރަދުވި ފައިސާ އަނބުރާ ޗައިނާ އަށް ދައްކަން ޖެހޭނެ ކަމަށް ގަބޫލުކުރައްވާ ކަމަށެވެ. އެކަމަކު އޭގެ އިތުރުން ދައްކަން އެއްބަސްވެފައިވާ ފައިސާ ނުދެއްކޭނެ ކަމަށް ރައީސް ނަޝީދު ވިދާޅުވި އެވެ.\nރާއްޖޭން ޗައިނާ އަށް 3.4 ބިލިޔަން ޑޮލަރު (52.4 ބިލިޔަން ރުފިޔާ) އިން ދަރާފައިވާ ކަމަށް ރައީސް ނަޝީދު ކުރިން ވިދާޅުވުމުން އެ ގައުމުން ރާއްޖެ އަށް ކަނޑައަޅުއްވާފައި ހުންނަވާ ސަފީރު ޒަންގް ލިޒޯންގް ވަނީ އެކަން ދޮގުކުރައްވައިފަ އެވެ.\nމަޖިލިސް ރާއްޖެ-ޗައިނާ ރައީސް ނަޝީދު\nސަލާންޖަހާ މީހާއަކަށް އިޚްތިޔާރެއް ނުކުރެވޭނެ.\nނަޝީދު ތިޔަ އުޅުއްވަނީ ޤައުމު އިނދަ ޖައްސަން. ސަރުކާރު ވެއްޓުމުގެ ޢަލާމާތް ތިޔަ ފެންނަނީ


China Ga Uighur Muslimun Rape Koh, Ethah Aniyaathakeh! - Vaguthu\nޗައިނާގައި އުއިގާ މުސްލިމުން ރޭޕްކޮށް، އެތައް އަނިޔާތަކެއް!\nޗައިނާގެ އުއިގާ އަކީ ގިނަ ބަޔަކު އަމިއްލަ ގެދޮރު ކަމަށް ބަލަމުން އަންނަ މުސްލިމް ދަރިފަސްކޮޅެއް އޮންނަ ސަރަހައްދެކެވެ. މިތަނުގައި ތިބޭ މުސްލިމުންނަށް ޗައިނާ މީހުންގެ ފަރާތުން އަބަދުވެސް އަންނަނީ އެކި ގޮތް ގޮތަށް ނަފްސާނީ އަދި ޖިސްމާނީ އަނިޔާ ލިބެމުންނެވެ. މިތަނުގައި އަސްލު ހިނގަނީ ކޮންކަހަލަ ކަމެއްތޯ އެއްވެސް ބަޔަކަށް އަދި ސާފުވެފައެއް ނުވެއެވެ.\n"އެމީހުންގެ އަޒުމަކީ ހުރިހާ އެންމެން ހަލާކު ކޮށްލުން" އެތަނުގައި އެކި ކަހަލަ އަނިޔާތައް ލިބިފައިވާ މީހަކު ބުންޏެވެ.\nއުއިގާގެ މުސްލިމުންނަށް ޗައިނާ މީހުން އަނިޔާ ކުރަން ފަށާފައިވަނީ އެގައުމުގެ ރައީސް ޒީ ޖިންޕިންގެ އަމުރަކަށެވެ. އެ އަމަރުގައި އޭނާ ވަނީ އެތަނުގައި ތިބި މުސްލިމުންނަށް "ހަމްދަރުދީ" ނުވުމަށް އަންގައިފައެވެ. އެގޮތުގެ މަތިން 2014 ވަނަ އަހަރުން ފެށިގެން މިއަދާއި ހަމައަށް އެތަނުގައި ތިބި މީހުންނަށް އަންނަނީ އެކި ކަހަލަ އަނިޔާތައް ލިބެމުންނެވެ.\nމި އަނިޔާތަކުން ސަލާމަތްވެފައިވާ މީހުން މަދުން ނަމަވެސް ތިބެއެވެ. ނަމަވެސް އޭގެ އެއްވެސް ބައެއްގެ ސީދާ މައުލޫމާތު ހޯދުމަކީ ވަރަށް އުނދަގޫ ކަމެކެވެ. ގިނަ މީހުން އެފަދަ މައުލޫމާތު ހިއްސާ ނުކުރަނީ އެމީހުންގެ އިއްފަތްތެރިކަން އެތަނުގެ ތެރޭގައި ނަގާލާފައިވާތީއެވެ.\nބީބީސީން ކުރި އިންޓަވިއު އެއްގައި އެތަނުގައި ނުވަ މަސްވަންދެން ހައްޔަރުގައި އުޅުނު ޓާސުނޭ ޒިއަވުޑުން ބުނެފައިވަނީ އޭނާ އަށް އެތަނުގައި ލިބޭ އަނިޔާތަކަށް ކެތް ނުކުރެވިގެން އެތަނުން ފިލާފައިވާ ކަމަށެވެ. އޭނާ މިހާރު ދިރިއުޅެމުން އަންނަނީ އެމެރިކާގައެވެ.\nޓާސުނޭ ބުނެފައިވަނީ އެތަނުގައި ދިރިއުޅޭ އަންހެނުން ކޮންމެ ރެއަކު އެތަނުން ބޭރަށް ނެރޭ ކަމަށެވެ. އަދި މާސްކު އަޅައިގެން ތިބޭ ޗައިނާ މީހުން އެމީހުން ރޭޕްކޮށް އަމިއްލަ އުފާ ހޯދާ ކަމަށް ބުންޏެވެ. އޭނާ ބުނީ، އޭނާ އަކީވެސް އެފަދަ އަނިޔާތައް ލިބިފައިވާ މީހެއް ކަމަށެވެ. އެގޮތުން ގޭންގް ބަޔަކު ތިން ފަހަރަށް އޭނާ ރޭޕް ކުރި ކަމަށް ވެސް ބުނެފައިވެއެވެ.\nބީބީސީން ވަނީ 18 މަސް ވަންދެން އުއިގާގެ ކޭމްޕެއްގައި އުޅުނު އަންހެނަކާ ވާހަކަ ދައްކައިފައެވެ. އެ މީހާއަކީ އެތަނުގައި ދެން ތިބޭ އަންހެނުންގެ ހެދުންތައް ބާލުވައި ޗައިނާގެ މީހުންނަށް އަންހެނުން ތައްޔާރުކޮށްދޭން ހުންނަ މީހާއެވެ. އޭނާ ބުނީ، އެކަން ކުރަނީ އިތުރު ގޮތެއް ނެތިގެން ކަމަށެވެ.\n"އަޅުގަނޑުގެ ވަޒީފާއަކީ އެމީހުންގެ ހެދުން ބާލުވައި ގުޑާނުލެވޭ ވަރަށް ބިޑި އަޅުވައި ބާރު ކުރުން. އޭގެ ފަހުން އެތަނުން ނިކުންނަނީ. ނިކުންނަ އިރަށް ޗައިނާގެ ފިރިހެނަކު އެތަނަށް ވަންނާނެ. އެއީ ފުލުހެއް ކަމެއް ނުވަތަ އާންމުންގެ މީހެއް ކަމެއް ނޭނގޭ. އެމީހުން އެތަނުން ނިކުންނަންދެން ދޮރު މަތީ ބޭރުގައި ހުންނަނީ. ނިކުތީމަ އަންހެން މީހާ ގޮވައިގެން ދަނީ ފެންވަރު ވަން" ގުލްޒިރާ އައުލްޚާން ބުންޏެވެ.\nއޭނާ ބުނީ، ރޭޕް ކުރުމުގެ އިތުރުން އަންހެނުން ގަންނަން ޗައިނާ މީހުން ފައިސާވެސް ދޭ ކަމަށެވެ.\nރޭޕްގެ ޝިކާރައަކަށްވެފައިވޭތޯ ސުވާލުކުރުމުން އެމީހާ ބުނެފައިވަނީ އެތަކެއް ފަހަރުމަތިން އޭނާވެސް ރޭޕް ކޮށްފައިވާ ކަމަށެވެ.\nއެގޮތަށް ގެންދާ ބައެއް މީހުން އަނބުރާ ނުގެންނަ ކަން އޭނާ ފާހަގަ ކުރިއެވެ. އަދި އަންނަ މީހުންނަށްވެސް އެއްވެސް އެއްޗެއް ނުބުނޭވަރު ކޮށްފައިވާ ކަން އޭނާ ވަނީ ފާހަގަ ކޮށްފައެވެ. މީގެ އިތުރުން އެމީހުން ބޭނުންވާ ގޮތަކަށް ކަންތައް ނުކުރެވުމުން އެންމެންގެ ކުރިމަތީ އަންހެނުންގެ ހެދުން ބާލުވައި އިއްފަތްތެރިކަން ފޭރިގަންނަ ކަންވެސް އޭނާ ވަނީ ފާހަގަ ކޮށްފައެވެ. ނަމަވެސް އެންމެން ތިބެންޖެހެނީ ކަރުނަ އަޅައި ރޯން ކަމަށާއި އެއްވެސް މީހަކަށް އެއްވެސް ކަމެއް ނުކުރެވޭ ކަން އޭނާ ފާހަގަ ކުރިއެވެ.\nޗައިނާގައި ކިޔަވާ ކުދިންނާ މެދު އިހުމާލުވާ ކަމުގެ ޝަކުވާ!\nފެބުރުއަރީ 10, 2021 12:23\nسبحان الله މަށެއްޗައިނާވެކްސިން ނުޖަހާނަން\nފެބުރުއަރީ 10, 2021 12:35\nނުލަފާ ޗައިނާ...ތި ޝީޖިންޕިންގް އަކީ ގުރުއާން ބަދަލުކުރަން އުޅުނު ގޮލާދޯ ތީނައެކޭ އިޒްރޭލް ގެ ނެތެންޔާހޫ އެކޭ ނެތް ތަފާތެއް\nފެބުރުއަރީ 10, 2021 14:54\nތިކަހަލަ މަދހު މީހުންގެ ތހެރޭ ހިމެނޭ ގ.ކެނެރީގޭ ނަޝީދު ،އިންޑިޔާ މޯދީ ، ނަތަންޔާހޫ ، ޝީޖިންޕިން\nފެބުރުއަރީ 10, 2021 13:23\nއަނިޔާވެރި ލާދީނީ ޗައިނާ.\nފެބުރުއަރީ 26, 2021 18:25\nމިހާރު ވާއެއް ނުވާއެއް ނޭނގެ. ގޯހީ އިންޑިއާކަމެއް ޗައިނާކަމެއް ނޭނގުނު. ތިޔަހާ ނުބައިވެގެންވާ ބައެއްގެ ދީލަތިކަމެއް އަހަރުމެން ބޭނުމެއްނޫން.


HaveeruOnline - Editorial\nއެޑިޓޯރިއަލް - އެންމެ ފަސް\nމާލޭގައި މިހާރު ފެތުރިގެން އުޅޭ ހުމުގެ ރޯގާއާ ބެހޭ ގޮތުން މީގެ ދުވަސްތަކެއް ކުރިން މި ނޫހުން ސަރުކާރުގެ ކަމާ ބެހޭ ފަރާތްތަކާ ގުޅި އެވެ. ކޮންމެ ބަޔަކު ވެސް...\nއިމާރާތް ކުރުމުގައި ރައްކާތެރިކަން މުހިންމު\nއިމާރާތް ކުރަމުން ދިޔަ ގެއެއްގެ ކޮންކްރީޓްގަނޑެއް ބިންމައްޗަށް ވެއްޓި، މަގުމަތީގައި އޮތް ޕިކަޕަކަށް އިއްޔެ ވަނީ ވަރަށް ބޮޑު ގެއްލުމެއް ލިބިފަ އެވެ. އެކަމަކު، އިއްޔެގެ ހާދިސާއަކީ ނިސްބަތުން ބޮޑު ގެއްލުމެއް ލިބުނު...\nސިޔާސީ ވާދަވެރިކަމުން ގައުމަށް ލިބެންޖެހޭނީ ފައިދާ\nޑިމޮކްރަސީ އަކީ ރަނގަޅު އެއްޗަކަށް ވަނީ އެއީ ރައްޔިތުންގެ ވެރިކަމަށް ވާތީ އެވެ. ރައްޔިތުން ހޮވާ ވެރިޔަކު ރައްޔިތުންގެ މަޖިލީހަކުން ހަދާ ގާނޫނު އަސާސީ އާއި ގާނޫނުތަކުގެ...\nކެމްޕޭންގެ ކުލަ އާއި ދިދައިގެ ވާދަވެރިކަން\nރިޔާސީ އިންތިޚާބުގެ ކެމްޕޭންގައި އެކި މަންޒަރުތައް ފެންނާނެކަން ކުރިންސުރެ ވެސް ގަބޫލުކުރެވެ އެވެ. ކޮންމެ އިންތިޚާބެއްގެ ކެމްޕޭންގައި ވެސް ވާދަވެރިކަން ބޮޑުވެ، ވަރަށް ކުދިކުދި ކަންތައްތަކާ ވެސް އެއް ބަޔަކު އަނެއް ބަޔަކު...\nޚިދުމަތްތަކުގެ ފެންވަރަކީ އަބަދުވެސް ރަނގަޅު ކުރަން ޖެހޭ ކަމެއް\nހުޅުމާލޭގައި، ފެންވަރު މަތީ އާ ބަސްތަކެއް ބޭނުންކޮށްގެން ބަހުގެ ޚިދުމަތް އިއްޔެ ވަނީ ފަށައިފަ އެވެ. މިއީ އެމްޓީސީސީން ކަނޑައަޅާފައިވާ ތަރައްގީގެ ޕްލޭންގައި ހިމެނޭ މުހިންމު އެއް ބަ...\nކުރެވޭވަރުގެ ވައުދުތަކަށް ސަމާލުކަންދީ!\nރިޔާސީ އިންތިޚާބުގެ ކުރިން ބޮޑެތި ވައުދުތައް ވުމަކީ އާންމު ކަމެކެވެ. އެންމެ ކެންޑިޑޭޓެއް ވާދަކުރެއްވި އިރު ވެސް ވައުދުތައްވެ އެވެ. ގިނަ ރަށްރަށަށް ވަޑައިގެން ވަރަށް ގިނަ ކަންކަމަށް ބަސް...\nކިޔަވާކުދިން ޕާޓީތަކަށް ވަންނަން ހުރަހެއް ނެތް، އެކަމަކު...\nގާނޫނުއަސާސީގެ 26 ވަނަ މާއްދާގައި ބުނެފައިވާ ގޮތުން އުމުރުން 18 ފުރިފައިވާ ކޮންމެ މީހަކަށް ވަރަށް ބޮޑު މިނިވަން ކަމެއް ކަށަވަރުކޮށްދެ އެވެ. އޭގެ ތެރޭގައި...\nބިދޭސީންގެ މައްސަލަ އަށް އެހެން ވިސްނުމެއް ބޭނުންވޭ\nރާއްޖޭގައި ވަޒީފާ އަދާކުރާ ބިދޭސީންނާއި ގަވާއިދާ ހިލާފަށް އެކި ކަންކަމުގައި އުޅޭ ބިދޭސީންގެ އަދަދު މިހާރު ވަނީ ކަންބޮވާ ދަރަޖައަކަށް އިތުރުވެފަ އެވެ. އެއާ އެކު އިވެމުން އަންނަނީ ބިދޭސީންނާ ގުޅުން ހުރި...\nގައުމަށް ގެއްލުން ހުރި އެއްބަސްވުން އުވާލުމަކީ މައްސަލައެއް ނޫން\nޖީއެމްއާރުގެ އެއްބަސްވުން އުވާލުމުގެ މައްސަލަ އެހެން ގޮތަކަށް މިހާރު ފެންމަތިވާން އެބަ އުޅެ އެވެ. ޖީއެމްއާރަށް އެއާޕޯޓް ދިން ގޮތާ މެދު އެންމެ ފުރަތަމަ ދުވަހުން ފެށިގެން ޝަކުވާކުރަމުން...\nހައްލު ނުވި ކުނީގެ މައްސަލަ\nމާލޭގެ ކުނީގެ ކަންތައް ބޮޑު މައްސަލައަކަށް ވެގެން އުޅޭތާ ދެތިން ހަތަރު އަހަރެއްވެއްޖެ އެވެ. ދުވަސް ދުވަސްކޮޅުން ކުނިގޮނޑު ފުރިގެން، މާލޭގެ ދެކުނު ފަރާތް އޮންނަނީ ކުނިވަހުން ތަޣައްޔަރުވެފަ އެވެ. ކުނިކޮއްޓާ ކައިރި...\nވެހިކަލް ދުއްވަމުން ދުންފަތުގެ އިސްތިއުމާލު ކުރުން އާންމުވެއްޖެ\nއިންޖީނުތައް ބަހައްޓާފައިވާ ދެ ބިމެއް ހުސްކުރަން ނޯޓިސް ދީފި\nމި ސީޒަނުގައި ދަގަނޑޭ 30 ލަނޑު ހަމަކޮށްފި


Morsi Ge Janaazaa Gai Anbikanbalunnah Ves Baiverive Vadainugehnevunu - Vaguthu\n11 މަސް ކުރިން ( ޖޫން 18, 2019 )\nމުހައްމަދު މުރުސީ – ފައިލް ފޮޓޯ\nރޭ އަވަހާރަވި މިސްރުގެ ޑިމޮކްރަޓިކް ރައީސް މުހައްމަދު މުރުސީގެ ޖަނާޒާ އާއި ކަށުނަމާދުގައި އަނބިކަނބަލުން ނަގްލާ މަހްމޫދު އަށް ބައިވެރިވެ ވަޑައިނުގެންނެވުނު ކަމަށް ރިޕޯޓްތައް ބުނެފިއެވެ.\nމުރުސީ އަވަހާރަވުމުން އާއިލާ އިން ފުރަތަމަ އެދުނީ މުރުސީގެ ހަށިކޮޅު އާއިލާ އާއި ހަވާލު ކުރުމަށެވެ. ނަމަވެސް މިސްރުގެ އަނިޔާވެރި، ހުދުމުހުތާރު ސަރުކާރުން ވަނީ އެކަމަށް ދެކޮޅު ހަދާފައެވެ. ދެން މުރުސީގެ އާއިލާ އިން އެދުނީ ސަރުކާރުގެ ބެލުމުގެ ދަށުން މުރުސީގެ ޖަނާޒާ ބޭއްވި ނަމަވެސް މުރުސީ އާއިލާ އިން މީގެ ކުރިން އަވަހާރަވެފައިވާ ބޭފުޅުން ފަސްދާނުލާފައިވާ ގަބުރުސްތާނުގައި މުރުސީގެ ހަށިކޮޅު ފަސްދާނުލާށެވެ. އެކަމަށް ވެސް ސަރުކާރުން ދެކޮޅު ހެދުމުން މުރުސީގެ އާއިލާ އިން އެދުނީ މުރުސީ އުފަންވެ ވަޑައިގެންނެވި، އަދި އުޅެބޮޑުވި އަވަށުގައި މުރުސީގެ ހަށިކޮޅު ފަސްދާނުލައިދިނުމަށެވެ. ނަމަވެސް މިސްރު ސަރުކާރުން އެކަން ވެސް ކޮށްނުދިނެވެ.\nމުރުސީގެ ހަށިކޮޅު ފަސްދާނުލީ ގާހިރާ ގައެވެ. އެއީ ސަރުކާރުން މުރުސީގެ ހަށިކޮޅު ފަސްދާނުލާން ބޭނުންވި ތަނެވެ.\nރިޕޯޓްތައް ބުނާ ގޮތުގައި މުރުސީގެ ޖަނާޒާގައި ބައިވެރިވެ ވަޑައިގެންނެވުނީ ދެދަރިކަލުންނަށެވެ. އަނބިކަނބަލުން ނަގްލާ އަށާއި އެހެން ދަރިންނަށް ޖަނާޒާގައި ބައިވެރިވެ ވަޑައިނުގެންނެވުނީ އެބޭފުޅުން އެވަގުތު ގާހިރާގައި ވަޑައިގެން ނެތުމުންނެވެ.\nމުރުސީ އާއި ނަގްލާ އަށް ފަސް ބޭފުޅުން ލިބިވަޑައިގެންފައި ވެއެވެ. އެއީ އަންހެން ބޭކަނބަލަކާއި ހަތަރު ފިރިހެން ބޭފުޅުންނެވެ.\nރޭ މެންދަމު މުރުސީގެ ހަށިކޮޅު ވަނީ ފަސްދާނުލާފައެވެ. އެހެންކަމުން ގާހިރާ އިން ބޭރުގައި ދިރިއުޅޭ އާއިލާ މެންބަރުންނަށް ގާހިރާ އަށް ދެވުމުގެ ކުރިން ޖަނާޒާގެ ހުރިހާ ކަމެއް ވަނީ ނިންމާފައެވެ.\nމުރުސީގެ ޖަނާޒާގެ ކަންކަން ކުރިއަށް ގެންދިޔައީ މިސްރުގެ އާދަކާދަ އާއި ވެސް ހިލާފަށެވެ. މިސްރުގެ އާދަކާދަ އޮންނަ ގޮތުން ހަވީރު ނުވަތަ ރޭގަނޑު ނިޔާވާ މީހުން ވަޅުލާނީ އަނެއް ދުވަހު އިރުއެރުމުންނެވެ. އަދި ވަރަށް ހާއްސަ ހާލަތެއްގައި ނޫނީ އެމީހަކު ވަޅު ލާނީ އެމީހަކު އުޅެ ބޮޑުވި ރަށެއްގައެވެ.\nމުރުސީގެ މައްޗަށް ކަށު ނަމާދު ކުރުން މިސްރުގައި މަނާކޮށްފައި ވީނަމަވެސް ބައެއް އިސްލާމީ ގައުމުތަކުގައި މިއަދު ވަނީ މުރުސީގެ މައްޗަށް ޣައިބަށް ކަށު ނަމާދު ކޮށްފައެވެ.\nޖޫން 19, 2019 00:36\nފިރުއައުނު ސީސީ އައް ހަތް އުޑުމަތީން ގަދަފަދަ އަޒާބާއި ހަލާކު ބާއްވާލައްވާށި.\nޖޫން 19, 2019 00:56\nޕިސް ޕިސް .. ކީކޭދެންބުނާނީ ؟ ކުރީގެފިރުއައުނުންނަށްވުރެންވެސް ނުބައި ޖައްބާރު ޖާހިލުވެރިއެއްތާ މިހާރުއެހުރި ސީސީ ކެމެރާއަކީ ... އެނުލަފާ އަނިޔާވެރި ކެމެރާއަށް ލައުނަތްލައްވާށި\nޖޫން 19, 2019 07:38\nމަރުވެފަ އޮތް މައްޔިއެއްގެ މައްޗަށް ދިރިތިބީން ހެޔޮ ދުޢާކުރުން ވެސް މިއޮތީ މަނާކޮށްފަ، ބަޔަކު ކިތަންމެ ވަރަކަށް މަނާކުރިޔަސް އެމީހަކު ކޮށްފައިވާ ޢަމަލުތަކާއި މެދު އެންމެ ފަހުގެ ނިޔާ ކަނޑަ އެޅުންވާނީ ﷲ ސުބުޙާނަހޫ ވަތަޢާލާ


Dhulhaheyo barudhanakah kudhinnah nidhumuge vaki gavaaidheh varah muhimmu | Mihaaru\n12 ޑިސެމްބަރ 2018 - 07:35\nއުމުރުން ނުވަ އަހަރުގައި، ނިދާފައި ހޭލުމުގެ ވަކި ގަވާއިދަކަށް ނޫޅޭ ކުދިންނަށް އުމުރުން 15 އަހަރުގައި ނިދި ލިބޭލެއް މަދުވެފައި އިސްކޮޅާ އަޅާކިޔޭ ބަރުދަން ނުވަތަ ބީއެމްއައި މަތި ކަމަށް އެ ދިރާސާ އިން ދައްކަ އެވެ. އެއީ އުމުރާ އެއްގޮތަށް ނިދުމުގެ ވަކި ގަވާއިދަކަށް އުޅޭ ކުދިންނާ އަޅާކިޔާ އިރު އެވެ.\n"އަޅުގަނޑުމެންނަށް ގަބޫލުކުރެވޭ ގޮތުގައި ނިންޖަކީ ޖިސްމާނީ އަދި ނަފްސާނީ ދުޅަހެޔޮކަމަށާއި އުނގެނުމުގެ ގާބިލްކަމަށް ވެސް އަސަރު ފޯރުވާ ކަމެއް،" އެމެރިކާގެ ޔުނިވާސިޓީ އޮފް ޕެންސިލްވޭނިއާގެ ޕްރޮފެސަރު އޯފިއު ބަކްސްޓަން ވިދާޅުވި އެވެ.\n"ކުޑައިރު ކުދިން ގެންގުޅޭ ގޮތުން، ފުރާވަރުގައި އެ ކުދިންގެ ބީއެމްއައި އާއި ޖިސްމާނީ ދުޅަހެޔޮކަން ހުންނަ މިންވަރަށް އަސަރުކުރޭ. ނިދުމުގެ ވަކި ގަވާއިދަކަށް ކުޑަ އިރު އަމަލުކުރުވުމަކީ ކުރިމަގުގައި ކުއްޖާ ދުޅަހެޔޮ ސިއްހަތެއްގައި ހުރުމަށް ކޮންމެހެން މުހިއްމު ކަމެއް."\nރަނގަޅަށް ނުނިދޭ ނަމަ ކިޔެވުމަށް އަސަރުކުރާ ކަމާއި މަރުވުމަށާއި ހިތުގެ ބައްޔާއި ސްޓްރޯކްގެ ނުރައްކާ ބޮޑުވާ ކަން ވެސް ކުރީގެ ދިރާސާތަކުން އެނގިފައިވެ އެވެ.\nމި ދިރާސާގައި 2،196 ކުދިންގެ ހާލަތު ބެލުމަށް ފަހު "ސްލީޕް" ޖާނަލްގައި ޝާއިއުކޮށްފައިވާ ގޮތުގައި އުމުރުން 5-9 އަހަރުގައި އުމުރާ އެކަށީގެންވާ ގޮތަށް ނިދުމުގެ އާދަތައް ގެންގުޅެނީ ތިންބައިކުޅަ އެއްބައި ކުދިންނެވެ. އޮށޯންނަ އިރަށް ނުނިދޭ ކުދިންނަށް ވެސް ބޭނުންވާ ވަރަށް ނިދި ހަމަވާނެ ވަރަށް ވަގުތު އޮއްވާ ކުދިން ނިދަން އަރަން ޖެހޭނެކަން ބަކްސްޓަން ފާހަގަކުރެއްވި އެވެ.\nދިރާސާވެރިން ދެކޭގޮތުގައި ކުދިންގެ ނިންޖާ ބެހޭގޮތުން މައިންބަފައިންނަށާއި ބެލެނިވެރިންނަށް މައުލޫމާތު ދިނުން ވަރަށް މުހިއްމެވެ.\nއިތުރު ލިޔުންތައް ސިއްހަތު ކުޑަކުދިން ދަރިން ތަރުބިއްޔަތުކުރުން ނިދުން\nސްކްރީން ޓައިމްގެ ސަބަބުން ސިކުނޑިއަށް ގެއްލުން


ވަޒީފާގެ ފުރުސަތު - އިމާމް/މުދިމު - ވަގުތީ (ހުޅުދޫ އަވަށު އޮފީސް)\n24 ޖޫން 20222days ago\nހުޅުދޫ އަވަށުގެ މިސްކިތްތަކުގެ އިމާމުންނާއި މުދިމުން ޗުއްޓީ ނުވަތަ ސަލާމް ބުނުމުން ބަދަލުގައި މުވައްޒަފުން ހަމަޖެއްސުމަށް ވޭޖް އެމްޕުލޯއިމަންޓް އުސޫލުން ޕޫލް އެކުލަވާލުމަށްޓަކައި މިކަމަށް ޝަޢުޤުވެރިވާ ފަރާތްތަކަށް މިފުރުޞަތު ހުޅުވާލަމެވެ.\nވަގުތީ (މުއްދަތު: 31 ޑިސެންބަރު 2022 ގެ ނިޔަލަށް)\n02 ( ދޭއް)\nހުޅުދޫ އަވަށު އޮފީސް، އައްޑޫސިޓީ ކައުންސިލްގެ އިދާރާ / އައްޑޫ (ހުޅުދޫ އަވަށުގެ މިސްކިތް ތަކުގައި )\nމަސައްކަތުގެ އުޖޫރަ :\nމަސައްކަތާއި ގުޅޭ ދާއިރާއަކުން ސަނަދެއް އޮތް ބޭފުޅަކު ނަމަ ކުރާ ކޮންމެ ނަމާދަކަށް 61.00 ރުފިޔާގެ ރޭޓުން\nމަސައްކަތާއި ގުޅޭ ދާއިރާގެ އެއްވެސް ސަނަދެއް ނެތްނަމަ ކުރާ ކޮންމެ ނަމާދަކަށް 53.00 ރުފިޔާގެ ރޭޓުން\n7. މިސްކިތްތަކާއި މިސްކިތްތަކުގެ ގޯތިތެރޭގައި އިސްލާމް ދީނާއި ޤާނޫނާއި ޤަވާއިދާއި ޚިލާފަށް އެއްވެސް ޙަރަކާތެއް ހިނގާނަމަ ނުވަތަ ހިންގަން އުޅޭކަން އެނގިއްޖެނަމަ އޮފީހުން އަންގަވާ ގޮތެއްގެ މަތީން ޢަމަލުކުރުން.\n12. އޮފީހުގެ ރަސްމީ މަސައްކަތްތަކާ ގުޅޭގޮތުން ޙަވާލުކުރެވޭ އެންމެހައި ކަންތައްތައް ކުރުން.\nއުމުރުން 65 އަހަރުވެފައިވާ މީހަކު ކަމުގައި ނުވުން. ނަމާދުކުރަން އެނގޭ އަދި އިމާމުވެ ނަމާދު ކުރެވޭވަރަށް ތަޖުވީދު މަގުން ކީރިތި ޤުރުއާން ކިޔަވަން އެގޭ މީހަކަށްވުން.\nވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯނު ނަންބަރު ހިމެނޭގޮތަށް)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ (މުއްދަތުހަމަވެފައިވީ ނަމަވެސް) ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް. ނުވަތަ އައި.ޑީ. ކާޑު ގެއްލިފައިވާނަމަ، އެ ފަރާތެއްގެ އުފަންދުވަހުގެ ސެޓްފިކެޓް، ޕާސްޕޯޓް ނުވަތަ ޑްރައިވިންގ ލައިސަންސް\nމަޤާމުގެ މަސައްކަތާއި ގުޅޭ ދާއިރާއަކުން ލިބިފައިވާ ތަޢުލީމް.\nއެހެން ވަޒީފާ އެއް އަދާ ކުރާ މީހަކު ކަމުގައި ނުވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2022 ޖޫން 29 ވާ ބުދަ ދުވަހުގެ 14:00 ގެ ކުރިން، ހުޅުދޫ އަވަށު އޮފީހަށެވެ. ވަޒީފާއަށް އެދޭ ސިޓީއާއި ލިޔުންތައް އީ-މެއިލް، [email protected] މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2022 ޖޫން 30 އާއި 2022 ޖުލައި 07 އާ ދެމެދު، ހުޅުދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6894728/6894655 އަށެވެ. އީ-މެއިލް ކުރާނީ [email protected] އަށެވެ.\n22 ޛުލްޤައިދާ 1443\nޕަބްލިޝް ކުރި ތާރީޚް: 24-06-2022


Nafusaanee balithakuge vaahaka dhahkan ladhu ganna sababu nuvisnunu: Abishek - One Online\nއަބީޝެކް ބަޗަންއަކީ ބޮލީވުޑްގައި ވަރަށް ވަރުގަދަ ޝަހުސިއްޔަތެކެވެ. އަބީޝެކް ވަނީ "އެމޭޒަން ޕްރައިމް ސީރީޒް ބްރީތު: އިންޓު ދަ ޝެޑޯ ޓުޑޭ" އިން އޭނާގެ ފުރަތަމަ ޑިޖިޓަލް ޑެބިއު ކުޅެފައެވެ. ޕިންކު ވިލާއަށް ދިން އިންޓަވިއުއެއްގައި އަބީޝެކް ވަނީ އޭނާގެ ފުރަތަމަ ޑިޖިޓަލް ފިލްމުގެ ކެރެކްޓަރާއި ނަފުސާނީ ބައްޔާއި ބެހޭގޮތުންވެސް ވާހަކަދައްކައިފައެވެ.\nނަފުސާނީ ބައްޔާ ބެހޭގޮތުން އަބީޝެކް ބުނީ، މީހުން ނަފުސާނީ ބަލިތަކާ ބެހޭގޮތުން ވާހަކަދައްކަން ފަސްޖެހޭ ސަބަބެއް ނުވިސްނުނު ކަމަށެވެ. ހުން އައިސްގެން ނުވަތަ ރޯގާ ޖެހިގެން އެއްވެސް ޖެހިލުމެއްނެތި ޑޮކްޓަރަށް ދައްކާ ބޭސް ނަގާ ފަދައިން ނަފުސާނީ ބަލިތައް ޖެހުނީމަ ޑޮކްޓަރަށް ދައްކަން ނުކުރޭ ކަމަށާއި ސިކުނޑިއަކީ ވެސް ހަށިގަނޑުގެ ވަރަށް މުހިންމު ގުނަވަނަކަށްވެފައި މީހުން ފަސްޖެހޭ ސަބަބެއް ނޭނގޭ ކަމަށް ބުންޏެވެ.\nއަބީޝެކު ބުނީ ނަފުސާނީ ބަލިތައް މަދުކުރެވޭނީ ފުރަތަމަ މުޖުތަމައުގައި ނަފުސާނީ ބަލިތަކާ ބެހޭގޮތުން ދެކޭ ގޮތް ބަދަލުކޮށް، ނަފުސާނީ ބައްޔަކީ އާދައިގެ އެހެން ބަލިތައް ފަދަ ބައްޔެއްގެ ގޮތުގައި ދެކެގެން ކަމަށެވެ.\nއަބީޝެކް ބުނީ އާދައިގެ ބައްޔެއް ޖެހިގެން ވަޒީފާއިން ޗުއްޓީ ނަގަން ބުނަން އެކަކުވެސް ލަދު ނުގަންނަ ކަމަށެވެ. އެހެންނަމަވެސް، ނަފުސާނީ ބައްޔަކަށް ފަރުވާކުރާތީ ވަޒީފާއިން ޗުއްޓީ ނަގަން ޖެހިލުންވަނީ ކީއްވެކަމެއް ނޭނގޭ ކަމަށް އޭނާ ބުންޏެވެ.


ސަލަފުއް ޞާލިޙުންގެ އުޞޫލުތައް\nއިޞްޠިލާޙަކަށް ބަދަލެއް ނުގެނެވޭނެ، އެފަދަ ބަދަލެއް ބަޔަކު ގެނެސްފިނަމަ އެވާނީ ޢިލްމީ ޚިޔާނާތަކައް\nކީރިތި ރަސޫލާގެ ޞައްޙަ ޙަދީޘުފުޅު ތަކުން ސާބިތުވާ ފަދައިން އެންމެ ހެއު ޤަރުނަކީ ކީރިތި ރަސޫލާއާއެކު ޞަޙާބީން އުޅުއްވި ސައްތަ\n7 އޯގަސްޓް 2020 | ހުކުރު 07:08\n1953 ވަނަ އަހަރުގެ ހައްޖު މޫސުމުގައި ހައްޖުގެ އަޅުކަން އަދާކުރަން ދިއަ ހައްޖުވެރިން\nކީރިތި ރަސޫލާގެ ޞައްޙަ ޙަދީޘުފުޅުތަކުން ސާބިތުވާ ފަދައިން އެންމެ ހެއު ޤަރުނަކީ ކީރިތި ރަސޫލާއާއެކު ޞަޙާބީން އުޅުއްވި ސައްތައެވެ. ދެން އެންމެ ހެއު ޤަރުނަކީ އަޞްޙާބު ބޭކަލުންނަށް ފުރިހަމަ ގޮތުގައި ތަބާވެވަޑައިގަތް ތާބިޢީ ބޭކަލުން އުޅުއްވި ސައްތައެވެ. ދެން އެއަށްފަހު އެންމެ ހެއު ޤަރުނަކީ ތާބިޢީ ބޭކަލުންނަށް ތަބާވެވަޑައިގަތް ތަބްޢުއް ތާބިޢީން އުޅުއްވި ސައްތައެވެ.() މައިގަނޑު ގޮތެއްގައި އައްސަލަފުއް ޞާލިޙުންނަކީ މިތިން ސައްތާގައި އުޅުއްވި ދީނުގެ ޢިލްމުވެރިންނެވެ. އެކިއެކި ފަންނުތަކުގެ އިމާމުންނެވެ.\nމިޙަދީޘު ރިވާކުރެއްވީ ދެޝައިޚުންނާއި ތިރްމިޛީއާއި އިބްނި މާޖާއެވެ.\nދީނުގެ ޢިލްމުތަކުގެ ތެރެއިން އީޖާދު ވެފައިވާ އެކިއެކި ފަންނުތަކަށް ބަލާއިރު އެއިން ކޮންމެ ފަންނެއްގައި ވެސް އަރައި ތިއްބެވި ޢިލްމުވެރިންތަކެއް ތިއްބެވިއެވެ. މިބޭކަލުންގެ މެދުގައި އުޞޫލުތައް އުފެދި ޢިލްމުވެރިން ބޭނުން ކުރައްވަމުން ގެންދެވި އިޞްޠިލާޙުތަކެއްވެސް ހުއްޓެވެ. އެއިން އިޞްޠިލާޙެއް ބަދަލު ކުރުމުގެ ޙައްޤެއް އަޅުގަނޑުމެންނަކަށް އަދި އެއްވެސް ޢިލްމުވެރިއަކަށް ވެސް ނޯންނާނެއެވެ. މިސާލަކަށް ފިޤުހީ ގޮތުން ބަލާއިރު ހަތަރު މަޛްހަބެވެ. ހަތަރު އިމާމުންނެވެ. ފިޤުހީ މަޛުހަބުގައި ބޭނުންކުރެވޭ "ދެޝައިޚުން" ނެވެ. ޤުރުއާނުގެ ޢިލްމުތަކަށް ބަލާއިރު ހަތް ޤިރާއަތެވެ. ނުވަތަ ދިޔަ ޤިރާއަތެވެ. ހަތް ޤާރީވެރި ބޭކަލުންނެވެ. ނުވަތަ ދިހަ ޤާރީވެރި ބޭކަލުންނެވެ.\nމިމޭރުމުން ޙަދީޘު ޢިލްމަށް ބަލާއިރު ޙަދީޘު ޢިލްމުގެ ވަނަވަރު ބަޔާންކުރެއްވި ބޭކަލުންނާއި އުޞޫލު ހެއްދެވި ބޭކަލުންގެ އިތުރުން ޙަދީޘު ޢިލްމުގެ މައިދާނުގައި ޙަދީޘު ރިވާކުރެއްވި ބޭކަލުން އިންތިހާއަށް ގިނައެވެ. މިބޭކަލުންނަކީ ޙަދީޘުގެ ރާވީންނެވެ. ނުވަތަ މުޙައްދިޘުންނެވެ. މިބޭކަލުންގެ ލިސްޓު ދިގުކަމުން ޢިލްމުވެރިން ވަނީ ޙަދީޘެއް ބަޔާންކުރަށްވާއިރު ދިގު ލިސްޓު ބަޔާން ކުރެއްވުމުގެ ބަދަލުގައި ކުރު ނަމަކުން ލިއުއްވުމަށް އިޞްޠިލާޙުތަކެއް ބަޔާން ކުރައްވާފައެވެ. އެއިން އިޞްޠިލާޙަކަށް މިއަދު ބަދަލު ގެނެވިގެނެއް ނުވާނެއެެވެ. އެފަދަ ބަދަލެއް ބަޔަކު މިއަދު ގެނެސްފިނަމަ އެވާނީ ޢިލްމީ ޚިޔާނާތަކަށެވެ. މިސާލަކަށް މިވެނި ޙަދީޘެއް ރިވާކުރެއްވީ ޝައިޚުންނޭ ބުނެފިނަމަ އެއީ އިމާމު ބުޚާރީއާއި އިމާމު މުސްލިމެވެ.\nމިހާރަކަށް އައިސް މިދެންނެވުނު އިޞްތިލާޙުތައް ބަދަލު ކޮށްލައިގެން ބޭނުން ކުރެވޭތަން އެބަފެނެެއެވެ. އެހެންކަމުން އެފަދަ ބައެއް ނަންނަން ކިއުންތެރިންގެ މަޢުލޫމާތަކަށްޓަކައި ބަޔާން ކޮށްލާނަމެވެ.\n(ހ) ދެ ޝައިޚުން، މިބަހުގެ މުރާދަކީ:\n1 - އިމާމު ބުޚާރީ\n2 - އިމާމު މުސްލިމު\n(ށ) މުއްތަފަޤުން ޢަލައިހި:\nއޭގެ މާނައަކީ އެޙަދީޘަކީ އިމާމު ބުޚާރީއާއި މުސްލިމުގެ ރިވާކުރަށްވައި، އޭގައި ޙަދީޘުގެ ސަނަދުގައި އޮތް ޞަޙާބީ އެއްބޭކަލަކަށް ވެފައި ޙަދީޘުގެ މަތަނުގެ ލަފުތައް އެއްގޮތް ވެގެންވުމެވެ. ޙަދީޘެއް ބުޚާރީއާއި މުސްލިމު ރިވާކުރެއްވިއަކަސް މިދެންނެވި ގޮތަށް ޞަޙާބީއާއި ޙަދީޘުގެ މަތަނު އެއްގޮތް ނުވާހައި ހިނދަކު މާނައިގެ ގޮތުން އެއްގޮތްވިއަސް އެޙަދީޘަކީ މުއްތަފަޤުން ޢަލައިހި ޙަދީޘެކޭ ޢިލްމުވެރިން ވިދާޅެއް ނުވެއެވެ. އެހެނަސް އެފަދަ ޙަދީޘެއް ރިވާކުރެއްވީ ޝައިޚައިނިއޭ، ބުނެވިދާނެއެވެ.\n(ނ) أَصَحُّ الْكُتبِ بَعْدَ كِتَابِ اللهِ (ކީރިތި ޤުރުއާނަށް ފަހު އެންމެ ޞައްޙަ ފޮތް)\nއެއީ އިމާމު ބުޚާރީ އެކުލަވާލެއްވި ޞަޙީޙު ބުޚާރީއެވެ. މީގެ ތެރެއަކު އެކަލޭގެފާނު ލިއުއްވި އެހެން ޙަދީޘު ފޮތްތަކެއް ނުހިމެނޭނެއެވެ. ދެން ތިންވަނަ ދަޖަރަ ލިބިގެންވަނީ ޞަޙީޙު މުސްލިމަށެވެ. މިހާރަކަށް އައިސް ބައެއް ފަރާތްތަކުން މިދުވަސްވަރު ލިޔެވިފައިވާ ޢަޤީދާގެ ބައެއްފޮތްތަކަށް ޤުރުއާނަށް ފަހު އެންމެ ޞައްޙަފޮތޭ ކިޔަމުންއެބަދެއެވެ. މިއީ ކަނޑައެޅިގެން ދީންއޮޅުވާލުމަށް ކުރެވޭ މަސައްކަތެކެވެ. އަޑީގައި ދީނުގެ ޢަދުއްވުން ތަކެއް ތިބެގެން ކުރުވާ މަސައްކަތަކަށް ނޫނީ ނުވެނުދާނެއެވެ.\n(ރ) ޞައްޙަ6ފޮތް:\nކީރިތި ރަސޫލާގެ ޙަދީޘުތައް ރިވާކޮށް، ލިޔެވި ޖަމާކުރެވިފައިވާ ފޮތްތައް ވަރަށްވެސް ގިނައެވެ. ބޮޑެތި ބޮޑެތި އިމާމުވެރި ބޭކަލުން ލިއުއްވާފައިވާ ފޮތްތަކެވެ. ނަމަވެސް އެކިއެކި ސަބަބުތަކާހުރެ ޢިލްމުވެރިން ވަނީ އެހުރިހާ ފޮތްތަކުގެ ތެރެއިން ޞައްޙަ ހަފޮތެއް ކަނޑައަޅުއްވައި ހޮއްވަވާފައެވެ. އެހެން ބޭކަލުންގެ ފޮތްތައް ދެރަވެ، ބަލިކަށި ވާތީއަކީވެސް ނޫނެވެ. މިބުނެވުނު6ފޮތަކީ:\n6. އިބްނި މާޖާ\nމި6ފޮތެ އެވެ.\n(ބ) ފަސް ފޮތް:\nއެއީ ހަ ފޮތުގެ ތެރެއިން ފަހަތުން އެއް ފޮތް އުނިކޮށްފައި ދެން ބާކީހުރި ފޮތްތަކެވެ.\n(ޅ) ހަތަރު ފޮތް:\nގިނަ ޢިލްމުވެރިން ވިދާޅުވާ ގޮތުގައި މިވެނި ޙަދީޘެއް ރިވާވެގެންވަނީ ހަތަރު ފޮތުގައޭ، ބުނެފިނަމަ އޭގެ މުރާދަކީ އަންނަނިވި ހަތަރު ފޮތެވެ. އެބަހީ މަތިން ދެ ފޮތް އުނިކޮށްލައިގެންނެވެ. އެއީ\n1- އަބޫ ދާއޫދު\n4- އިބްނި މާޖާ\n(ކ) ނުވަ ފޮތާއި ހަތް ފޮތް:\nމިއީ މިހާރަކަށް އައިސް ބައެއް މީސްމީހުންގެ ލިއުންްތަކަށް އިތުރު ވެގެން އުޅޭ ދެނަމެކެވެ. އެބައިމީހުން ބުނާގޮތުގައި ނުވަ ފޮތުގެ މުރާދަކީ ޞައްޙަ ހަފޮތުގެ އިތުރަށް ދާރިމީއާއި މާލިކުގެފާނުންގެ މުއައްޠާއާއި އަޙްމަދުގެ މުސްނަދާއި މިތިންފޮތް އިތުރު ކޮށްލައިގެންކިޔައިއުޅޭ ނުވައެކެވެ. މިބުނެވުނު ނުވަ ފޮތުގެ އިތުރަށް ބައެއް ލިއުންތަކުން ހަތް ފޮތް ވެސް ފެންނަމުން އެބަދެއެވެ. އެއީ ހަފޮތުގެ ތެރެއަށް ހަތްވަނަ ފޮތަކަށް އިމާމުއަޙްމަދުގެ މުސްނަދު އިތުރު ކޮށްލައިގެންނެވެ. ޢިލްމުވެރިން ވިދާޅުވަނީ މިއީ މުސްތަޝްރިޤުން (Orientalists) އިސްލާމީ ލިއުންތަކަށް އިތުރު ކޮށްލައިގެން އުޅޭ ދެނަން ކަމަށެވެ. އެހެންކަމުން އިތުބާރުހިފޭ އިލްމުވެރިން ވަނީ މިނަމުން އެއްކިބާވެ ވަޑައިގެންފައެވެ.\nބަޔާންވެދިޔަ އިޞްޠިލާޙުތަކަކީ ސަލަފުން ފެށިގެން ޙަދީޘު ޢިލްމުވެރިން ޙަދީޘު ބަޔާން ކުރެއްވުމުގައި ބޭނުން ކުރަށްވަމުން، ތަވާތުރު މަގުން ހިނގަމުން އައިސްފައިވާ ނަންނަމެވެ. އެހެން ކަމުން އަޅުގަނޑުމެންނަށް ޖެހޭނީ މި ޢިލްމީ މައިދާނުގައި ސަލަފުން ގެންގުޅުއްވި އުޞޫލުގައްޔާއި ތަވާތުރުމަގުން މުސްލިމުން ބަލައިގެންފައިވާ އޭގެމަތީ ހިނގަމުން އައި މަގުގައި ހިފަހައްޓާށެވެ. އަޅުގަނޑުމެންނަކަށް އެއަށް އައު އެއްޗެއް އިތުރު ކުރުމުގެ ޙައްޤެއް ނުވެއެވެ. މިގޮތަށް އިތުރު ކޮށްފިނަމަ އެއަށް ބުނެވޭނީ އެއީ އިލްމީ ޚިޔާނާތެއް ކަމަށެވެ. މާތް ﷲ އަޅުގަނޑުމެންނަށް ހެއުމަގަށް ތައުފީޤު ދެއްވާށިއެވެ. އާމީން!


Philippines gai 20 mahah fahu school thah hulhuvanee\nފިލިޕީންސްގައި ސްކޫލްތައް ހުޅުވުމާ ގުޅިގެން ހާލަތު ގޯސްވާ ނަމަ ސްކޫލްތައް ބަންދުކުރާނެ\nފިލިޕީންސްގައި ކޮވިޑާ ގުޅިގެން ސްކޫލްތައް ދެއަހަރާ ގާތްކުރާ މުއްދަތަކަށް ބަންދުކޮށްފައި އޮތުމަށް ފަހު ސްކޫލްތައް ހުޅުވަން ފަށައިފި އެވެ. މިހަފުތާގައި ސްކޫލްތައް ހުޅުވާލުމާއެކު އެތައް ހާސް ކުދިންނެއް ވަނީ ސްކޫލަށް ގޮސްފަ އެވެ.\nދުނިޔެއަށް ފެތުރިގަތް ކޮވިޑްގެ ސަބަބުން ފިލިޕީންސްއަށް ވެސް ވަރަށް ބޮޑެތި ދަތިތައް ކުރިމަތިވި އެވެ. މި ބަލިމަޑުކަމުގެ ސަބަބުން 27 މިލިއަން ދަރިވަރުންގެ ތައުލީމަށް ވަނީ ބުރޫ އަރާފަ އެވެ.\nސްކޫލްތައް ހުޅުވައި ދަރިވަރުންނާ މުދައްރިސުން އެއްހާޒިރުގައި ކިޔަވައިދޭން ފަށައިގަންނައިރު އެންމެ ބޮޑު ގޮންޖެހުމަކަށް އޮތީ ފާއިތުވި ދުވަސްތަކުގައި ކިޔަވައިދޭން އެޖެންޑާކުރި ފިލާވަޅުތައް އިއާދަކުރުން ކަމަށް ތައުލީމީ އިދާރާތަކުން ބުނެ އެވެ.\nދުނިޔޭގައި އެންމެ ގިނަ ދުވަހަށް ސްކޫލްތައް ބަންދުކުރި ގައުމުތަކުގެ ތެރޭގައި ފިލިޕީންސް ހިމެނެ އެވެ. ތައުލީމީ އިދާރާތަކުން ބުނާ ގޮތުން ސްކޫލްތައް ހުޅުވާލި ނަމަވެސް ދަށް ގްރޭޑްތަކަށް ސްކޫލްތައް އަދި އޮންނާނީ އަޖުމަބަލަން ހިންގާ ކުލާސްތަކެއް ގޮތުގަ އެވެ.\nސިއްހީ އިދާރާތަކުން ބުނާ ގޮތުން އެއްފަހަރާ ސްކޫލްތައް ހުޅުވާލުމުން ނިކުމެދާނެ ނަތީޖާއަކަށް ވިސްނާ ކަމަށާއި ބަލި ފެތުރޭ މިންވަރު އަންދާޒާކުރި ގޮތަށް ވުރެ އިތުރުވާ ނަމަ ސްކޫލްތައް ބަންދުކުރަން ޖެހިދާނެ ކަމަށެވެ.\nފިލިޕީންސްގައި ކޮވިޑާ ގުޅިގެން ސްކޫލްތައް ބަންދުކޮށްފައި އޮތްއިރު ސްކޫލްތައް އަޅުން ހުޅުވާ ދުވަހަކާ ބެހޭ ގޮތުން އެގައުމުގެ ރައީސް ރޮޑްރިގޯ ޑުޓާޓޭއަށް ސުވާލު ދެންނެވުމުން ވިދާޅުވީ، ސްކޫލްތައް ހުޅުވާނީ ފިލިޕީންސްގައި ކޮވިޑް މަތަކުރެވުނު ދުވަހަކުން ކަމަށާއި އެހެން ހުރިހައި އެއްޗަކަށް ވުރެ ކިޔަވާ ކުދިންނަނީ ގައުމަށް މުހިންމު ބައެއް ކަމަށެވެ.\nޑުޓާޓޭ ތަކުރާރު ކުރައްވައި ވިދާޅުވީ އާންމު ރައްޔިތުންގެ ހާލަތަށް ނުރައްކަލެއް އޮތް ކަމެއް ސަރުކާރަށް އެނގިގެން ނުކުރާނެ ކަމަށާއި ސިއްހީ މާހިރުން ދެއްވާ ނަސޭހަތާ އެއްގޮތަށް އަމަލުކުރައްވާނެ ކަމަށެވެ.


ކޯވިޑް19: އިއްޔެ ފެނުނީ އިތުރު 116 ވޭދަނަ! | Sandhaanu\nކޯވިޑް19: އިއްޔެ ފެނުނީ އިތުރު 116 ވޭދަނަ!\nރާއްޖެއިން ކޯވިޑް19 އަށް އިތުރު 116 މީހަކު ފައްސިވެއްޖެއެވެ.\nއިއްޔެ ފެނުނު ކޭސްތަކުގެ ތެރެއިން3މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ. އަދި ރިސޯޓްތަކުން4މީހަކާއި ސަފާރީ އަކުން މީހަކު ވަނީ ފައްސިވެފައެވެ. އަނެއް 108 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 18,340އަށް ވަނީ އަރައިފައެވެ. އޭގެ ތެރޭގައި، 2,412 އެކްޓިވް ކޭސް ހިމެނޭއިރު، 168 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިއާއެކު ރާއްޖެ އިން މި ބަލީގައި ނިޔާވި މީހުންގެ އަދަދުތައް ވަނީ 58 އަކަށް ވަނީ އަރާފައެވެ. އަދި މިހާތަނަށް 15،863މީހަކު ވަނީ މިބަލިން ރަނގަޅުވެފައެވެ.


Kan'duthakun Mas Husvanytha? - TrendingRED\n11 އޮގަސްޓް 2017 - 19:34\nމަސްތަކުގެ އަބާދީ ނެތިގެން ދަނީ ހެއްޔެވެ؟ މިޒަމާނަށް އައިސް ތަފާތު ގައުމުތަކުގައި ވިޔަފާރިއަށް މަސް ބާނަމުންދާ މިންވަރު ވަނީ އެތައް ގުނައަކަށް އިތުރުވެފައެވެ. ކުރިން އާދައިގެ މަސްވެރިން އެމީހުންގެ ކެއުމަށާއި އާންމުދަނީ ހޯދުމަށް މަސްވެރިކަން ކުރިއަސް ގިނައަދަކަށް މަސް ބާނާއި އޭގެ ވިޔަފާރިކުރާ ފަރާތްތަށް ދަނީ އިތުރުވަމުންނެވެ. މިމީހުން ގެންގުޅޭ އުޅަނދުތަކުގައި މަސް ހޯދައި ލޮކޭޓް ކުރުމަށް ތަފާތު އާލަތްތަކާއި ޓެކްނޮލޮޖީ ބޭނުންކުރަމުންދެއެވެ. އާންމުކޮށް މީހުން މަސްބޭނުމޭ ބުނުމުން ހިތަށް އަންނަނީ ދޯންޏެއްގައި އަރާމުކޮށް އިނދެ ބުޅީގައި މަހެއްޖެހުމުން އެމަސް ބޭނާލުމަށެވެ. ނަމަވެސް މިހާރުގެ މަސްވެރިކަން ބޮޑަށް ވައްތަރީ ހަނގުރާމަޔަކާއެވެ. އެމީހުން މަސް ބާނަން ބޭނުންކުރާ ރާޑަރާއި ސޯނަރ ސިސްޓަމްސް އާއި ހެލިކޮޕްޓަރަކީ ފުރަތަމަ ހަނގުރާމަކުރުމަށް އުފެއްދި އުފެއްދުންތަކެކެވެ.\nރާއްޖޭގައި ދާޖަހައިގެން މަސް ބޭނުން މަނާކުރެވިފައި ވީ ނަމަވެސް ގިނަ ގައުމުތަކުގައި މަސްވެރިކަން ކުރެވެމުންދަނީ މިގޮތަށެވެ. މިގޮތަށް މަސްބާނާއިރު ހިމާޔަތް ކުރެވިފައިވާ މަހާއި ވެލާ ކަހަނބު އަދި ކޯމަސް ދަލުގައި ޖެހެއެވެ. އަދި ގިނަ އަދަދަކަށް މަސް ވިއްކާ ކުންފުނިތަކުން ބަންދުކޮށް ވިއްކަން ބޭނުން ނުވާ މަސްތައް ދަލުގައި ޖެހެއެވެ. ބޭކާރު ގޮތެއްގައި އެތައް މަހެއް ބާނައި އުކާލެވެއެވެ. 1950 ހުން ފެށިގެން މިހާ ތަނަށް ކަނޑުމަހުގެ އާބާދީގެ 50 އިންސައްތަ ވަނީ މަދުވެފައެވެ. އަދި އެޓްލާންޓިކް ކަނޑުގައި އުޅޭ ނޫއުރަހަ ކަންނެލި ނެތި ހިގައިދިއުމުގެ ބިރު މިހާރު އެބައޮތެވެ.\nމިކަމަށް ހައްލެއް ހޯދާނީ ކިހިނެއް ހެއްޔެވެ؟ ފުރަތަމަ ކަމަކީ އިންސާނުންގެ އަމިއްލަ އެދުމާއި ފައިސާއަށް ދަހިވެތިވުމުން ގުދުރަތީ ދިރުންތަކަށް ކުރާ ނޭދެވޭ އަސަރު އެމީހުންނަށް ވިސްނައިދިނުމެވެ. ދުނިޔޭގެ މަހުގެ %31 މަސް މިވަނީ ބޭނުންވާ ވަރަށްވުރެ އިތުރަށް ބާނައި ހުސްވެފައެވެ. އިހި ފަދަ ތަކެތި ގިނައިން ބާނައި އުޅެނީ ފުޓްބޯޅަ ދަނޑެއްގެ ބޮޑުމިން ހުންނަ ދަލެއް ބޭނުންކޮށްގެންނެވެ. އިއްސަކީ ކަނޑުގެ އެންމެ އަޑީގައި އުޅޭ އެއްޗެއްކަމުން އެމީހުން ކަނޑުގެ ވެލިގަނޑުގައި ޖައްސައި ކަހާލައިގެން އިހި ނަގައެވެ. މިހެން ކަންތައްކުރުމުން މުރަކަތަކާއި އެތައް ދިރުމެއް ފަނާވެ ނެތެމުން އެބަދެއެވެ. އަދި ބޭކާރު ގޮތުގައި ކަނޑުން ނަގާ އެތައް ދިރުމެއް އަނބުރާ ކަނޑަށް އުކާލެވެއެވެ.\nމަސްތަކުގެ އާބާދީ ހިމާޔަތްކުރުމަށް ސަރުކާރުތަކުން ވަރަށް ގިނަ ކަންތައް ކުރެވިދާނެއެވެ. އެގޮތުން މަސްބާނަން ވަކި ސަރަހައްދުތަކެއް ކަނޑައަޅައި އެންމެ ގިނައިން މަސްބޭނޭނެ އަދަދުވެސް ކަނޑައެޅިދާނެއެވެ. އަދި މަސްބޭނުމަށް ބޭނުންކުރާ ބައެއް އާލާތްތަށް މަނާކުރެވިދާނެއެވެ. ޚާއްސަކޮށް ދާޖަހައި ކަނޑުގެ ވެލިގަނޑު ކަހާލައިގެން މަސްބޭނުން މުޅިން މަނާ ކުރެވިދާނެއެވެ. އަދި ޤަވާއިދާ ޚިލާފަށް މަސް ބާނައި ވިއްކާ ކުންފުނިތައް ބޯއިކޮޓް ކުރެވިދާނެއެވެ.\nމިމަސައްކަތަށް ހުރިހާ ގައުމުތަކެއްގެ އެއްބާރުލުން ބޭނުންވާނެއެވެ. ސަބަބަކީ މަހަކީ ދެގައުމެއްގެ ދެމެދުގައިވާ ބޯޑަރަކަށް ސަމާލުކަންދޭނެ އެއްޗެއް ނޫނެވެ. ރާއްޖެ ފަދަ ކުޑަ ގައުމެއްގެ ކަނޑުގެ ދިރުމާއި އިގްތިސާދާއި ގިނަ އަދަދެއްގެ ރައްޔިތުންގެ އާންމުދަނީއާއި ދިވެހިންގެ ކެއުންބުއިމުގެ އަގުތައް ވަނީ މަސްވެރިކަމާއި ގުޅިލާމެހިފައެވެ. އެހެން ކަމުން އަހަރެމެންގެ އަޑުތައް މިކަމުގައި އުފުލައި މަސް ބާނާ ފަރާތްތަށް ޒިންމާދާރުވެރި ކުރުމަކީ ކޮންމެ ފަރުދެއްގެވެސް ފަރުދީ ޒިންމާއެކެވެ.\nދޮނާ | 12 އޮގަސްޓް 2017 - 11:35\nވަރަށް ރަގަޅު ލިޔުމެއް، ހިތާމައަކީ މިފަދަ ކަންކަމާމެދު މީހުން ނުވިސްނާތީވެ، ސަރުކާރުތަކުންވެސް އަދި މަސްބާނާ މީހުންވެސް\nމަސްވެރިޔާ | 12 އޮގަސްޓް 2017 - 14:47\nމަސް ބާނާ ބާނާ ހުސްވަނީ އެވެ. ކުރާނެ ކަމެެެއްނެތެވެ. ދަންޑުވެރިކަން ކުރަންވީ އެވެ. ސަލާމެވެ.


Annanya Beynun Vany Dhevana Deepikaa Ah Vaan - Vaguthu\n7 މަސް ކުރިން ( ފެބުރުއަރީ 17, 2021 )\nފިލުމު ''ސްޓޫޑެންޓް އޮފް ދަ އިޔާ 2'' އިން ބޮލީވުޑަށް ތަޢާރަފްވި އެކްޓަރ ޗަންކީ ޕާންޑޭގެ ދަރި އަނަންޔާ ޕާންޑޭ ބޭނުން ވަނީ ދެވަނަ ދީޕިކާ ޕަދުކޯންއަށް ވާން ކަމަށް އޭނާއި ގުޅުން ހުރި ފަރާތަކުން ބުނެފިއެވެ.\n''ސްޓޫޑެންޓް އޮފް ދަ އިޔާ 2'' އަށް ފަހު ގިނަ ބަޔަކު ބުނަމުން ދިޔައީ އަނަންޔާއަކީ ފިލުމު ''ސްޓޫޑެންޓް އޮފް ދަ އިޔާ'' ގެ ބަތަލާ އާލިއާ ބަޓް ކަމަށެވެ. އެއީ އާލިޔާގެ ''އެޓިޓިއުޑް'' އަނަންޔާގެ ވެސް ހުރި ކަމަށް ބުނެއެވެ.\nނަމަވެސް އަނަންޔާގެ ވިސްނުން ހުރީ މުޅިން ތަފާތު ގޮތަކަށެވެ. އޭނާގެ ރޯލު މޮޑެލްއެއްގެ ގޮތުގައި ބަލަން ބޭނުންވަނީ މުޅިން އެހެން މީހެކެވެ. އަނަންޔާއާއި ވަރަށް ގާތް ފަރާތަކުން މަޢުލޫމާތު ދީފައިވާ ގޮތުގައި އޭނާ ބޭނުންވަނީ ދެވަނަ ދީޕިކާއަށް ވާށެވެ. ރޯލު މޮޑެލްއެއްގެ ގޮތުގައި ބަލަން ބޭނުންވަނީ ދީޕިކާ އެވެ.\nއަނަންޔާ ވަކި މީހެއް ނަކަލު ކުރަން ބޭނުންނުވާ ކަމަށާއި އޭނާ ބޭނުންވަނީ ބެލުންތެރިން ހިތްހަމަ ޖައްސައި ދިނުމަށް ތަފާތު ރޯލުތައް ކުޅެން ކަމަށާއި ދީޕިކާގެ ހަށިގަނޑު ބެލެހެއްޓުމުގެ ގޮތްތައް ބަލައި ކަމަށާއި އަދި އަނަންޔާއަކީ ދީޕިކާގެ ވަރަށް ބޮޑު ސަޕޯޓަރެއް ކަމަށް ވެސް މަޢުލޫމާތު ދިން ފަރާތުން ހާމަކޮށްފައިވެއެވެ.\nއަނަންޔާގެ ފިލުމީ މަސައްކަތްތަކަށް ބަލާއިރު އޭނާގެ ކުރިއަށް އޮތް ސަކުން ބެންޓްރާގެ ފިލުމުގައި މަސައްކަތް ކުރަމުންދަނީ އޭނާގެ ރޯލު މޮޑެލް ދީޕިކާ ޕާޑުކޯންއާއި އެކުގައެވެ. މީގެއިތުރުން ވެސް އަނަންޔާގެ ބައެއް ޕްރޮޖެކްޓްތައް ހުރީ ކުރިއަށެވެ.\nދީޕިކާގެ އަމިއްލަ ''ސްކިން ކެއަރ'' ބްރޭންޑެއް ތަޢާރަފުކުރަނީ


އެންމެ ފަހުގެ ރަނަރަޕް ބަލިކޮށް ޗެމްޕިއަން އެމް.އެން.ޔޫ ބީ.އެސް ފައިނަލަށް – MNUSU\nއެންމެ ފަހުގެ ރަނަރަޕް ބަލިކޮށް ޗެމްޕިއަން އެމް.އެން.ޔޫ ބީ.އެސް ފައިނަލަށް\nފަސްވަނަ އެމް.އެން.ޔޫ.އެސް.ޔޫ އިންޓަ ފެކަލްޓީ ވޮލީ މުބާރާތުގެ ފައިނަލުން އެންމެ ފަހުގެ ރަނަރަޕް ފެކަލްޓީ އޮފް ހެލްތް ސައިންސް (އެފް.އެޗް.އެސް) ބަލިކޮށް ޗެމްޕިއަން (އެމް.އެން.ޔޫ.ބީ.އެސް) އިން ފައިނަލަށް ދަތުރުކޮށްފިއެވެ.\nނިމިދިޔަ އަހަރުގެ ފައިނަލުގައި މި ދެޓީމު ވާދަކުރި މެޗު އެމް.އެން.ޔޫ ބީ.އެސް އިން ކާމިޔާބުކުރީ ތިން ސެޓު އެއް ސެޓުންނެވެ.\nހުކުރު ދުވަހުގެރޭ ކުޅުނު ސެމީ ފައިނަލުގެ ދެވަނަ މެޗު އެމް.އެން.ޔޫ ބީ.އެސް އިން ކާމިޔާބުކުރީ ފަސޭހަކަމާއިއެކު ސީދާ ތިން ސެޓުންނެވެ. މެޗުގެ ފުރަތަމަ ސެޓު އެފް.އެޗް.އެސް އަށް އެއްވެސް ފުރުސަތެއްނުދީ އެމް.އެން.ޔޫ.ބީ.އެސް އިން ކާމިޔާބުކުރީ 25-8 އިންނެވެ. ނަމަވެސް މެޗުގެ ދެވަނަ ސެޓުގައި އެފް.އެޗް.އެސް އިން ވަނީ އެޓީމުގެ ކުޅުން ރަނގަޅުކޮށްފައެވެ. ނަމަވެސް މި ސެޓު ވެސް ބީ.އެސް އިން ވަނީ ކާމިޔާބުކޮށްފައެވެ. މި ސެޓު ބީ.އެސް އިން ކާމިޔާބުކުރީ 25-23 އިންނެވެ. މެޗުގެ ފަހު ސެޓު ބީ.އެސް އިން ވަނީ ފަސޭހަކަމާއިއެކު ކާމިޔާބުކޮށްފައެވެ. މި ސެޓު ބީ.އެސް އިން ކާމިޔާބުކުރީ 25-14 އިންނެވެ.\nއެފް.އެޗް.އެސް އަދި އެމް.އެން.ޔޫ ބީ.އެސް ބައްދަލުކުރި މެޗުގެ ތެރެއިން | ފޮޓޯ: އެމް.އެން.ޔޫ.އެސް.ޔޫ މީޑިއާ\nއެމް.އެން.ޔޫ.އެސް.ޔޫ އިންޓަރ ފެކަލްޓީ ވޮލީ މުބާރާތް 2020 ގެ ފައިނަލުގައި އެމް.އެން.ޔޫ.ބީ.އެސް އަދި އެސް.އެންގެ ކުރިމަތިލުން ވެގެންދާނީ ފޯރިގަދަ ކުރިމަތިލުމެއްގެ ގޮތުގައެވެ. މި މުބާރާތުގެ ގްރޫޕް ސްޓޭޖްގައި ވެސް މި ދެ ޓީމު ވާދަކޮށްފައިވެއެވެ. މި މެޗު އެސް.އެން އިން ވަނީ2ސެޓު 1 ސެޓުން ކާމިޔާބުކޮށްފައެވެ.\nމި މުބާރާތުގެ 2015، 2016 އަދި 2017 ވަނަ އަހަރުގެ އަންހެން ޑިވިޝަނުގެ ޗެމްޕިއަން ޓީމަކީ ފެކަލްޓީ އޮފް އެޑިއުކޭޝަން (އެފް.އީ) އެވެ. ޖެހިގެން އައި 2018 ވަނަ އަހަރު އެމް.އެން.ޔޫ.ބި.އެސް އިން މުބާރާތް ކާމިޔާބުކޮށްފައިވާއިރު، 2019 ގައި އެމް.އެން.ޔޫ ބީ.އެސް އިންވަނީ ތަށި ދިފާޢު ކޮށްފައެވެ.\nމުބާރާތުގެ ފައިނަލުގައި އެމް.އެން.ޔޫ ބީ.އެސް އަދި އެސް.އެން ބައްދަލުކުރާނީ 07 މާރޗްވާ ހޮނިހިރު ދުވަހުގެ ހަވީރު 16:00ގައެވެ.


ޕެގަސަސް ސްޕައިވެއާރގެ މައްސަލައިގައި ގައުމުތަކުގެ ވެރިން ކަންބޮޑުވުން ފާޅުކުރައްވައިފި | Sandhaanu\nޕެގަސަސް ސްޕައިވެއާރގެ މައްސަލައިގައި ގައުމުތަކުގެ ވެރިން ކަންބޮޑުވުން ފާޅުކުރައްވައިފި\nއެން.އެސް.އޯ ގްރޫޕްގެ ސޮފްޓްވެއަރއެއް ކަމުގައިވާ ޕެގަސަސް ސޮފްޓްވެއަރގެ ސަބަބުން ދުނިޔޭގެ އެކި ކަންކޮޅުތަކުގެ އިސްވެރިން ކަންބޮޑުވުން ފާޅުކުރައްވަން ފައްޓަވައިފިއެވެ. އެހެނީ އެ ސޮފްޓްވެއަރ ބޭނުންކޮށްގެން ދުނިޔޭގެ އެކި ކަންކޮޅުތަކުގެ ނޫސްވެރިންނާއި، އެކްޓިވިސްޓުންނާއި ގާނޫނީވަކީލުންގެ ފޯނުތައް ހެކްކޮށްފައިވާކަން ވަނީ ދާދިފަހުން ފަޅާއަރާފައެވެ.\nއެކަން ފަޅާއަރާފައި ވަނީ ފަރަންސޭސިވިލާތުގެ ފޮބިޑެން ސްޓޯރީސް އާއި އެމީހުންގެ މީޑިޔާ ޕާޓްނަރުން މިކަމާ ގުޅިގެން ލިޔުމެއް ޝާއިޢުކޮށް މި ސޮފްޓްވެއަރ ބޭނުންކޮށްގެން ހެކްކޮށްފައިވާ 50000 ފޯނުނަންބަރު އެކުލެވޭ ލިސްޓެއް އާންމުކުރުމުންނެވެ. އެން.އެސް.އޯ ގްރޫޕުގެ ޕެގަސަސް ސޮފްޓްވެއަރ ބޭނުންކޮށް 2016 ވަނަ އަހަރުން ފެށިގެން މިކަން ކުރެވެމުން ދިޔަކަން މިއަދު ހާމަވުމާ ގުޅިގެން އިޒްރޭލުގެ މި ކުންފުންޏަށް ވަނީ ގިނަބައެއްގެ ފާޑުކިޔުންތައް އަމާޒުވެފައެވެ.\nޕެގަސަސް ސޮފްޓްވެއަރގެ ޝިކާރައަކަށްވެފައިވާ 50000 މީހުންގެ ތެރެއިން އެކަކީ އެމިރޭޓްސްގެ ހިއުމަން ރައިޓްސް އެކްޓިވިސްޓެއް ކަމުގައިވާ އަޙްމަދު މަންސޫރްއެވެ. މަންސޫރް މިހާރު ދަނީ 10 އަހަރުގެ ޖަލުހުކުމެއް ތަންފީޒުކުރަމުންނެވެ. ކަމާބެހޭފަރާތްތަކުން މައުލޫމާތުދޭ ގޮތުގައި އޭނާގެ ފޯނުވަނީ 2016 ވަނަ އަހަރު ބަޔަކުމީހުން މި ސޮފްޓްވެއަރ ބޭނުންކޮށްގެން ހެކްކޮށްފައެވެ. އަދި ވިދިގެން އައި އަހަރުގެ މާރިޗު މަހު އޭނާގެ މައްޗަށް ކޯޓުން ޖަލުހުކުމް އިއްވައި ވަނީ ހައްޔަރުކޮށްފައެވެ.\nމަރާލެވިފައިވާ، ސައުދީގެ ޖާނަލިސްޓެއް ކަމުގައިވާ ޖަމާލް ޚަޝޯގީގެ މަރުގެ މައްސަލައިގެ ތަހުގީގުތަކުންވެސް ޕެގަސަސް ސޮފްޓްވެއަރގެ އަސަރުތައް ފެނިފައިވެއެވެ. މިގޮތުން ޖަމާލް ޚަޝޯގީ އާއި އޭނާގެ އަންހެނުންގެ ފޯނު ވަނީ އޭނާ މަރުވުމުގެ ދެތިން މަސް ކުރިން މި ސޮފްޓްވެއަރ ބޭނުންކޮށްގެން ހެކްކޮށްފައިކަން ތަހުގީގުތަކުން ހާމަވެފައިވެއެވެ. މީގެ އިތުރުން އެ މައްސަލަ ތަހުގީގު ކުރުމުގައި އިސްކޮށް ހަރަކާތްތެރިވި އިސްތަންބޫލްގެ ޗީފް ޕްރޮސެކިއުޓަރ، އިރްފާން ފިޑާންގެ ފޯނަށްވެސް މި ސޮފްޓްވެއަރގެ ހަމަލާއެއް އަމާޒުކޮށްފައިވެއެވެ.\nޔޫ.އޭ.އީ އާއި ސައުދީ ފަދަ ގަލްފުގެ ގައުމުތަކުން އިޒްރޭލާއި އެކު ގުޅުން ބަދަހިކޮށް މި ސްޕައިވެއާރގެ ބޭނުންކުރަމުންދާކަން ފޮބިޑެން ސްޓޯރީޒްއިން ކޮށްފައިވާ ތަހުގީގު ތަކުން ވަނީ ހާމަވެފައެވެ. މި ސްޕައިވެއާރގެ އެހީގައި ގާނޫނާއި ހިލާފަށް މީހުންގެ ފޯނުތައް ހެކްކޮށް އެތައް ޖަރީމާއެއް ހިންގުމުގައި ގަލްފުގެ ގައުމުތަކުން ބައިވެރިވެފައިވާކަން މިހާރުވަނީ ތަހުގީގުތަކުން އެނގިފައެވެ.


Fandiyaarakah faadu kiyumun America ge uththama fandiyaaruge nuruhun Trump ah | Mihaaru\nއެމެރިކާގެ އުއްތަމަ ފަނޑިޔާރު ޖޯން ރޮބަޓްސް. --ފޮޓޯ:އޭއެފްޕީ\nފަނޑިޔާރަކަށް ފާޑުކިޔުމުން އެމެރިކާގެ އުއްތަމަ ފަނޑިޔާރުގެ ނުރުހުން ޓްރަމްޕަށް\n22 ނޮވެމްބަރ 2018 - 12:50 1 comment\nފަނޑިޔާރަށް ޓްރަމްޕުގެ ފާޑުކިޔުން އަމާޒުވެފައި ވަނީ އެމަނިކުފާނުގެ އެސައިލަމް ޕޮލިސީ ހުއްޓުވުމުންނެވެ. އެމެރިކާގެ އެންމެ މަތީ ކޯޓުގެ އިސް ފަނޑިޔާރުގެ ނުރުހުން އަމާޒުވި ނަމަވެސް ޓްރަމްޕް ވަނީ އެމަނިކުފާނުގެ ބަސް ދިފާއު ކުރައްވައި އުއްތަމަ ފަނޑިޔާރުގެ ނިންމެވުމުން ވެސް ގޯސް ކަމަށް ވިދާޅުވެފަ އެވެ. ޓްވިޓާ މެދުވެރި ކުރައްވައި ޓްރަމްޕް ވިދާޅުވީ ގައުމުގެ ސަލާމަތާ މެދު ވިސްނާ މީހުންނަށް ވުރެ އޮބާމާގެ ފަނޑިޔާރުންގެ ވިސްނުން ތަފާތު ކަމަށެވެ.\nމިއީ ޓްރަމްޕްއާ ދެކޮޅަށް އުއްތަމަ ފަނޑިޔާރު ވާހަކަ ދެއްކެވި ފުރަތަމަ ފަހަރެވެ.\n"އެމެރިކާގެ ކޯޓުތަކުގައި އޮބާމާގެ ފަނޑިޔާރުންނެއް ނުވަތަ ޓްރަމްޕުގެ ފަނޑިޔާރުން، ބުޝްގެ ފަނޑިޔާރުން ނުވަތަ ކްލިންޓަނުގެ ފަނޑިޔާރުން ނުތިބޭނެ،" އުއްތަމަ ފަނޑިޔާރު ވިދާޅުވި އެވެ. "އެމެރިކާގެ ކޯޓުތަކުގައި ތިބޭނީ ވަރަށް ގާބިލް، އެ މީހުންގެ ގާބިލްކަމުގެ އެންމެ މަތިން މަސައްކަތް ކުރާ އަދި އެ މީހުންގެ ކުރިމައްޗަށް ހާޒިރު ކުރެވޭ މީހުންނާ މެދު އިންސާފުން ހުކުމްކުރާ ފަނޑިޔާރުން."\nއެމެރިކާގެ އުއްތަމަ ފަނޑިޔާރު މި ގޮތަށް ވާހަކަ ދެއްކުމަކީ ވަރަށް ނާދިރު ކަމެކެވެ.\nއެމެރިކާގެ ޑިސްޓްރިކްޓް ޖަޖް ޖޮން ޓިގާސް ހުއްޓުވާފައި ވަނީ، ބޯޑަރުގެ ސަލާމަތަށް ކަމަށް ވިދާޅުވެ ޓްރަމްޕް ދާދި ފަހުން އެކުލަވާލި އިމިގްރޭޝަން ސިޔާސަތެވެ. އެ ސިޔާސަތު ޓްރަމްޕް އެކުލަވާލީ ސެންޓްރަލް އެމެރިކާގެ ބަޔަކު އެމެރިކާ-މެކްސިކޯ ބޯޑަރަށް ޖަމާވާން ފެށުމުންނެވެ. އެ އަމުރުގައި މި މަހު9ވަނަ ދުވަހު ޓްރަމްޕް ސޮއި ކުރެއްވުމަށް ފަހު ވިދާޅުވެފައި ވަނީ އެމެރިކާ އިން ހިމާޔަތް ހޯދަން ބޭނުންވާ ކޮންމެ މީހަކު އެތެރެވާން ޖެހޭނީ ގާނޫނާ އެއްގޮތަށް ކަމަށެވެ. މިދިޔަ މަހު ފަހުކޮޅު ޓްރަމްޕް ވަނީ މެކްސިކޯ ބޯޑަރަށް ސިފައިން ވެސް ފޮނުވައިފަ އެވެ.


SunOnline: James Bond ge role ah Tom Hardy?\nއަހުމަދު ޖައިޝަން 21 Sep 2020, 09:42\nހޮލީވުޑް އެކްޓަރު ޓޮމް ހާޑީ--\nމަޝްހޫރު ސީކްރެޓް އޭޖެންޓް ކަމަށްވާ "ޖޭމްސް ބޮންޑް" ނުވަތަ "007"ގެ ރޯލަށް ހޮލީވުޑްގެ މަޝްހޫރު އެކްޓަރު ޓޮމް ހާޑީ ހަމަޖައްސައިފި ކަމަށް އަޑުތަކެއް ފެތުރެން ފަށައިފި އެވެ.\nޖޭމްސް ބޮންޑްގެ ރޯލުން އެތައް އަހަރެއް ވަންދެން ފެނިގެން ގޮސްފައިވާ ޑޭނިއެލް ކްރެއިގް ވަނީ ޖޭމްސް ބޮންޑް ފްރެންޗައިޒް އަށް އަލްވަދާއު ކިޔުމަށް ނިންމާފަ އެވެ. އެގޮތުން އެންމެ ފަހުން ނެރުމަށް ހަމަޖެހިފައިވާ ފިލްމު ކަމަށްވާ "ނޯ ޓައިމް ޓު ޑައި" އަކީ ކްރެއިގް ޖޭމްސް ބޮންޑްގެ ރޯލުން ފެނިގެންދާނެ އެންމެ ފަހު ފަހަރު ކަމަށް ވަނީ ހާމަކަށްފަ އެވެ.\nބޭރުގެ ނޫސްތަކުން ވެސް އަދި އެއްވެސް ޕްރޮޑަކްޝަން ކުންފުންޏަކުންވެސް ޓޮމް ހާޑީ އެ ރޯލަށް ހަމަޖައްސާފައިވާ ކަމެއް ކަށަވަރުކޮށްދީފައެއް ނުވެ އެވެ. އެހެންނަމަވެސް މައުލޫމާތު ލިބޭ ގޮތުގައި މި އަހަރުގެ ޖޫން މަހުގައި ޓޮމް ވަނީ ބޮންޑްގެ ރޯލަށް އޮޑިޝަން ކޮށްފަ އެވެ.\nމައުލޫމާތު ލިބޭ ގޮތުގައި މި އަހަރުގެ ނޮވެމްބަރު މަހުގައި ނެރުމަށް ހަމަޖެހިފައިވާ ނޯ ޓައިމް ޓު ޑައިގެ ރިލީޒް އާއެކު 007ގެ ރޯލު ލިބޭ ފަރާތެއް ކަށަވަރު ވެގެންދާނެ އެވެ. އެހެންނަމަވެސް ކޮވިޑް-19 އާ ގުޅިގެން ފިލްމު ރިލީޒްކުރުން ލަސްވުން އެކަށީގެންވެ އެވެ.\nޓޮމް ހާޑީއަކީ އެންމެ ފުރަތަމަ ވެސް އެ ރޯލަށް އާ އެކްޓަރެއް ހަމަޖެއްސުމަށް ޝޯޓްލިސްޓުކުރި އެކްޓަރުންގެ ތެރޭގައި ހިމެނޭ މީހެއް ކަމަށް މައުލޫމާތު ލިބެ އެވެ. އެގޮތުން އޭނާގެ އިތުރުން ޓޮމް ހިޑްލްސަން އާއި އިޑްރިސް އެލްބާ އަދި ރިޗާޑް މެޑެންވެސް އެ ރޯލަށް ހަމަޖެއްސުމުގައި ބަލާފައިވާ ކަމަށް މައުލޫމާތު ލިބެ އެވެ.\nޖޭމްސް ބޮންޑްގެ ރޯލުން 1995 ވަނަ އަހަރުން ފެށިގެން 2005 ވަނަ އަހަރަށް ފެނިގެން ދިޔަ ޕިއާސް ބްރޮސްނަން ބުނެފައިވަނީ ޖޭމްސް ބޮންޑްގެ ރޯލު ޓޮމް ހާޑީއަށް ވަރަށް ގުޅޭނެ ކަމަށެވެ.


މީޑިއާ ތަކުން ކޯވިޑް އާއި ގުޅޭ ހާއްސަ ކެމްޕޭނެއް ފަށަނީ – DhiDaily\nމީޑިއާ ތަކުން ކޯވިޑް އާއި ގުޅޭ ހާއްސަ ކެމްޕޭނެއް ފަށަނީ\nރާއްޖޭގައި ހަލުވި ކަމާއިއެކު ކޯވިޑް 19 ފެތުރެމުން ދާތީ، ރައްޔިތުން ހޭލުންތެރި ކުރުމަށް މީޑިއާ ތަކުން ހާއްސަ ކެމްޕޭނެއް ފަށަން ނިންމާފިއެވެ.\nމިކަމާއި ގުޅޭ ގޮތުން ރާއްޖޭގެ ގިނަ މީޑިއާ ތަކަކުންވަނީ އެޗްއީއޯސީ އާއި އެކުވަނީ މަޝްވަރާ ކޮށްފައެވެ. މީޑިއާ ތަކުން ބައްދަލުވުމުގައި ފާހަގަ ކުރެއްވީ ކޯވިޑް 19ގެ ހާލަތު ބަދަލުކުރަން މީޑިއާތަކަށް ކުރެވިދާނެ އިތުރު ކަންކަން ހުންނާނެ އެވެ. އަދި އެޗުއީއޯސީއާ ގުޅިގެން މީޑިއާގެ ކޮންޓެންޓްސް ވަރުގަދަކުރެވިދާނެ ކަމަށް ވެސް، މީޑިއާތަކުގެ އިސް ވެރިން ފާހަގަކުރެއްވި އެވެ.\nއެޗްއީއޯސީގެ ވެރިން ވަނީ މީޑިއާގެ މި އިސްނެގުމަށް މަރުހަބާ ވިދާޅުވެފަ އެވެ. އަދި އާންމުންގެ ހޭލުންތެރިކަމަށް ބޭނުންވާ މައުލޫމާތު ފޯރުކޮށްދޭން ތައްޔާރަށް ތިބި ކަމަށް ވެސް، އެޗުއީއޯސީގެ އޮފިޝަލުން ވިދާޅުވި އެވެ.


އިންޑިއަން ކޯސްޓްގާޑް ޝިޕް "އައިސީޖީއެސް ސަންކްލަޕް" ރާއްޖެ އަތުވެއްޖެ\n01 ނޮވެމްބަރ 2020 09:55\nއެމްއެންޑީއެފް ކޯސްޓްގާޑާއި އިންޑިއަން ކޯސްޓްގާޑް ގުޅިގެން ސިލްސިލާކޮށް ހިންގާ ސަރފޭސް ސަވައިލަންސް ޕެޓްރޯލެއްގައި ބައިވެރިވުމަށް އިންޑިއަން ކޯސްޓްގާޑް ޝިޕް "އައިސީޖީއެސް ސަންކްލަޕް" މިއަދު ރާއްޖެ އަތުވެއްޖެއެވެ.\nއައިސީޖީއެސް ސަންކްލަޕް ރާއްޖެއަށް ކުރާ މި ދަތުރުގައި، މިމަހު2ން 05 އަށް ދިވެހިރާއްޖޭގެ ޚާއްޞަ އިޤްތިޞާދީ ކަނޑުގެ ސަރަޙައްދުގައި އެމްއެންޑީއެފް ކޯސްޓްގާޑާ ގުޅިގެން ސަރފޭސް ސަވައިލަންސް ޕެޓްރޯލް ކުރާގޮތަށް ވަނީ ހަމަޖެހިފަ އެވެ. މިއީ އެމްއެންޑީއެފް ކޯސްޓްގާޑާއި އިންޑިއާ ނޭވީ ގުޅިގެން ހިންގާ 71 ވަނަ ސަރފޭސް ސަވައިލަންސް ޕެޓްރޯލެވެ.\nމި ޕެޓްރޯލަކީ، ދިވެހިރާއްޖޭގެ ކަނޑައެޅޭ ވަކި ސަރަޙައްދެއްގައި ސިލްސިލާކޮށް ހިންގަމުންދާ ޕެޓްރޯލްތަކުގެ ތެރެއިން ހިންގޭ ޕެޓްރޯލެކެވެ. މި ޕެޓްރޯލްތައް ފެށިފައިވަނީ 2009 ވަނަ އަހަރު އެވެ. މި ސަވައިލަންސް ޕެޓްރޯލްގައި ރާއްޖޭގެ ޚާއްޞަ އިޤްތިސާދީ ސަރަޙައްދުގައި ޤާނޫނާއި ޤަވާޢިދާ ޚިލާފަށް ކަނޑުމަތީގެ އެއްވެސް ކަމެއް ހިނގާތޯ ބެލުމަށް ވަނީ ހަމަޖެހިފަ އެވެ.


Maabandu Meehaku Coma Gai 10 Mas, Heyeriiru Dharifulhu "Boduvefai" - Vaguthu\n4 ގަޑިއިރު ކުރިން ( ޖޫން 11, 2021 )\nއިޓަލީވިލާތުގެ އަންހެނަކު ހާޓްއެޓޭކެއް ޖެހިގެން ހާލު ދެރަވެގެން ކޯމާގައި އޮންނަތާ ދިހަ މަސް ފަހުން ހޭއަރައި، ހާލު ރަނގަޅު ވެއްޖެއެވެ.\nއުމުރުން 37 އަހަރުގެ ކްރިސްޓީނާ ރޯސީ ކޯމާއަށް ލީއިރު އޭނާ އިނީ ބަލިވެއެވެ. އޭރު ބަނޑަށް ހަތް މަސް ދުވަހެވެ. ރޯސީ ކޯމާގައި އޮއްވާ ޑޮކްޓަރުން ވަނީ ސިޒޭރިއަން ހަދައިގެން ރޯސީގެ ދަރިފުޅު ނަގާފައެވެ. މިހާރު ދަރިފުޅަށް ވަނީ ދިހަ މަސް ފުރިފައެވެ.\nރޯސީގެ ފިރިމީހާ ގެބްރިއެލް މީޑިއާއަށް މައުލޫމާތު ދެމުން ބުނީ އޭނާގެ ދަރިފުޅު ލިބުނުއިރު އަނބިމީހާ މަރާއި ހަނގުރާމަ ކުރަމުން ދިއުމުން ދަރިއަކު ލިބުމުގެ އުފާ އޮތީ ހިތާމައާއި އެކުގައި ކަމަށެވެ. "އޭރު ރޯސީ ދެން އެނބުރި އަހަރެމެންގެ ކައިރިއަށް އަތުވެދާނެ ކަމުގެ އުއްމީދެއް ނެތް. އެކަމަކު އޭގެ ދިހަ މަސް ފަހުން އަންހެނުން ލޯ ހުޅުވާލާ މިހާރު ވާހަކަދައްކަން ފަށައިފި. ދަރިއަކު ލިބުމުގެ އުފާވެރިކަން އާއިލާއަށް މިއައީ ދަރިފުޅު އުފަންވިތާ ދިހަ މަސް ފަހުން." ގެބްރިއެލް ބުންޏެވެ.\nރޯސީ އަށް މިހާރު ވަނީ އޭނާ ކޯމާގައި އޮއްވާ ލިބުނު ދަރިފުޅާއި ބައްދަލުވެފައެވެ. ގިނަ ދުވަސްތަކެއް ވަންދެން ކޯމާގައި އޮތުމުންނާއި ހާޓްއެޓޭކެއް ޖެހިފައި ވުމުން ރޯސީއަށް އަދި ރަނގަޅަށް ވާހަކަދައްކާ، މީހުން ދެނަގަތުން ފަދަ ކަންކަން އެހައި ފަސޭހައެއް ނޫނެވެ. އެހެންކަމުން ދަރިފުޅާއި އަދި އޭނާ އަށް ވާހަކައެއް ނުދެއްކެއެވެ.\nރޯސީ އަށް އަދިވެސް އަންނަނީ ހޮސްޕިޓަލްގައި ފަރުވާ ދެމުންނެވެ. އާއިލާ އިން ބުނާ ގޮތުގައި ރޯސީގެ ރިކަވަރީ ފަރުވާތައް މިހާރު ފަށައިގެން ކުރިއަށް އެބަދެއެވެ. ނަމަވެސް އަދި އޭނާ ގެއަށް ދޫކޮށްލެވޭނެ ދުވަހެއް ނޭނގެއެވެ.


Nenoa sim furathama faharah dhiraagun thaaaraf kohfi\nނެނޯ ސިމް ފުރަތަމަ ފަހަރަށް ދިރާގުން ތައާރަފް ކޮށްފި\nއައިފޯން5ގައި ބޭނުންކުރާ ނެނޯ ސިމް ދިރާގުން ތައާރަފް ކޮށްފިއެވެ.\nދިރާގުގެ މާކެޓިން ކޮމިއުނިކޭޝަން އެންޑް ޕަބްލިކް ރިލޭޝަންސްގެ މެނޭޖަރ މުހައްމަދު މިރްޝާން ހަސަން މީޑިއާ ތަކަށް މައުލޫމާތު ދެއްވަމުން ވިދާޅުވީ ދިރާގަކީ ނެނޯ ސިމް ރާއްޖޭގައި އެންމެ ފުރަތަމަ ތައާރަފްކުރި ކުންފުނި ކަމަށާއި ދުނިޔޭގައި އެތައް އޮޕަރޭޓަރުންނެއް މި ސިމް ހޯދުމަށް މަސައްކަތްކުރަމުންދާ ވަގުތެއްގައި، ދިރާގުގެ ކަސްޓަމަރުންނަށް މިހާ އަވަހަށް މި ސިމް ލިބޭނެ ގޮތް ހަމަޖެހުމަކީ ލިބުނު ވަރަށް ބޮޑު ކުރިއެރުމެއް ކަމަށެވެ. އަދި ދިރާގުގެ ކަސްޓަމަރުންގެ ބޭނުންތައް ފުއްދައިދިނުމަކީ ދިރާގުގެ އަމާޒުކަމަށް ވިދާޅުވިއެވެ.\nނެނޯ ސިމް އަކީ އެންމެ ފަހުގެ އުފެއްދުން ތަކުގެ ތެރޭގައި ހިމެނޭ އުފެއްދުމެކެވެ. އެއީ އާދައިގެ ސިމް ތަކާއި މައިކްރޯ ސިމްތަކަށް ވުރެ 12 އިންސައްތަ ތުނި ސިމް އެކެވެ. ނެނޯ ސިމް ފިޔަވާ އެހެން ސިމް ތައް އައިފޯން5ގައި ބޭނުމެއް ނުކުރެވޭނެއެވެ.\nއެހެނިހެން ސިމްތަކާއި އެއް އަގެއްގައި ދިރާގު ކަސްޓަމާރ ފްރޮންޓް އޮފީހުން މި ސިމް ލިބެން ހުންނާނެ ކަމަށް ދިރާގުން މައުލޫމާތު ދެއެވެ. މިދިޔަ މަހުގެ ފަހުކޮޅު ބާޒާރަށް ނެރުނު އައިފޯން5ރާއްޖޭގެ މާކެޓްގައި ވެސް ވަނީ ވިއްކަން ފަށައިފަ އެވެ.


SunOnline: Russiain India ah 100 million Covid Vaccine vikkanee\nރަޝިއާއިން އިންޑިއާއަށް 100 މިލިއަން ކޮވިޑް ވެކްސިން ވިއްކަނީ\nމުހައްމަދު އައުޒަމް 17 Sep 2020, 07:23\nއިންޑިއާގެ މީހަކު ހުންހުރިތޯ ޗެކްކުރަނީ -- ފޮޓޯ: ރޮއިޓާސް\nރަޝިއާއިން އިންޑިއާއަށް 100 މިލިއަން ކޮވިޑް ވެކްސިން ވިއްކަން ނިންމައިފި އެވެ.\nސްޕަޓްނިކް-ވީ ގެ ނަމުން ނަން ދީފިއިވާ އެ ވެކްސިނުގެ 100 މިލިއަން ޑޯސް، އިންޑިއާގެ ފާމަސޫޓިކަލް ކުންފުންޏެއްކަަށްވާ ޑރ. ރެޑީސް ލެބޯޓަރީއަށް ވިއްކުމަށް ރަޝިއާގެ ސޮވެރިން ވެލްތު ފަންޑުން މިހާރު ވަނީ ނިންމައިފަ އެވެ.\nޑރ. ރެޑީސްއަކީ މުޅި އިންޑިއާގެ އެންމެ ނަން މަޝްހޫރު އެއް ފާމަސޫޓިކަލް ކުންފުންޏެވެ.\nޑރ. ރެޑީސްއާ ގުޅިގެން ރަޝިއާއިން ވަނީ އެ ވެކްސިންގެ ކްލިނިކަލް ޓްރަޔަލްތަކުގެ ތިން ވަނަ ފޭސް އިންޑިއާގައި ކުރިއަށް ގެންދަން ނިންމައިފަ އެވެ. އެ ޓްރަޔަލްތައް ނިމުމާއެކު މިއަހަރު ފަހުކޮޅު ވެކްސިންގެ ޑޯސްތައް ފޯރުކޮށްދެވޭނެކަމަށް ވަނީ ބުނެފަ އެވެ.\nރަޝިއާއިން ކޮވިޑް ވެކްސިނަށް ލައިސަންސް ދޫކުރިއިރު އެ ވެކްސިންގެ ރައްކާތެރިކަން ކަށަވަރުުކުރަން ހަދާ ކްލިނިކަލް ޓްރަޔަލްތަކުގެ ތިން ވަނަ ފޭސް އަދި ނުނިމެ އެވެ. ތިން ވަނަ ފޭސް ނުނިންމައި ވެކްސިނަށް ލައިސަންސްދިން ފުރަތަމަ ގައުމަކީވެސް ރަޝިއާ އެވެ.\nރަޝިއާއިން ބުނީ އެ ވެކްސިންގެ ފުރަތަމަ ދެ ފޭސްގެ ތަހުލީލްތަކުގެ ނަތީޖާ ވަރަށް ރަނގަޅު ކަމަށެވެ.\nރަޝިއަން ޑައިރެކްޓް އިންވެސްޓްމަންޓް ފަންޑުން މިހާރު ވަނީ އެ ވެކްސިން 300 މިލިއަން ޑޯސް އިންޑިއާގައި އުފައްދަން ވެސް ނިންމައިފަ އެވެ. -- އިންޑިއާ ޓުޑޭ


Team Mojito Maafaru Volley Ge Raskamah! - Vaguthu\nމިއަހަރުގެ އަލްޙާ ޢީދުގެ މުނާޞަބަތުގައި ކުރިއަށް ގެންދިޔަ އަލްޙާ ވޮލީ ކަޕް ކާމިޔާބުކޮށް، އެއަށްފަހު ރަށުން ހޮވާލެވޭ ޓީމަކާއި އެކު މިއަދު ކުޅުނު މެޗުވެސް ސީދާ3ސެޓުން ކާމިޔާބުކޮށް، މާފަރު ވޮލީގެ ރަސްކަން ޓީމް މުޖީޓޯއަށް ހޯދައިފިއެވެ.\nއަލްހާ ވޮލީ ކަޕުގައި ޓީމް މުޖީޓޯ ޗެމްޕިއަންކަން ހޯދި އިރު، އެ ޓީމަށް އެންމެ ބޮޑަށް އަމާޒުވި އެއް ފާޑު ކިޔުމަކީ، ޤައުމީ ޓީމުގެ ދެ ކުޅުންތެރިން ހިމަނައިގެން މުބާރާތް ކުޅުމެވެ. އެހެންކަމުން މިއަދު އެ ޓީމް ވަނީ، މާފަރަށް ނިސްބަތްބާ ކުޅުންތެރިންނާއި އެކު ކުޅެ، މުޅި މާފަރަށް ރަނގަޅު ފިލާވަޅެއް ދީފައެވެ.\nމުޅި ރަށުން ހޮވާލައިގެން މިއަދު ކުޅުނު ޓީމުގައި އިސްކޮށް ތިބީ، އަލްޙާ ކޮލީ ކަޕްގައި އެންމެ ސެޓެއްވެސް ނުލިބި މުބާރާތުން އަލްވަދާޢު ކިޔަން ޖެހުނު ޓީމް އެމްވައިއޭގެ ޢަބްދުލްމާޖިދު ޢަލީ އާއި، ކޭން ކޭން ޓީމަށް ކުޅުނު އަދި މާފަރު ވޮލީގެ ރަސްގެފާނު ކަމަށް ދަޢުވާ ކުރާ ނަޞްރު އެވެ.\n“އެމީހަކަށް ހީވެދާނެ ތިމަންނަ ވަރަށް މޮޅޭ. ރަށު ކުޅުންތެރިންނާއި އެކު ކުޅެފިނަމަ ސީދާ ތިން ސެޓުން ކާމިޔާބު ކުރެވިދާނެ ކަމަށް އެމީހަކަށް ފަހަރުގައި ހީވެދާނެ. އެކަމު މިއަދު ޓީމް މުޖީޓޯ އިން އެ ސާބިތުކޮށްދިނީ އެކަން އޮތީ އެހެން ނޫންކަން. އެހެންވީމަ، މާޖިދު އަލީ އާއި ނަޞްރު މިހާރުން މިހާރަށް ވޮލީކުޅުން ހުއްޓާލަންވީ. އެނޫން ގޮތެއް ނެތް” މާފަރުގެ ވޮލީ ދިރާސާ ކުރާ މީހަކު ބުންޏެވެ.\nމިއަދުގެ މެޗާއި އެކު، ޓީމް މުޖީޓޯ އަކީ މާފަރު ވޮލީގެ ރަސްގެފާނެވެ. އެ ޓީމުގައި ހިމެނޭ ކުޅުންތެރިންގެ ފަރާތުން، ތަމްރީން ހޯދައި، ކުރިއަށް އޮތް ތަނުގައި ރަނގަޅު ނަތީޖާއެއް ހޯދޭތޯ އެހެން ޓީމް ތަކުން މިއަދު މަސައްކަތް ކުރަންޖެހެއެވެ.\nކޭން ކޭން ސްޕޯޓްސް ކްލަބް\nނިމިގެންދިޔަ އަލްހާ ވޮލީ ކަޕްގެ ގަދަ6ގައި ޓީމް މުޖީޓޯގެ ހަތަރު ކުޅުންތެރިން ހިމެނުނެވެ. އޭގެ ތެރޭގައި މާފަރަށް އުފަން ދެ ކުޅުންތެރިން ހިމެނެއެވެ. އެއީ މުޞްލިމް މުޙައްމަދު (މުއްޓޭ) އާއި ، މުޙައްމަދު ޢަލީ (ވަހޭ) އެވެ.\nމިލިއަނަކަށްވުރެ ގިނަ ފައިސާ ނުދައްކައިގެން މާފަރު ކައުންސިލުން ކަރަންޓް ކަނޑާލައިފި\nމާފަރު ޖިމް ހުޅުވުމުގެ ޝަރަފު، އިސް ރަށްވެހިންނާއި ޙާއްޞަ އެހީއަށް ބޭނުންވާ ކުދިންނަށް


SunOnline: Roadha Sunbuli : Zuvaabu nukurey, hadi huthuru ehchehi nubuney!\nރޯދަ ސުންބުލި: ޒުވާބު ނުކުރޭ، ހަޑިހުތުރު އެއްޗެހި ނުބުނޭ!\nމިޙްނާ ނާސިހު 02 May 2020, 14:13\nރޯދައަށް ހުންނަ ވަގުތުތަކުގައި ވަރަށް ފަސޭހައިން މީހުންނަށް ރުޅިއާދެވެއެވެ. މިފަދަ ވަގުތުތަކުގައި ރުޅި އިސްކޮށް މީހުންނާއި ޒުވާބުކޮށް އަނގައިން ބުނެވޭ ނުބުނެވޭ އެއްޗެއްވެސް ނޭނގޭ ހިސާބަށް ގޮސްފައިވެސް އެބަހުއްޓެވެ. އެފަދައިން ވެއްޖެނަމަ އެމީހެއްގެ ރޯދަ އަށް އަސަރުކުރާނެ ހެއްޔެވެ؟ އެ ރޯދަައިގެ ފުރިހަމަ ދަރުމައާއި ސަވާބު އެމީހަކަށް ލިބޭނެ ހެއްޔެވެ؟\nރޯދަ ސުންބުލީގެ މުޅިން އާ އެޕިސޯޑަކާއި އެކު މިއަދި އުސްތާޒާ ސާމިޔާ ޒަކަރިއްޔާ ޖަވާބުދެއްވަނީ މި ސުވާލަށެވެ.\nސ: ރޯދައަށްހުރެ، މީހަކާއި ޒުވާބުކޮށް ހަޑިހުތުރުބަހުން ވާހަކަދެއްކުމަކީ ކޮންކަހަލަ ކަމެއް؟\nޖ: ރަމަޟާންމަހު ރޯދައަށް އަހަރެމެން މިތިބެނީ މާތްﷲއަށް އަޅުކަމެއް އަދާކުރުމަށެވެ. އެހެންވުމުން މި އަޅުކަން އަދާކުރުމުގައި ނުބައި ކަންކަމުން ދުރުވެ ހުރުމަށް ކޮންމެހެން ވެސް ސަމާލުކަން ދޭން ޖެހެއެވެ. ހަމައެހެންމެ ކީރިތި ރަސޫލާ ސައްލަﷲ އަލައިހި ވަސައްލަމް ވަނީ ރޯދައަށް ހުރެ ހަޑިހުތުރުބަހުން މުއާމަލާތުކުރުުމާއި ދެކޮޅަށް ވަރަށް ބޮޑަށް އިރުޝާދު ދެއްވާފައެވެ.\nއުސްތާޒާ ސާމިޔާ ވިދާޅުވަނީ ރަސޫލާގެ ހަދީސް ބަސްފުޅުތަކުންވެސް ދޭހަވާގޮތުގައި މީހާ ރޯދައަށް ހުރެ، އެހެންމީހުންނާއި ހަޑިހުތުރުބަހުން ވާހަކަދައްކާ ކަމުގައިވާނަމަ ރޯދައަށް ހުރުމުގެ އެއްވެސް ބޭނުމެއް ނެތްކަމުގައެވެ.\nއެހެންކަމުން ރޯދައަށް ހުރެ ހަޑިހުތުރުބަހުން ވާހަކަދެއްކިކަމުގައި ވިޔަސް އެމީހެއްގެ ރޯދަ ސައްޚަވެދާނެ ކަމަށާއި ނަމަވެސް އެ ރޯދައިގެ ފުރިހަމަ ދަރުމައާއި ސަވާބު އުނިވާނެ ކަމަށާއި އެ ރޯދައިގެ މާތްކަން އެންމެ ފުރިހަމައަށް ލިބުމުން މަހުރޫމުވާނޭކަމަށް އުސްތާޒާ ވިދާޅުވިއެވެ.\nއެހެންކަމުން މިފަދަ ހަޑިހުތުރު އަމަލުތަކުންނާއި މީހުންނާއި ޒުވާބުކޮށް މަލާމާތްކުރުންފަދަ ގޯސްއަމަލުތަކުން ދުރުހެލިވުމަށް އުސްތާޒާ ސާމިޔާ ނަސޭހަތްތެރިވިއެވެ.\nސަލްމާއާއި ގުރްއާނުގައިވާ ރީތި ވާހަކަތައް 31\nއީދު ސަޔަށް މުޅިން ތަފާތު ދޮންކެޔޮ ބްރެޑެއް\nސަލްމާއާއި ގުރްއާނުގައިވާ ރީތި ވާހަކަތައް 30


27 May in feshigen June 10 ge niyalah BML bandhu – Iru\n27 މޭ އިން ފެށިގެން ޖޫން 10 ގެ ނިޔަލަށް ބީއެމްއެލް ބަންދު\nމާދަމައިން ފެށިގެން ޖޫން 10 ގެ ނިޔަލަށް ބޭންކް އޮފް މޯލްޑިވްސް (ބީއެމްއެލް) ގެ ހުރިހާ ބްރާންޗްތަކާއި ސަރވިސް ސެންޓަރތައް ބަންދުކުރަން، އެ ބޭންކުން ނިންމައިފި އެވެ.\nބީއެމްއެލް އިން ބުނެފައި ވަނީ، މި ބަދަލު ގެނައީ ހެލްތް ޕްރޮޓެކްޝަން އެޖެންސީ އިން ކަނޑައަޅާފައިވާ އުސޫލޫތަކާއި މޯލްޑިވްސް މަނިޓަރީ އޮތޯރިޓީން ކުރައްވާފައިވާ އިއުލާނާ އެއްގޮތްވާ ގޮތުގެ މަތިން ހިިދުމަތްދިނުމަށްޓަކައި ކަމަށެވެ.\nބޭންކުގެ ހުރިހާ ބްރާންޗްތަކާއި ސަރވިސް ސެންޓަރތައް (ކަސްޓަމަރ ސަރވިސް ސެންޓަރ ހިމެނޭހެން) މި މުއްދަތުގައި ބަންދުވާނެއެވެ. ބީއެމްއެލްއިން އެދިފައިވަނީ ކަސްޓަމަރުން ގޭގައި ތިބެގެން އޮންލައިން ބޭންކިން މެދުވެރިކޮށް ލިބެން ހުންނަ ހިދުމަތްތަކުގެ ބޭނުން ހިފުމަށެވެ.\nކަސްޓަމަރުންނަށް ހިދުމަތް މެދުނުކެނޑި ހިދުމަތް ދިނުމުގެ ގޮތުން ހަފްތާ ދުވަސްތަކުގައި ( ހުކުރު، ހޮނިހިރު ނުހިމަނައި) އަސާސީ ބޭންކިންގ ޚިދުމަތްތައް ދިނުމަށް ހަމަޖެހިފައިވާކަމަށް ބީއެމްއެލްއިން ބުނެއެވެ. މީގެ ތެރޭގައި ރާއްޖޭން ބޭރަށް ފައިސާ ފޮނުވުން، އީމެއިލް މެދުވެރިކޮށް ޕޭރޯލް ހިދުމަތްދިނުމުގެ އިތުރުން އޭޓީއެމް އަށް ޖަމާކުރާ ބީއެމްއެލް ޗެކް ޕްރޮސެސް ކުރުން ވެސް މި ޚިދުމަތްތަކުގެ ތެރޭގައި ހިމެނެއެވެ.\nއެމްއެމްއޭ ހުޅުވާފައި ހުންނަ ދުވަސްތައްކަމަށްވާ ހޯމަ، އަންގާރަ އަދި ބުރާސްފަތި ދުވަހު ލޯކަލް ބޭންކް ޓްރާންސްފަރގެ ހިދުމަތާއި (އޭސީއެޗް އަދި އާރްޓީޖީއެސް) އެހެން ބޭންކުތަކުގެ ޗެކް ޕޮރެސެސްކުރުމުގެ ހިދުމަތް ލިބޭނެ ކަމަށް ބީއެމްއެލް އިން ބުނެއެވެ.\nއިތުރު މައުލޫމާތާއި ޚިދުމަތް ދިނުމަށް ހަމަޖެހިފައިވާ ސުންގަޑީގެ ތަފުސީލު ބީއެމްއެލްގެ މި ލިންކް އިން ބަލާލެވެއެވެ.


މަރުވާ މީހުންގެ ހަށިތައް އުފުލުމަށް އިޓަލީގެ އަސްކަރިއްޔާ ނުކުމެއްޖެ\nއިޓަލީ އަކީ ޔޫރަޕްގައި ކޮވިޑް-19 ގެ ހާލަތު އެންމެ ގޯސް ގައުމު\nބާގަމޯ ސިޓީން މިހާތަނަށް 1245 މީހުން ކޮވިޑް-19 އަށް ޕޮސިޓިވްވެފައި\n19 މާރޗް 2020 | ބުރާސްފަތި 14:29\nމަރުވާ މީހުންގެ ހަށިތައް އުފުލުމަށް އިޓަލީގެ އަސްކަރީ އުޅަނދުތައް ހަރަކާތްތެރި ވަނީ\nކޮރޯނާ ވައިރަސް ޖެހިގެން އިޓަލީގައި މަރުވާ މީހުންގެ އަދަދު ގިނަވުމާއެކު، ސަންދޯއްތައް އުފުލުމަށް އިޓަލީގެ އަސްކަރިއްޔާ ނުކުމެއްޖެއެވެ.\nއަންސާ ނިއުސް އެޖޭންސީ ބުނާ ގޮތުގައި، ކޮރޯނާ ވައިރަސްގެ ނުރައްކާ އިޓަލީގައި އެންމެ ބޮޑުވެފައި އެއް ސިޓީ ކަމުގައިވާ ބާގަމޯ އިން ކޮވިޑް-19 ވައިރަސް ޖެހިގެން މަރުވާ މީހުން އެހެން ސިޓީތަކަށް ގެންދިއުމަށް އަސްކަރީ އުޅަނދުތައް ބޭނުން ކުރަމުންދާ ކަމަށެވެ.\nބާގަމޯ އިން އެހެން ސަރަހައްދުތަކަށް މަރުވާ މީހުންގެ ހަށިތައް ގެންދަނީ، މަރުވާ މީހުންގެ ހަށިތައް އެންދުމަށް ބާގަމޯގައި ބޭނުން ކުރާ މެޝިންގެ ކެޕޭސިޓީއަށް ވުރެ ގިނައިން މީހުން މަރުވަމުންދާތީ އެވެ. ބާގަމޯ އިން މަރުވާ މީހުންގެ ހަށިތައް އެހެން ސިޓީތަކުގައި އެންދުމަށްފަހު އަޅިތައް އަނބުރާ އެ ސިޓީއަށް ގެންނަ ގޮތައް ހަމަ ޖެހިފައިވާ ކަމަށް ބާގަމޯގެ މޭޔަރ ވަނީ ވިދާޅުވެފައެވެ.\nއަނެއް ކޮޅުން، އިޓަލީގެ މުއްސަނދި ސަރަހައްދެއް ކަމަށް ވާ ލޮމްބާޑީގައި ވެސް ވައިރަސް ޖެހިގެން މަރުވާ މީހުން ކޮންމެ ދުވަހަކު ދަނީ އިތުރުވަމުންނެވެ. ލޮމްބާޑީން މިހާތަނަށް މި ބަލީގައި 93 މީހުން މަރުވެފައިވާ ކަމަށް ރެކޯޑް ކުރެވިފައި ވެއެވެ.\nމިދިޔަ ބުދަ ދުހަކީ ކޮވިޑް-19 ވައިރަސް ޖެހިގެން މިހާތަނަށް އެންމެ ގިނަ އަދަދަކަށް އިޓަލީގައި މީހުން މަރުވި ދުވަހެވެ.\nބާގަމޯގެ މޭޔަރ ޖޯޖިއޯ ގޯރީ ވިދާޅުވީ، ބަލީގައި މަރުވި ކަމަށް ރެކޯޑް ކުރެވިފައިވާ އަދަދަށް ވުރެ ބަލިޖެހިގެން މަރުވި އަދަދު މަތި ވާނެއެވެ. އެއީ ބައްޔަށް ޓެސްޓް ކުރުމުގެ ކުރިން ބަލި ޖެހިގެން އެތައް ބަޔަކު މަރުވެފައިވާނޭ ކަމަށް ބެލޭތީ ކަމަށް އޭނާ ވިދާޅުވިއެވެ.\nބާގަމޯ އިން މިހާތަނަށް 1245 މީހުން ކޮވިޑް-19 އަށް ޕޮސިޓިވްވެފައި ވާއިރު، އެ ސިޓީގެ މައި ދެ ހޮސްޕިޓަލުގެ މޯޗުއަރީ އާއި ގަބުރުސްތާނުގައި ހަށިތައް ބަހައްޓާތަން ވަނީ ފުރިފައެވެ.\nމަރުވާ މީހުންނަށް އެންމެ ފަހުގެ އިހްތިރާމް އަދާކުރުމަށް ގަބުރުސްތާނަށް ވަދެވެނީވެސް ވަކި އަދަދެއްގެ ބަޔަކަށެވެ. އަދި އެ ގޮތައް ވައްދާ މީހުންވެސް ތިބެން ޖެހެނީ އެކަކު އަނެކާ އެކަށީގެންވާ ދުރުމިނެއްގައެވެ.\n21 މާރޗް 2020 | ހޮނިހިރު 01:25\nކޮވިޑް 19 އިން ރައްކާތެރިވުމަށް އޮތް ފުރަތަމަ ފިޔަވަޅަކީ ސަރުކާރުގެ އެންގުންތަކަށް ފުރިހަމަ އެއްބާރުލުން ދިނުމަށް ފަހު ﷲގެ ޙަޒްރަތުގައި ދުޢާ ދެންނެވުން.\n19 މާރޗް 2020 | ބުރާސްފަތި 19:50


Alifaan roavi geyge meehun vaguthee hiyaa akah badhalukohfi\nއަލިފާން ރޯވި ގޭގެ މީހުން ވަގުތީ ހިޔާއަކަށް ބަދަލުކޮށްފި\nއަލިފާނުގެ ހާދިސާ ހިނގި ސަރަހައްދު: ކަރަންޓުގެ މައްސަލަ ޖެހުމުން ގޭގައި އުޅޭ މީހުން ވަގުތީ ހިޔާއަކަށް ބަދަލުކޮށްފަ ވަނީ -- ފޮޓޯ: އަހްމަދު އަޔާދު | އަވަސް\nމިއަދު ހެނދުނު މާލޭގެ ސޯސަން މަގުގައި ހުންނަ ގެއެއްގައި ރޯވި އަލިފާންގަނޑު ނިއްވަން އުޅުމުގެ ތެރޭގައި ކަރަންޓުބޯޑުތަކުގައި މައްސަލަ ޖެހި، ކަރަންޓު ކެނޑިފައިވާތީ ގޭގައި ދިރިއުޅޭ މީހުންނަށް ވަގުތީ ބޯހިޔާހިވަހިކަން ހަމަޖައްސައިދީފި އެވެ.\nނޭޝަނަލް ޑިޒާސްޓާ މެނޭޖްމަންޓް އޮތޯރިޓީން ބުނީ މިއަދު ހެނދުނު ހ. ޓެންސްޓާގައި ހިނގި އަލިފާނުގެ ހާދިސާގައި އަލިފާން ނިއްވަން އުޅުމުގެ ތެރޭގައި އެ ގޭގެ ކަރަންޓު ބޯޑުތަކަށް ފެން އެޅި ކަރަންޓުގެ ހިދުމަތް އެ ގެއިން ކެނޑިފައިވާ ކަމަށެވެ.\nއެހެންކަމުން އެ ގޭގައި ދިރިއުޅޭ 16 މީހުންނަށް ބޭނުންވާ ވަގުތީ ބޯހިޔާވަހިކަމާއި ކެއިންބުއިމުގެ އިންތިޒާމުތައް އެ އޮތޯރިޓީން ފޯރުކޮށްދެމުންދާ ކަމަށް ބުންޏެވެ.\nއެ ހާދިސާގެ މައުލޫމާތު އެމްއެންޑީއެފަށް ލިބުނީ މިއަދު ހެނދުނު 11:11 ހާއިރު އެވެ. އަދި އެ އަލިފާންގަނޑު ކޮންޓްރޯލް ކުރެވުނީ ހެނދުނު 11:35 ހާއިރު އެވެ. އެ ހާދިސާގައި އެއްވެސް މީހަކަށް އަނިޔާއެއް ލިބިފައެއް ނުވެ އެވެ.\nއަލިފާން އެމްއެންޑީއެފް އެކްސިޑެންޓް + ކަރަންޓުގެ މައްސަލަ ޑިޒާސްޓާ މެނޭޖްމެންޓް ސެންޓަރު\nގެއަކުން ދުން އަރާތީ ސިފައިން ހަރަކާތްތެރިވަނީ\nހާލުގައި ޖެހުނު ފަރާތްތަކަށް ފައިސާގެ އެހީ ދޭން ހުޅުވާލަނީ\nއަލިފާނުގެ ހާދިސާ: 400 އަށްވުރެ ގިނަ މީހުން ހާލުގައި ޖެހުނު


ނަޝީދަށް ފިޔަވަޅު އަޅައި ދިނުމަށް އެދި ސިޓީ ފޮނުއްވި ޝުއައިބަށް އެމްޑީޕީން ފިޔަވަޅު އަޅައިފި – Dhuvas Online\nއެމްޑީޕީން ކައުންސިލް އިންތިހާބުގެ ކެމްޕެއިން ކުރަނީ --\nނަޝީދަށް ފިޔަވަޅު އަޅައި ދިނުމަށް އެދި ސިޓީ ފޮނުއްވި ޝުއައިބަށް އެމްޑީޕީން ފިޔަވަޅު އަޅައިފި\nވެރިކަން ކުރާ މައި ޕާޓީ އެމްޑިޕީގެ ފިޔަވަޅު އަޅާ ކޮމިޓީގެ ނައިބު މުގައްރިރު ޝުއައިބު އަލީ (ފުރަހަނި ޝުއައިބު) މަސައްކަތުން އެކަހެރި ކޮށްފި އެވެ.\nޝުއައިބު ވަނީ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު އެމްޑީޕީގެ އަސާސީ ގަވައިދާ ހިލާފަށް އުސޫލުން ބޭރުން ކަންތައް ކުރައްވާ ކަމަށް ބުނެ އެޕާޓީގެ ޗެއާޕާސަން ހަސަން ލަތީފަށް ސިޓީ ފޮނުއްވާފައި އެވެ. އެ ސިޓީގެ ޖަވާބު ޝުއައިބަށް ފޮނުވާފައިވާއިރު ބުނެފައިވަނީ އެމަނިކުފާނު ގަވައިދާ އުސޫލުން އެއްވެސް ކަމެއް ކުރައްވާފައި ނުވާ ކަމަށެވެ.\nއެމްޑީޕީގެ ސެކްރެޓޭރިއަޓުން މިއަދު ކުރި ޓުވީޓެއްގައި ބުނެފައިވަނީ ބަލަމުންދާ މައްސަލަ އަކާއި ގުޅިގެން ޝުއައިބު ފިޔަވަޅު އަޅާ ކޮމިޓީގެ ނައިބު މުގައްރިރު ކަމުންނާއި މެމްބަރު ކަމުން އެތް ފަރާތްކޮށްފައިވާ ކަމަށެވެ. އިތުރު ތަފްސީލް ހާމައެއް ނުކުރެ އެވެ.\nއެމްޑީޕީގެ މި ޓުވީޓަށް ޖަވާބު ދެއްވަމުން ޝުއައިބު ވިދާޅުވެފައިވަނީ އޭނާ މަސްއޫލިއްޔަތުން އެކަހެރި ކޮށްފައިވަނީ އެމްޑީޕީގެ އިސްވެރިންގެ ކާޓުނު ކުރެހިކަމަށް ބުނާ މައްސަލައިގަ އެވެ. އެ ޓުވީޓުގައި ޝުއައިބު ވަނީ މަޖިލީހުގެ ރައީސް ނަޝީދާއި ރައީސް އިބްރާހިމް މުހައްމަދު ސޯލިހާއި ގުޅޭގިތުން ކުރަހާފައިވާ ކާޓޫން ކުރަހާފައިވާ ފޮޓޯއެއް ހިމަނަށާފައި އެވެ.\nފިޔަވަޅުއަޅާ ކޮމެޓީއަށް ހުށަހެޅި، ބަލަމުންދާ މައްސަލައަކާ ގުޅިގެން، ކޮމެޓީގެ ނައިބު މުޤައްރިރު ކަމުންނާއި ކޮމެޓީގެ މެމްބަރުކަމުން ޝުޢައިބު ޢަލީ (ފުރަހަނި) އެކޮމެޓީން އެއްފަރަާތް ކޮށްފި\n— MDP Secretariat (@MDPSecretariat) September 17, 2020\nޝުއައިބުގެ މައްސަލައެއް ކުއްލިއަކަށް ބަލަން ފަށާފައި މިވަނީ ނަޝީދަށް ފިޔަވަޅު އަޅައިދިނުމަށް އެދި އޭނާ ސިޓީއެއް ފޮނުއްވާފައި ވަނިކޮށެވެ. އެ ސިޓީގައި ޝުއައިބު ވިދާޅުވެފައިވަނީ ޕާޓީގެ މަސްލަހަތު ގެއްލޭގޮތަށް ނަޝީދު މަސައްކަތް ކުރާ ކަމަށެވެ.\nޝުއައިބު ވިދާޅުވީ އެމްޑީޕީގެ އަސާސީ ގަވާއިދާ ޚިލާފަށް ވަޒީރުންނަށް ފިޔަވަޅު އެޅުއްވުމަށާއި ގާނޫނީ މަސްއޫލިއްޔަތުން އެކަހެރިކުރައްވަން ކުރާއްވާ މަސައްކަތް ފެންނަނީ ބަދަލު ހިފުމުގެ ރޫހުގައި ކުރައްވާ ކަންކަމުގެ ގޮތުގައި ކަަމަށެވެ. އެއީ ޕާޓީގެ ޗެއާޕާސަންގެ ހައިސިއްޔަތުން ހަސަން ހުއްޓުވަން ޖެހޭ ކަމެއް ކަމަށް ޝުއައިބު ވިދާޅުވެފައިވެ އެވެ.\nއޭނާ ވިދާޅުވެފައިވާ ގޮތުގައި މިހުރިހާ ކަމެއްގެ ސިއްރަކީ ރާއްޖޭގެ ވެރިކަމުގެ ނިޒާމަށް ބޮޑު ބަދަލެއް ގެނެސް ރައީސް ނަޝީދު ބޮޑުވަޒީީރަަކަށް ވުމަށް ދެކޭ ހުވަފެން ހަގީގަތަކަށް ހެދުމަށް ކަމަށެވެ. އެކަމަކު އެކަން ކުރަން، ބުރަ މަސައްކަތުން އުފެއްދި ޕާޓީ ގުރުބާންކުރާކަށް ޒަމީރާއި ފިކުރު ޖާގަ ނުދޭކަމަށް ވިދާޅުވެފައިވެ އެވެ.\nޝުއައިބުގެ ސިޓީއާ ގުޅިގެން ހަސަން ލަތީފު ފޮނުވި ޖަވާބު ސިޓީގައި ވިދާޅުވެފައިވަނީ، ޕާޓީގެ ރައީސް އެދިވަޑައިގެންފައިވާ ކަންކަމަކީ ވަޒީރުންގެ މަޖިލީހުގެ މެމްބަރުންނަށް ސިޔާސީ ނުހަމަ ނުފޫޒު ފޯރުވުން ކަމުގައި ނުދެކޭ ކަމަށެވެ. އަދި ރައީސްގެ ހައިސިއްޔަތުން ނަޝީދު އެދިވަޑައިގެންފައިވާ ކަންކަން ކުރުމުގައި ޕާޓީގެ އުސޫލުތަކާ ހިލާފަށް ވަސީލަތްތައް ބޭނުންކުރަން ނުޖެހޭ ކަމަށާއި ބޭނުން ނުވެސް ކުރާ ކަމަށެވެ.\nޕްރިމިއާ ލީގް: ވާދަވެރި ކުޅުމަކަށް ފަހު ލީޑްސް ފުރަތަމަ މޮޅު ހޯދައިފި